
PREFAŢĂ 


Domnul Radu Adrian Niculaie este un sculptor cunoscut, absol- 
vent al Institului de Arte Plastice „Nicolae Grigorescu” din Bucureşti, 
cu peste trei decenii în urmă. După terminarea facultăţii s-a angajat 
cioplitor în piatră la cariera din satul Albeşti de Muscel unde a învăţat 
foarte multe din secretele meseriei. Este autorul cel puţin a două 
importante sculpturi: statuia lui Dinicu Golescu din municipiul 
Câmpulung Muscel, amplasată în faţa liceului ce poartă numele 
marelui cărturar şi al unui amplu relief, reuşit integrat complexului 
muzeal „Mausoleul Mateiaş” închinat memoriei ostaşilor români 
căzuţi în primul război mondial în zona Valea Mare-Pravăț. 


Muscelul este zona ce deţine un important zăcământ de calcar 
numulitic foarte apreciat de către cioplitorii în piatră. Să ne amintim 
că scaunele de la Masa tăcerii a lui Brâncuşi sunt realizate din 
această piatră de Albeşti. Stabilit în zonă şi lucrând ani de-a rândul în 
piatră, domnul Radu Adrian şi-a însuşit treptat un vast orizont de 
cunoştinţe privind meşteşugul şi arta cioplirii în roci de duritate 
diversă, începând cu cele referitoare la instrumentarul de lucru şi 
terminând cu intensitatea, ritmul şi forța loviturilor de ciocan. În 
general cunoştinţele despre meşteşugul cioplitului în piatră pot fi 
însuşite pe două căi. Una este cea livrească. Alta este cea rezultând 
din experiența personală a artistului care a avut de-a face cu piatra în 
vederea prelucrării ei prin cioplire. 


Mărturia unui om cu o asemenea experienţă, ca a domnului 
Radu Adrian, însuşită la Albeşti de Muscel şi completată în Statele 
Unite ale Americii, unde a trebuit să folosească un instrumentar 
modem, avansează nu atât unele idei novatoare, cât anumite obser- 
vaţii în legătură cu meşteşugul sau arta cioplitului în piatră. În fapt 
istoria sculpturii începe cu cioplitul pietrei, impunându-se în perioada 
istorică odată cu egiptenii sau cu civilizațiile corespunzătoare de pe 
cealaltă parte a Atlanticului, prin realizări care uimesc. Intrigă faptul 
că autorii unor asemenea creaţii au rămas necunoscuți. Niciodată nu 
se va şti cât este artă şi cât este artizanat în sculptura egipteană sau în 
sculptura greacă de dinainte de Fidias. Artizanatul consacră tipul de 


autor care nu aspiră niciodată la a fi extras din rândul muritorilor 
pentru performanţele sale modelatorii. 


Lucrarea este structurată în sensul unei suite de paragrafe prin 
care suntem purtaţi în diferite zone de interes. Unele privesc extra- 
gerea pietrei din carieră şi deplasarea ei în şantier, cu prezentarea 
tipurilor de roci grupate în diferite sisteme de clasificare, altele privesc 
meşteşugul cioplitului manual în piatră. Un număr important de 
paragrafe prezintă situaţia formelor tridimensionale, cele cu statut de 
volum, care apar ca rezultat al intervenţiei artistului în rocile cu 
diferite grade de duritate. Este prezentat meşteşugul cioplirii formei 
rondbosse şi cel cu statut de relief. 


Alte paragrafe se constituie în analize de caz. Se insistă asupra 
monumentelor celebre, dar şi asupra unor soluţii sculpturale mai 
puţin cunoscute. Suntem purtaţi pe diverse meridiane, în diverse 
tipuri de civilizații, demonstrându-se prin analize concrete valabi- 
litatea principiilor la care s-a făcut referire anterior. Lucrarea face 
impresia mai degrabă de inventariere şi reținere a unor sinteze 
artistice în domeniu decât ca avansând elemente de noutate şocantă. 


Ținând seama de puţinătatea studiilor de profil, mai ales în 
limba română, ceea ce ne prezintă domnul Radu Adrian trebuie 
apreciat la justa sa valoare. Cititorul român a avut la dispoziţie, 
dincolo de studiile de istoria artei, doar două contribuţii importante: 
cele două volume din Tratatul de sculptură al lui Constantin 
Baraschi, apărute cu peste 40 de ani în urmă, care însă din per- 
spectiva mutaţiilor survenite în sfera gusturilor ne apar astăzi ca 
desuete, şi volumul semnat de Rudolf Wittkower intitulat Sculptura, 
traducere din limba germană, ce prezintă şi el un grad important de 
uzură morală. 


Textul lucrării semnate de domnul Radu Adrian se dovedeşte util 
sub aspectul mărturiei pe care un artist, bun cunoscător al cioplitului în 
piatră, o aduce în temeiul experiențelor sale personale. De bună seamă 
că lucrarea va contribui la o mai bună cunoaştere a sculpturii realizate 
prin cioplirea în piatră. În afara informaţiilor din conţinut, se cuvine 
apreciată atât calitatea şi diversitatea ilustraţiei, ca şi modul cum 
aceasta este inserată în text. 


Prof. Univ. Dr. Gheorghe Achiţei 

CAPITOLUL I 


SCULPTURA ÎN PIATRĂ 


1.1. FILE DIN ISTORIA CIOPLITULUI PIETREI 


Istoria este periodizată în mai multe epoci, după cum îşi con- 
fecționa omul uneltele muncii. Modul în care hominizii perioadei 
cuaternare îşi semnează desprinderea de animal, este crearea acelei 
situaţii în care întreaga existență este condiționată de unelte. Fără ele, 
atât insul, cât şi grupul social în care trăieşte, n-ar fi supravieţuit de-a 
lungul timpului, în competiţia dură cu stihiile naturii şi cu restul 
vieţuitoarelor din mediu. După felul în care pietrele erau selectate 
sau transformate în unelte, începuturile societăţii omeneşti sunt divi- 
zate în două mari segmente: epoca pietrei şi epoca metalelor. Cea 
mai lungă perioadă, de aproximativ 1.000.000 de ani, aparţine epocii 
pietrei. La rândul ei, aceasta se subdivide în epoca paleolitică, 
mezolitică şi neolitică. Epoca metalelor se consideră că începe abia 
în jurul mileniului IV î.Hr. Fiecare din aceste epoci se împarte 
convenţional în trei perioade: timpurie, mijlocie şi superioară. 

Paleoliticul, sau epoca pietrei îşi încheie lunga desfăşurare în 
timp — mai mult în linie dreaptă, fără salturi calitative de spectacol — 
în urmă cu aproximativ 12.100 de ani, la ieşirea din scenă a ultimei 
glaciaţiuni, Wurm. În această perioadă, viaţa comunităţii era dirijată 
în permanenţă de deplasări de la o zonă la alta în urmărirea con- 
dițiilor celor mai bune pe care le poate oferi natura. Uneltele erau 
făcute din piatră cioplită, de dimensiuni relativ reduse, uşor de 
mânuit şi de transportat. Nu aveau forma modelată prin şlefuire, 
drept pentru care paleoliticul se mai numeşte şi epoca pietrei 
cioplite. Prin percuție, omul îi dădea bolovanului forma de care avea 
nevoie. Se dezvoltă în felul acesta două tehnici. Una, numită de 
miez, prin care se prelucrau corpuri contondente, cu aspecte masive, 
şi alta, numită lamelară, care desprindea din piatră, prin lovire, lame, 
fâşii subţiri sau vârfuri ascuţite pe care le foloseau într-o largă 
varietate. Uneltele erau, în primul rând, bune pentru vânat, folosite la 
prelucratul lemnului, la prepararea alimentelor şi la curăţatul pieilor 
de animale pentru îmbrăcăminte. Roca cel mai des folosită este 

cremenea albă, uşor de găsit pe firul apelor curgătoare. Pentru con- 
fecţionarea prin lamelare a uneltelor tăioase, era preferat silexul, o 
piatră silicoasă foarte dură, aşchioasă, de culoare cenuşie, gălbuie sau 
brună, cu spărtura ovală. 


Fig. 1 Topoare şi ciocane de piatră din epoca Neolitică. 


Perioada postglaciară, mezolitică, produce mutații importante în 
gândirea omului primitiv. Cunosc o largă răspândire în Africa, în 
Europa şi în Asia, uneltele şi armele mici de piatră, făcute din 
microlite — roci cu cristale alungite sau turtite, rezultate din topituri 
magmatice. Se inventează sulița, toporul cu coadă, arcul cu săgeți şi 
prima ambarcaţiune, monoxila. Economia se întemeia pe vânarea 
animalelor mai mici, pe dezvoltarea pescuitului şi pe cules. Încep să 
apară preocupări pentru agricultura primitivă, ceea ce implică o viaţă 
sedentară. Evoluţia oamenilor de la stadiul de vânători-culegători la o 
formă mai aşezată, de agricultori, e un mister care din totdeauna a dat 
de gândit. Timpul uimitor de scurt al mezoliticului, când se spune că 
omul începe să întemeieze civilizații, dacă este comparat cu pre- 
cedenta epocă plată a paleoliticului, ni se pare un miracol. Am fi 

chiar înclinați să credem că evoluţia omenirii începe practic în urmă 
cu 12.050 de ani, şi nu acum un milion de ani, când îşi fac apariţia 
primele forme de folosire a pietrei pentru asigurarea existenței. 

În jurul anului 10.050 î.Hr, când se încheie ultima eră glacială, 
se dovedeşte că oamenii ocupaseră deja, în colectivităţi organizate, 
toate spaţiile bune de locuit de pe Pământ. După standardele noastre, 
erau primitivi, dar ei trăiau din vânat şi culesul fructelor, folosind 
arme care dovedesc că aveau imaginaţie şi inteligență. Pretutindeni 
îşi făceau unelte, dar şi podoabe şi figurine din piatră pentru cult. 
Țesăturile realizate în urmă cu 25.000 de ani, ori picturile tot atât de 
vechi din peşterile de la Lascaux, sau Altamira, dovedesc că aveau 
posibilitatea de a-şi rezolva problemele vitale şi estetice cu aceeaşi 
pricepere sau talent artistic ca în ziua de azi. Există suficiente probe 
care demonstrează că oamenii aveau în urmă cu 100.000 de ani, la 
începutul glaciațiunii Wurm, aceleaşi caracteristici fizice şi intelec- 
tuale. Existau comportamente interesante, cu largi implicații sociale, 
din care multe pot fi înțelese astăzi, iar altele rămân enigme. 

Cuvântul civilizaţie vine, prin intermediul limbii latine, de la 
cuvântul grecesc care înseamnă oraş. Deci, în accepţia generală pe 
care ne-o oferă dicţionarul, civilizaţia ar trebui să aparţină numai 
formelor sociale organizate în spaţiul strict delimitat al unei urbe. Nu 
putem fi întru totul de acord. Este limpede că vechii greci, când îşi 
formulau definiţia, nu aveau ştiinţă de existența menhirelor de la 
Corasac, de picturile din peştera de la Tajâi-Natal din nordul Africii, 
de frescele de la Tassili, sau de ceramica Cucuteni realizate, toate în 
spaţiul rural. 

Una din principalele preocupări ale arheologilor este localizarea 
primelor civilizații. Recentele cercetări susțin ideea că leagănul 
seminţiei, de unde-şi încep hominizii marea expansiune terestră, ar fi 
zona centrală a continentului african. Foarte posibil. Dar tot prin 
probe arheologice se dovedeşte că o lungă perioadă de timp, toate 
civilizațiile s-au dezvoltat paralel, fără ca vreuna s-o ia înaintea 
alteia. Şi că uneltele făcute din piatră au condiționat existenţa şi 
evoluţia unitară a societăţii, în toate zonele Terrei. Aşadar tehnicita- 
tea în sine reprezintă dovada cea mai grăitoare pentru stadiul civiliza- 
tiei din acele timpuri. Unealta şi gândirea îşi condiţionează reciproc 
formele. Prin nimic nu se poate dovedi că oamenii care au ridicat 
menhire, dolmene, sau coloşii din Insula Paştelui, trăiau neapărat în 


8 


oraşe concepute după standarde greceşti sau romane. Druizii celților 
nu ne-au lăsat urme prin care să înțelegem că au dezvoltat o 
arhitectură urbană folosind materia dură a rocilor. Dar ştim cu certi- 
tudine că au dirijat foarte bine construcţiile din piatră pe segmentul 
simbolic al religiei pe care o slujeau, punând la bătaie eforturi la fel 
de mari. Şi lucrările rămase de le ei ne fac astăzi dovada unei civili- 
zații foarte dezvoltate, imposibil de contestat. Cunoşteau bine ciopli- 
tul pietrei şi chiar selectarea rocilor după coeficientul de duritate, dar 
nu le foloseau pentru construirea unor oraşe dotate cu temple, băi 
termale, palate, forumuri, arce de triumf sau teatre în care-şi jucau 
viața gladiatorii. 

Cert este că pretutindeni, încă din perioada neolitică, oamenii 
stăpâneau bine cioplitul şi prelucratul pietrei în scopul realizării unor 
construcții, indiferent de natura acestora. 

O civilizaţie care a luat naştere complet izolată şi poate fi 
considerată una din cele mai măreţe şi interesante, este cea a Chinei. 
Cultura şi istoria ei s-au păstrat în aceeaşi formă din antichitate până 
astăzi. Şi una din caracteristicile ei constă în faptul că s-a format 
independent de civilizațiile Indului, Mesopotamiei, sau a Egiptului. 
Chiar dacă pentru acea perioadă nu se punea problema izolării prin 
Marele Zid Chinezesc. De ultimele două state o separau imensele 
distanţe, iar de India, masivul muntos Himalaia. De aceea sunt foarte 
interesante pentru cercetători, atât asemănările, cât şi deosebirile între 
aceste state. 

În China, în aceeaşi perioadă când pe malul Nilului se practica 
agricultura, pe valea fluviului Yangtze se cultiva orez. De asemenea, 
pe Fluviul Galben, în jurul anului 6.000 î.Hr se sădea mei şi se 
creşteau porci. În timpul celei mai vechi civilizaţii de aici, numită 
Longshan, se trăia în bordeie şi colibe din stuf. Existau unelte din 
piatră şi o ceramică foarte avansată față de alte zone. Se pare că 
avem de-a face cu prima populaţie sedentarizată cu totul prin spe- 
cializarea în agricultură şi creşterea animalelor. Se foloseau sistemele 
de irigare şi canale prin care se evacuau apele reziduale sau surplusul 
de ploaie din localităţi. Structura socială, foarte bine pusă la punct, 
includea conducători, nobili, oameni de rând şi sclavi. Ei bine, în 
toată zona nu se folosea piatra în construcţiile edilitare, nici măcar în 
capitala statului, care în acea perioadă era la Anyang. Dacă europenii 
sunt obişnuiţi să judece o civilizație numai după cantitatea şi felul 

construcțiilor din piatră, în China lucrurile se petrec cu totul altfel. 
Casele se făceau numai din lemn. Rareori, doar în cazul unor clădiri 
mai mari,se observă că erau amplasate pe platforme din dale de 
piatră. Se cunoştea deci bine şi prelucrarea pietrei, după cum vedem 
şi la mormintele lor, dar civilizaţia Chinei nu este definită de acest 
meşteşug. Prin ceramica utilitară din porțelan fin, sculptura minia- 
turală de un neegalat rafinament stilistic, vasele din bronz de calitate, 
dar mai ales scrierea prin care-şi consemnează de milenii gândirea, 
chinezii dovedesc că depășeau cu mult ştiinţa, filozofia şi măiestria 
artistică a altor civilizaţii antice. 

Egiptul antic a folosit cel mai mult, în lucrări, piatra. Aici, pe 
malul Nilului, s-a decis pentru prima dată utilizarea pietrei ca prin- 
cipal element de zidărie. Dar până la crearea piramidei lui Keops, 
care de aproximativ 46 de secole deţine recordul absolut al construc- 
țiilor făcute în totalitate din piatră, tehnica prin care omul şi-a 
perfecţionat cioplitul şi modelatul rocilor dure, a avut de parcurs mai 
multe zeci de milenii. 

Prelucrarea pietrei este dirijată în primul rând de specificul 
materiei sale. Înțelegem prin asta duritatea şi forma cristalizării. În 
funcţie de structura rocii, încă din cele mai vechi timpuri, omul şi-a 
confecționat sculele cu care să-i poată transforma şi modela forma. 

Bănuim că la începutul paleoliticului timpuriu, omul putea să 
vadă cum în cazul unor diverşi factori naturali, ca viiturile apelor, 
intemperiile ce trec peste cota normală, sau mai ales în cutremure, 
pietrele se pot rupe în bucăţi dacă se lovesc între ele. Încetul cu 
încetul, s-a reţinut şi ideea că o rocă mai dură rezistă mai mult decât 
una mai moale la şocul acelor loviri. Bazându-se pe acumularea 
observaţiilor, omul ajunge să-şi adauge la îndeletnicirile sale pri- 
mare, cioplitul artificial al pietrei. Nu putem să afirmăm că a fost o 
invenţie în adevăratul sens al cuvântului, ci mai degrabă adaptarea în 
aşa fel a unui fenomen, încât produsul rezultat să poată rezolva 
nevoile ginții. Dar asta reprezintă totuşi primul şi cel mai important 
pas al evoluţiei: ruperea de animal! 

În paleolitic, cea mai lungă perioadă a istoriei sale, omul şi-a 
limitat cioplitul pietrei, din cauza vieţii nomade, doar la confecțio- 
natul uneltelor mici, manuale, care intrau în necesarul activităţilor 
casnice, de luptă sau de vânat: cuțite, răzuitoare, dălţi, topoare, unelte 
de pescuit etc. Piesele erau făcute prin lovirea între ele a două pietre 

aşchioase, direcționate în aşa fel încât să ducă la obţinerea unor 
muchii tăioase. 

De-a lungul timpului, prin testări succesive, se ajunge la 
separarea pietrelor masive, rezervate ca materie primă pentru lucru, 
de piatra folosită ca unealtă de muncă. Prin lovirea cu o bucată de 
rocă dură, se putea prelucra forma pietrei cu o structură mai moale. 
Cu alte cuvinte, cele mai vechi instrumente folosite la prelucrarea 
pietrei au fost, nu cele confecţionate din metal, ci tot cele făcute din 
piatră. Cioplitul rocilor în scopul creării unor pietre care să depă- 
şească sfera uneltelor utilitare, se practica încă din perioada paleoli- 
ticului superior, în vremea glaciaţiunii Wurm, cuprinsă între anii 
100.000 şi 10.050 î.Hr. Se pare că primele modelări prin cioplire a 
pietrelor, în scopul construirii de locuinţe, fac parte din sistemul de 
adaptare a comunității umane la formele instabile ale climatului din 
acele timpuri. 

Roca cea mai apreciată pentru duritatea sa, practic cea mai dură, 
cunoscută şi folosită din cele mai vechi timpuri, este obsidianul. De 
origine vulcanică, având o culoare neagră sau brun-cenuşie, cu 
înfăţişarea sticlei topite, era folosită pentru confecţionarea armelor 
şi uneltelor prin excelență tăioase, de la cuţitele pentru dezosarea 
cărnii, până la cele folosite la modelat lemnul, osul, cornul sau 
diferite alte pietre. Se mai folosea cu succes şi la transpunerea, prin 
incizie, a unor desene pe mici amulete având caracter magic, sau pe 
alte obiecte de cult făcute din roci mai modeste în duritate, cum ar 
fi grupa pietrelor semiprețioase. Tot din obsidian îşi confecționau 
vechii egipteni bisturiele cu care îşi practicau necropsiile lor în 
scopul mumificării. Este un material foarte rar, greu de găsit, motiv 
pentru care îl aflăm doar în inventarul unor comunităţi tribale 
restrânse, din nordul Africii, Munţii Iberici, Alpi, Tatra, Carpaţii 
Româneşti şi estul Asiei. În spaţiul Mediteranei, în perioada neolitică, 
a reprezentat un etalon de valoare în schimburile de mărfuri 
practicate între triburile din zonă. Poate fi considerat echivalentul 
oțelului widia de astăzi. Rezistența absolută la oxizii corosivi din 
mediu, duritatea de excepţie, porozitatea şi permeabilitatea nule, şi 
posibilitatea de a se desface lovit, în fâşii cu muchii ascuţite care nu 
se tocesc, fac să mai fie preferat şi astăzi în unele chirurgii de mare 
exigență din Franţa şi Germania. 

Fig. 2 Cariera de granit Monte Ladu I - Budduso. 

Silexul şi cremenea rămân principalele pietre cu care omul 
comunei primitive ciopleşte la vremea sa pe scară largă, şi la un înalt 
nivel de producţie, obiecte de piatră. Cremenea este o varietate de 
calcedonie asociată cu cuarț şi opal. Se găseşte în culori deschise, 
apropiate de alb. În afara confecţionării principalelor unelte din 
perioada comunei primitive, mai era folosită şi la aprinsul focului. 
Prin lovirea între ele a două bucăţi de cremene, ori, într-o perioadă 
mai târzie, cu o bucată de oțel, se produc scântei. Acestea, atingând o 
piesă de iască bine uscată, incită o mică flacără. Mult timp, până în 
urmă cu un secol, a constituit principalul mijloc de aprindere a 
focului în casa omului. 

Silexul este o piatră de formaţie silicoasă, de dimensiuni reduse, 
care ia naştere în roci calcaroase. Are o culoare cenuşie deschisă. Cu 
o duritate sporită faţă de cremene, şi cu spărtura în planuri curbe sau 
ovale, a fost materialul ideal, uşor de procurat, pentru confecționarea 
uneltelor tăioase din perioada preistorică. Era unealta preferată de 
azteci şi maiaşi. Lamelat, silexul rezolva uşor transpunerea pe supra- 
faţa pietrei a modelelor figurative care făceau decorul edificiilor 
religioase precolumbiene. Sau se putea modela cu el desene fine, 
plăcute văzului, care sugerau penajul unui vultur pe corpul unor pipe 
de ritual. A mai fost utilizat pretutindeni în perioade preistorică, pe 
toate continentele, la incizia desenelor şi a însemnelor grafice pe 
pereții peşterilor sau pe stânci. 

Selectarea conştiincioasă a rocilor pe baza gradului lor de 
duritate face să se dezvolte tehnica cioplitului, în unele zone, la un 
asemenea nivel, încât istoria convenţională greu a putut accepta ideea 
că s-au putut realiza capodopere arhitectonice ori sculpturi uriaşe din 
piatră, înaintea intrării în scenă a metalelor. Capetele uriaşe din 
bazalt ale olmecilor, sau oraşul Machu-Picchu din inima munţilor, au 
fost făcute de precolumbieni cu unelte de piatră. Întreaga populaţie a 
celor două Americi dinaintea descoperirii şi a colonizării, se afla în 
perioada neolitică a dezvoltării sociale. Nu se atinsese nivelul epocii 
metalelor. Şi totuşi au putut întemeia o civilizație bine definită, cu 
foarte multe construcţii în piatră, demne să stea alături de marile 
piramide sau temple din Egiptul antic. 

În legătură cu prelucratul pietrei, o altă informaţie culeasă direct 
din natură a fost provocarea fisurilor şi dislocarea unor însemnate 
cantităţi de rocă în urma trecerii acesteia prin variaţii abrupte de 

temperatură. Mediul ne oferă şi astăzi spectacole când, în urma unor 
fulgere, se aprind copaci pe muchii de stânci, iar după un timp, 
incendiul se stinge iute sub o grindină rece. împrumutând de aici 
tehnicitatea, omul primitiv practică prima formă de degroşare artifi- 
cială în munca sa de cioplitor. După încălzirea suficientă cu foc şi 
jăratec dirijate pe o anumită linie, piatra era stropită din belşug cu 
apă rece. Sau, pentru un efect mai rapid, cu oțet. Acesta, rezultat mai 
mult nedorit din fermentarea fructelor, putea fi găsit oricând la 
îndemâna omului. Prin coborârea bruscă a temperaturii, piatra crapă 
cu zgomot puternic, ca de bici, sau de puşcă, şi se frânge pe linia care 
în urmă cu câteva clipe era fierbinte. 

Dar pentru desfacerea unor lespezi din masivul de calcar, oricât 
ar părea de curios astăzi, pentru precizia şi eficiența operaţiei, se 
folosea lemnul. Tehnica a fost utilizată pe scară largă până în 
perioada evului mediu, sau în unele zone mai izolate, până în secolul 
XIX. Operația începea cu săparea unui şanţ pe suprafaţa rocii, sau cu 
forarea unor găuri înşiruite pe linia unde vrem să rupem piatra. În 
respectivele lăcaşe sunt îndesate etanş bucăţi de lemn sănătos şi 
uscat. Aşa cum se îndeasă un dop la damigeană sau pana de lemn în 
buturuga pe care vrem s-o despicăm. Udându-se insistent lemnul cu 
apă, acesta începe să se dilate încetul cu încetul, ducând, în cele din 
urmă, la fisurarea şi desfacerea pietrei. 

Este necesar să subliniem de la început că toate pietrele folosite 
de om în construcții, exceptând cele provenite din şisturi cu structuri 
lamelate, numite popular de râu, constituie materia primă şi pentru 
sculptori, când aceştia decid să-şi dăltuiască în rocă dură, şi nu în alte 
materiale, formele lor artistice. Din stânca aceleiași cariere, de unde 
se extrage piatra pentru a se înălța case, ori poduri peste râuri, îşi 
procură şi sculptorul necesarul său de calcar. Tot timpul construcțiile 
edilitare au avut o dezvoltare paralelă cu cea a obiectelor de artă 
cioplite în piatră, corelându-şi, pe cât posibil, reciproc formele. Drept 
pentru care şi uneltele cu care cioplitorul face moloane, trepte, 
coloane, cuburi de piatră pentru zidit case, ori cruci pentru cimitire, 
sunt aceleaşi cu care artistul îşi ciopleşte opera sa de artă. Vom 
încerca să descriem întreaga panoplie, tradițională, a acestor unelte, 
sau lădiţa cu scule, cum spun cioplitorii. 

Din rândul pietrelor care opun rezistența cea mai mare la 
cioplit, ne rețin atenţia granitul, bazaltul şi ametistul. La prelucrarea 

acestor roci, se folosesc dălți cu muchia tăişului în unghi mai puțin 
ascuţit, pentru evitarea ştirbirii la impact. Un cioplitor, chiar dacă 
locuieşte în zona unei cariere şi lucrează tot timpul doar cu piatra 
scoasă de acolo, are în dotarea sa mai multe tipuri de dălți, profilate 
pentru roci de diferite durități. Aceeaşi carieră poate avea zone cu 
piatră foarte dură sau zone care ne oferă piatră de o duritate mai 
tolerantă. Multe din pietre mai au şi o altă însuşire. Noi, desprinse 
din carieră, sunt uşor de prelucrat, dar lăsate mult timp în mediu 
deschis, devin dure şi foarte rezistente la cioplit. În cazul rocilor cu 
durități excesive, se folosesc dălți ascuţite într-un unghi apropiat 
celui de 90 de grade. Astăzi folosim oţeluri călite bine, pe măsura 
acestor roci. Dar e bine să ştim că vechii egipteni au cioplit mii de 
statui din granit fără să cunoască oţelul widia. Doar adaptând tăişul 
sculei din bronz la diferite profiluri au făcut față efortului de-a ciopli 
orice fel de piatră. 


1.2. EXTRAGEREA PIETREI DIN CARIERĂ 
ŞI TRANSPORTUL EI 


Respectând ordinea întrebuințării uneltelor, vom vorbi mai întâi 
de cele folosite în carieră de pietrari pentru extracția blocurilor de 
piatră: pana şi frunza. Împreună ele reprezintă echivalentul dopu- 
rilor de lemn udate cu apă, despre care s-a mai vorbit. Pana este un 
corp prismatic de metal ascuţit ca o daltă, de aceeaşi formă cu pana 
de lemn şi aproximativ de aceeaşi mărime, sau cât un toc de ochelari. 
Frunza e o lamelă de metal dreptunghiulară, groasă de un centimetru, 
lungă de aproximativ 20, şi lată de 7 sau 8 centimetri. Are una din 
muchiile lungi ascuţită, cum este lama de satâr. După săparea unui 
şanţ în V, paralel cu marginea stâncii la o distanţă care să corespundă 
dimensiunii pietrei pe care vrem să o dislocăm, se aşează frunzele în 
locaş, două câte două, cu muchiile subţiate în jos. Sprijinite de pereţii 
şanţului, acestea delimitează între ele un spațiu care se îngustează în 
adâncime. Aici se introduc penele, câte una între două frunze. Se 
înşiră în felul acesta, înălțate puţin peste nivelul pietrei şi distanţate 
egal între ele, toate frunzele şi penele de care avem nevoie. Numărul 
de frunze şi de pene diferă, în funcție de lungimea blocului de piatră 

Fig. 3 Cariera de marmură Rușchița. 

pe care vrem să-l dislocăm. Se bate cu barosul câte o lovitură în 
capul fiecărei pene, mergând de la un cap la altul, de-a lungul 
întregului şir. Operația se reia de mai multe ori, până când sunetul 
rezultat îşi schimbă brusc tonalitatea. Asta demonstrează că piatra s-a 
fisurat, şi atenția omului se va orienta de acum şi spre locul unde 
blocul desprins urmează să cadă. 

Când situaţia cerea o piatră mai mare sau foarte lungă, cum a 
fost cazul obeliscurilor egiptene, un grup considerabil de pietrari, 
înşiraţi umăr la umăr, lovesc simultan cu baroasele în pene, într-o 
cadență hei-rup perfect echilibrată. 


= 


Fig. 4 Frunze şi pene. 


O instrumentare mai inteligentă a extragerii pietrei de mari 
dimensiuni, o dată cu inventarea forării verticale cu burghiul, constă în 
umplerea găurilor cu apă şi astuparea lor cu dopuri de lemn bine 
etanşate. Ca dopul de plută folosite la astupatul sticlei. Pietrarii bat 
simultan cu baroasele în acestea, iar lichidul din interior presează pe 
toată înălțimea coloanei forate, până la dizlocarea blocului de la 
masivul stâncos. Metoda a fost folosită cu succes în majoritatea 

civilizaţiilor lumii încă din epoca bronzului. De-a lungul timpului, din 
epoca bronzului până la începutul secolului XX, când îşi fac apariția 
sculele electrice, atât extracția pietrei din carieră, dar mai ales prelu- 
crarea în continuare a formei sale, n-au evoluat cu nimic. Flexul mobil 
de mână cu motorul său electric, apărut în urmă cu 80 de ani, a putut 
ajuta doar la tăiatul șanțului cu discul, mai rapid şi într-o formă perfect 
dreaptă, cu profilul păstrat milimetric în acel V. Dar în continuarea 
operaţiei, până la inventarea unor sisteme mai evoluate, problema 
rămăsese tot în seama bătrânului baros şi a anexelor sale. 


Fig. 5 Puncheţi. 


O invenţie cu totul nouă şi foarte eficientă pentru desprinderea 
necesarului de piatră de la stâncă, introdusă în a doua jumătate a 
secolului XX, este cablul de metal diamantat. De-o parte şi de alta a 
stâncii se amplasează două roți mari de scripete, care angrenează între 
ele un otgon lung şi subţire, făcut din fibre de oţel împletite. Pe otgon 
sunt înşirate mărgele de oţel diamantat, cu diametrul de un centimetru 
şi distanţate egal între ele prin intermediul unor şaibe mai mici. 
Sistemul, pus în mişcare de un motor amplasat lateral, practică prin 
rularea sârmei, o tăietură verticală în piatră, perfect dreaptă, de gro- 
simea mărgelei. Operația este însoţită tot timpul de un jet constant de 
apă. Agregatul îşi corelează în acelaşi timp aparatura într-o coborâre 
verticală constantă, lentă, pe măsura tăierii. 


18 


Fig. 6 Agregatul cablu de metal diamantat 
în timp ce taie un bloc de piatră. 

Decuparea se face de sus în jos, în planuri verticale, dar poate fi 
orientată şi orizontal, aşa încât forma blocului extras are de la bun 
început feţele orientate rectangular. Tăierea făcându-se în planuri 
drepte, rezultă doar cuburi sau prisme drepte. Invenţia poate rezolva 
într-o singură zi cantitatea de muncă depusă de un cioplitor bun, o 
lună sau mai multe, în funcţie de mărimea blocului de dislocat. 

În momentul de faţă, în majoritatea carierelor din care se extrage 
piatra pentru construcţii se foloseşte acest agregat. Personalul muncitor 
familiarizat cu el, în cariere sau în atelierele mari de prelucrat piatră, îl 
numeşte simplu: sfoara. Putem afirma cu certitudine că este cea mai 
serioasă invenţie de până acum în domeniul raportului dintre om şi 
piatră. Reuşeşte să imprime un avânt tehnicii de extracţie şi de prelu- 
crare a pietrei pentru construcţii la un asemenea nivel, pe care, în urmă 
cu câteva decenii, edilii nu puteau să-l viseze. Sfoara şi flexul repre- 
zintă echivalentele gaterului sau ale drujbei din domeniul lemnului. 

Extragerea unor cantităţi uriaşe de piatră, repede şi ieftin, în 
scopul preparării industriale a cimentului, ipsosului sau a varului, se 
practică în ultimul secol prin dinamitare. Se forează mecanic stânca în 
diferite puncte, cu burghie lungi de peste doi metri, după care se 
îndeasă în găuri cu o vergea lungă făcută din lemn, dinamită şi 
astralită. Se astupă cu lut restul orificiului pentru evitarea puşcării în 
afară, şi se detonează materialul exploziv prin intermediul fitilului sau 
prin scânteia unei capse conectate prin cablu la un percutor electric. 
Piatra rezultată, informă şi cu multe fisuri, este transportată direct în 
malaxoarele fabricilor de lianţi, construite de regulă în vecinătatea 
carierelor. Tehnica mai este folosită şi în minerit, atât pentru forarea 
galeriilor cât şi pentru extragerea minereului. Scăpată de sub controlul 
specialiştilor, metoda a fost utilizată o vreme, în perioada comunistă a 
României din anii 1960-1965, şi la extragerea marmurei în carierele de 
la Ruşchiţa, Aninoasa, Vaşcău şi Alun. Rezultatul a fost dezastruos. 
Unda de şoc a fisurat întregul masiv muntos al fiecărei cariere. 
Cristalizarea perfectă a marmurei a solicitat dintotdeauna un tratament 
mai atent. Lovită prea dur, îşi trimite fisurile în toate direcţiile, ca 
geamul securit al parbrizului de maşină când este lovit de o piatră. 
Roca extrasă în urma acelei dispoziţii venită de la centru, rareori mai 
avea o structură monolită într-un volum relativ mic, de un metru cub. 
Situaţia a impus deschiderea altor centre de extracție, distanţate cu 
mulți kilometri de carierele afectate. 

Fig. 7 Cablu de metal diamantat — sfoara. Detaliul operației. 

Metoda detonării dă însă rezultate remarcabile, în afara pro- 
curării materiei prime pentru industria de lianţi, şi la dislocarea unor 
blocuri serioase de piatră în cazul rocilor metamorfice formate prin 
transformarea în stare solidă a rocilor sedimentare, cu intercalaţia 
unor diaclaze orizontale de calcit, calcedonie sau şisturi argiloase. În 
Dobrogea, în zona Babadagului, se găseşte foarte mult granit sub 
formă de filoane intruse în şisturi argiloase şi şisturi filitoase — 
grafitoase. Aici exploatarea se face forând găuri verticale paralele, 
adânci de 2-3 metri, la distanțe de 10 centimetri una de alta, pe 
coordonatele unei prisme drepte sau a unui cub. Găurile trebuie să 
atingă toate cu partea de jos, un plan orizontal, calculat ca existând în 
masivitatea stâncii. Şocul exploziei despică piatra atât la nivelul 
acestui plan, datorită structurii lamelate orizontal a rocii, cât şi 
spaţiile înguste, verticale dintre găuri. Se obține în felul acesta 
instantaneu, dimensionat anticipat, un cub de piatră, ce poate cântări 
15-20 de tone. Dintr-un singur foc! 

Interesantă este după o vreme înfăţişarea carierei. Se formează 
de la sine, în versantul muntos, mai multe terase orizontale care se 
retrag progresiv ca nişte trepte, spre zonele de sus, împădurite. 
Înălțimea pragurilor reprezintă înălțimea blocurilor de piatră care se 
extrag. Fiecare terasă îşi are decisă cota orizontalei, după dimen- 
siunea pietrei pe care o livrează. Întreaga exploatare dă impresia unui 
şantier arheologic în care se lucrează masiv la scoaterea din munte a 
unei piramide mari egiptene, cu aspectul actual de zigurat. 

Desfacerea acestor blocuri mari de piatră în segmente, se face tot 
prin intermediul unor pene şi frunze, dar cu profil aparte. Un cilindru 
de metal, lung de 40 cm, cu diametrul egal cu al găurii forate în piatră, 
este tăiat longitudinal în trei segmente. Rezultă două frunze egale, A 
şi C, şi o pană, B. Frunzele au vârfurile îndoite lateral în unghi drept, 
pentru poziţionatul prin sprijin de pragul pietrei de la intrarea în gaură, 
dar şi pentru a nu cădea cu totul în ea. Toate trei elemente, pana şi cele 
două frunze, sunt introduse în partea de sus a găurii ca şi cum ar 
recompune cilindrul din care au fost ele făcute. Pana rămâne mai 
săltată, cu 5-6 cm, de nivelul pietrei şi al frunzelor. Se bate cu barosul 
fiecare pană, în metoda descrisă anterior. Tehnica se foloseşte şi la 
marmură, dar în general la orice rocă de structură mezo şi macro- 
cristalină, unde există perforatoare pneumatice. 

Activitatea de exploatare într-o carieră se începea în vechime 
numai prin excavarea unor galerii pe direcţii diferite în masivul de 
piatră, pentru localizarea zonelor de bună calitate. Etapa următoare 
era crearea unei terase orizontale la nivelul de la care începea 
exploatarea. Materialul de calitate inferioară nu era folosit decît la 
nivelarea acestei terase şi, în continuare, la crearea drumurilor de 
acces. Astăzi, extracția şi transportul nu mai constituie o problemă de 
greutatea celor din antichitate. Folosirea utilajelor moderne însă, 
înlocuieşte calitatea garantată a extracţiei tradiţionale, cu randa- 
mentul sporit al exploatării. Vechii pietrari se implicau în munca lor 
mult mai mult decât cei de astăzi. Extragerea blocului se făcea în 
primul rând după ce se stabilea calitatea integrală a rocii, şi în 
limitele unor dimensiuni exacte. Azi testarea nu se mai face cu auzul, 
lovind piatra cu ciocanul, aşa cum străbunii au selectat fără să 
greşească, milenii la rând, orice fel de rocă. 

Forma, în mare, a lucrării, începe să prindă contur încă din 
carieră. Blocul de piatră dislocat, rareori poate corespunde cu prima 
sa înfăţişare dimensiunea reale a lucrării. Desfacerea pietrei în piese 
mai mici se face, de obicei, prin procedeul tradiţional, cu pene şi 
frunze aplatizate, de mărimi adecvate, atunci când lipsesc posi- 
bilitățile de forare cu perforatoare motorizate. 

Pentru secţionarea unei pietre de dimensiunea redusă a unei 
dale, din care se face doar o cruce, sau o treaptă, se renunță la 
uneltele folosite anterior. Dacă materialul este subţire, de 20 cm, se 
folosesc doar puncheții. Aceştia sunt şpiţuri scurte, cam de 10 centi- 
metri, de grosimea cozii de ciocan. Se sapă în piatră găuri adânci de 
4-5 cm, înşiruite pe linia unde vrem să o rupem. Se fixează puncheții 
cu vârfurile în găuri, toți cu muchiile orientate pe aceiaşi direcţie, şi 
se bat de la un cap la altul, cu reveniri, cum se exersează la pian 
gama Do major. După un timp se rupe piatra. La dimensiunea de care 
vorbim, calcarul cu scoici de la Măgura Buzăului permite să fie tăiat 
direct cu joagărul, sau cu fierăstrăul de mână cu care se taie lemnul 
de foc. 

În vechime, o etapă importantă şi plină de responsabilitate era 
scoaterea pietrei de lângă stânca din care a fost desprinsă, şi tractarea 
ei până la rampa de încărcare pe vehiculele de transport. Tot timpul 
deplasarea asta a necesitat multă experienţă tehnică şi organizatorică. 
Informaţiile antice egiptene menţionează că blocul era scos din 

lăcaşul său cu ajutorul unor frânghii legate de axele a două vinciuri 
uriaşe de lemn amplasate la intrarea în carieră. Vinciul era un 
dispozitiv alcătuit dintr-un schelet de lemn bine ancorat de pământ, 
care avea în interiorul său un tambur de lemn poziționat orizontal. 
Acesta putea fi rotit în ax prin intermediul a două roţi fixate în 
capete. Ca timona de pe puntea unei corăbii. Corpul tamburului 
înfăşura, rotit ca un mosor, o frânghie ancorată la capătul opus de 
piatra pe care trebuia să o deplaseze. Frânghiile, foarte lungi şi 
rezistente, confecţionate din in şi papirus, erau ca cele folosite în 
marină. În construcțiile navale, egiptenii şi grecii, prin tradiţia lor 
milenară în domeniu, stăpâneau o serioasă tehnologie. Deci şi con- 
fecționarea unor parâme, capabile să reziste la tractarea unor greutăți 
de 15-20 de tone. Pe distanţe scurte, mişcarea era mult uşurată când 
se aşezau sub baza blocului de piatră, cilindri de lemn făcuţi din 
trunchiuri drepte de copaci. Încărcatul pe vehiculele de transport se 
făcea în acelaşi mod. Bănuim că era o mare animaţie, unde răngile 
făcându-şi treaba, îşi încrucişau mereu în clinchet, pozițiile. Depla- 
sarea până la şantierul de construcţie se făcea pe drumuri special 
amenajate, cu ajutorul unor vehicule rezistente din lemn, dotate cu 
roți pe măsură, şi tractate de boi. 

Relieful stâncos al Greciei a oferit oriunde constructorilor 
necesarul de piatră de la distanţe relativ mici. Chiar dacă era vorba 
de marmură. Egiptenii însă, ca şi olmecii din spaţiul Americii, îşi 
transportau granitul sau bazaltul pe apă, de la depărtări mult mai 
mari. lar druizii celților dirijau tractarea pe uscat a pietrelor din care 
construiau dolmene şi menhire, de la sute de kilometri. În orientul 
îndepărtat, transportul pe uscat al blocurilor de granit de 30-40 de 
tone folosite la templele de la Borobudur, Angkor, sau Rajaraja, s-a 
făcut cu elefanții. 

Ridicatul pe verticală a elementelor grele de piatră — care 
cântăreau câteva tone, uneori zeci de tone — a constituit mereu pentru 
antici, o problemă serioasă. Egiptenii şi grecii foloseau acelaşi 
vinciu, poziţionat la picioarele schelei de construcţie. Montându-se 
pe stâlpi, la înălţimea cuvenită, o roată cu şanţ periferic prin care se 
petrecea frânghia, aparatura devenea un autentic scripete cu ajutorul 
căruia se ridica o platformă pe care era aşezată piatra. Într-un sistem 
asemănător, dar mai modest, în multe din satele româneşti, se mai 
scoate şi astăzi apa din fântână. O invenție importantă adusă de greci 

când îşi ridicau antablamentele pe coloanele templelor, a fost 
adăugarea unei contragreutăţi la capătul opus al troliului. Geniala 
metodă, dacă punea în balanţă o greutate egală cu cea care trebuia 
ridicată, reducea la minim efortul necesar operației. Ideea, găsită în 
scrierile lui Heron din Alexandria, matematician grec stabilit în 
Egipt, care a fost preocupat în secolul I d.Hr. de probleme mecanice, 
a inspirat peste secole sistemul de funcționare al liftului. 

Dar cea mai sigură metodă, deşi primitivă în felul ei, este 
construirea din pământ a unui drum în pantă, până la locul de 
amplasare a piesei. Piatra era împinsă pe acest drum înclinat, iar 
după aşezarea sa la locul cuvenit, întreaga cantitate de pământ era 
înlăturată. În felul acesta s-au ridicat majoritatea templelor buddhiste 
şi hinduiste din India, Mongolia, Birmania, Bangladesh, Thailanda, 
Polinezia, Indonezia etc. În majoritatea cazurilor, fiindcă nu se 
foloseau schele de lemn, ca în spaţiul mediteranean, sau macarale ca 
în timpurile moderne, odată cu ridicarea edificiului, se ridica şi 
nivelul pantei pe care se aduceau elementele din care se asambla 
construcția. Ridicarea uneia condiţiona şi ridicarea celeilalte. Aşa 
încât, la terminarea lucrării, templul era cu totul îngropat în pământul 
unui deal de formatul unei căciuli uriaşe, cu prelungirea laterală a 
acelui drum în pantă, care măsura uneori câteva sute de metri până 
ajungea la nivelul de jos. Înțelegem că dezvelirea templului pentru 
festivitatea vernisării, dura câteva luni. 'Tot în felul acesta au ridicat 
şi celții pietrele grele de plafon ale dolmenelor şi cromlehurilor din 
spațiul Irlandei şi al Angliei, inclusiv la monumentul megalitic de la 
Stonehenge. 

Interesant este că după ce a fost terminat marele templu de la 
Borobudur, din Java centrală, insula a fost brusc abandonată. Nu ştim 
din ce motive. Poate din cauza unui război decisiv. Cert este că 
aproape un mileniu nu s-a ştiut nimic despre existența celui mai mare 
şi complex edificiu religios buddhist, capabil să-şi revendice un loc 
în grupul celor 7 minuni ale arhitecturii antice. Abia la începutul 
secolului XX, arheologii care au râcâit din curiozitate dealul înalt şi 
unic din localitate, au scos la lumină uriaşa construcţie, perfect con- 
servată. Egalată doar de mărturiile păstrate sub cenuşa Vezuviului de 
la Pompei, celebra descoperire ne demonstrează existența unei civi- 
lizaţii temeinic cristalizate în orientul îndepărtat de peste 25 de 
secole, pe suportul celei mai îndrăgite religii. 

Ridicatul în poziție verticală a menhirelor se făcea printr-un 
procedeu oarecum asemănător. Se săpa mai întâi o groapă, calculată 
ca fundație pentru viitoarea lucrare. Se aduna pământul rezultat şi se 
făcea o pantă cu partea înaltă spre marginea gropii. Pe acest mic 
urcuş era împinsă coloana lungă şi informă de piatră, până când, 
ajunsă cu jumătatea sa la muchia înaltă a pantei, se balansa şi cădea 
cu unul din capete în groapă. În felul acesta s-au ridicat enigmaticele 
aliniamente de menhire de la Carasac din Franţa, stâlpii dolmenelor 
din Irlanda, coloanele cromlehului de la Stonehenge şi — credem noi — 
statuile uriaşe din Insula Paştelui. 

În majoritatea carierelor, punctele de extracţie sunt la o cotă 
mai înaltă a versantului, încât coborârea spre platforma de încărcare 
se făcea relativ simplu. Pentru aceasta se construiau pante uniforme 
din piatră reziduală, pentru ca blocurile să fie coborâte cât mai lin şi 
sigur. De cele mai multe ori, era mai importantă reducerea vitezei de 
coborâre şi nu urnitul pietrei prin eforturi colective, ieşite din comun. 

Tăiatul pietrei în plăci se practica încă din vechime cu ajutorul 
unor lamele de metal orizontale, distanţate paralel între ele şi imo- 
bilizate într-un cadru de lemn. Ca ițele de la războiul de țesut. Cadrul 
depăşeşte frontal şi lateral piatra, aşa cum joagărul trebuie să 
depăşească diametrul trunchiului de copac. Prin culisări succesive, 
manevrate în sistemul fierăstrăului de mână, aparatura îşi adânceşte 
lamelele, încetul cu încetul, în piatră. Operația se face sub un 
constant şipot de apă, însoţit de un nisip fin, corosiv. Mişcarea 
trebuie să fie doar orizontală, fără nici o abatere laterală sau de nivel, 
aşa încât tăiatul plăcilor să se facă într-un plan vertical perfect drept. 
Adâncitul tăieturii se face de la sine prin greutatea utilajului. În mare, 
este echivalentul gaterului cu care muncitorii din industria lemnului 
taie în lung trunchiuri de copaci, transformându-le în scânduri. De 
altminteri, poartă acelaşi nume: gater! 

1.3. UNELETE PENTRU CIOPLITUL MANUAL AL PIETREI 


O dată extrasă din stâncă şi transportată în şantierul de prelu- 
crare, în baraca cioplitorilor sau în atelierul sculptorului, piatra se 
află cu totul la îndemâna omului. De aici începând, munca cioplitului 
şi a modelării formei sale se face doar prin intermediul uneltelor 
confecționate special pentru asta. Duritatea materiei, care diferă de la 
o rocă la alta, precum şi diferenţa dintre diferitele stadii ale muncii, 
conduc la apariţia unor unelte cu profiluri distincte. 

Iniţial, bucata de piatră folosită ca unealtă, avea mărimea şi 
forma gândite pentru a fi bine ținută în mână. Una din primele 
invenţii, de mare succes, din perioada mezozoică, a fost ataşarea 
cozii de lemn la toporul de piatră. Unealta putea fi făcută din bucăţi 
mai mari de piatră, dar mai ales era apreciată pentru eficienţa forței 
sporite de izbire. 

Nu putem creiona cu certitudine forma uneltelor de piatră cu care 
oamenii ciopleau înaintea descoperirii bronzului, căci de la acea epocă, 
îndeletnicirea nu s-a mai practicat în aceeaşi metodă, chiar dacă la 
unele popoare din Asia, Africa, America, Australia şi Oceania, trăsă- 
turi ale comunei primitive s-au mai păstrat, pe alocuri, până astăzi. Dar 
cercetările arheologice ne pun la dispoziţie o mare varietate de unelte 
din perioada paleoliticului superior. În afara faptului că deosebim în 
situri primele manifestări de artă, s-au găsit obiecte de piatră constând 
în lamele cu două tăişuri, răzuitoare, fierăstraie, străpungătoare şi dălți. 
Acestea din urmă fac dovada că, până la apariţia metalelor, tradiția 
cioplitului în piatră intrase deja în istorie. 

Munca în sine impune tot timpul profilul uneltei în aşa fel încât 
să corespundă cât mai eficient operativității. În cazul cioplitului în 
piatră, forma sculei este dictată de trei factori: de roca ce trebuie 
prelucrată, de structura pietrei din care se făcea unealta şi de etapa 
operaţională din timpul cioplirii. De-a lungul timpului, pentru că se 
urmăreşte practic acelaşi rezultat — forma tridimensională a sculpturii, 
sau piatra cubică pentru construcţii — iar materia primă rămâne şi ea 
neschimbată, concluzionăm că uneltele de cioplit aveau, în marea lor 
majoritate, aceleaşi profiluri în paleoliticul superior, ca cele făcute mai 
târziu, din bronz sau din fier, începând cu ciocanul sau barosul, până 
la dălţile mici, ori bucata de gresie folosită la şlefuitul suprafețelor 

realizate prin cioplire. Barosul şi ciocanul nu credem că aveau 
piesele grele prelucrate prin cioplire, cum vedem că era tot restul 
uneltelor. Astăzi, lipsite de materialul perisabil al cozilor de lemn şi 
al rafiei de legătură, arheologii sunt puşi în situaţia de a medita mult 
înainte de a declara descoperirea în situri a unor ciocane, unelte foarte 
importante pentru acele timpuri, şi nu a unor simple şi banale pietre. 

Mult mai limpede observăm cum dălţile de fier au moştenit la 
vremea lor, până la identificare, forma celor de bronz, cu care egip- 
tenii, mii de ani, şi-au cioplit monumentele. De altminteri, tot timpul 
când se aduc îmbunătăţiri unor unelte, se pleacă de la păstrarea 
maximului de eficiență conținută de formele mai vechi. Se ştie că 
primele automobile, la început, nu erau altceva decât nişte trăsuri cu 
motor. Astăzi, observăm cu umor prin muzee, cum, lipsite doar de 
cai, noile vehicule păstrau până şi scaunul de sus al birjarului, deşi 
pentru şofer fusese rezervat locul frontal din cabină, de la volan. 

Uneltele străbune, din silex şi cremene, cu care se cioplea 
piatră, trebuie să fi fost mult mai robuste, cu înălțimea redusă şi, 
fireşte, ceva mai groase în comparaţie cu cele de metal, ca să poată 
rezista la şoc. Dălţile, în totalitatea lor, aveau forme asemănătoare 
penei folosită la despicatul lemnului iar, în general, ciocanele pentru 
cioplit erau făcute tot din lemn. De altminteri, maiuri scurte, de 
manipulat doar cu o singură mână, se mai folosesc şi astăzi de 
cioplitori, pentru a îndulci şocul izbirii, atunci când se execută lucrări 
mai delicate, sau scrieri de mare finețe. La primitivi se impunea 
folosirea mai mult a maiului de lemn decât a barosului sau a 
ciocanului de piatră — cu toate că şi acestea existau — din alt motiv: 
pentru a se evita sfărâmarea dălţilor de cremene sau de silex care, în 
afara excesului lor de duritate, erau şi foarte casante. 

O dată cu apariția metalelor, sculele şi-au păstrat până astăzi, 
nemodificate, toate formele specializate pentru fiecare etapă a 
măiestriei cioplitului. Şi nu putem vorbi de o ierarhie valorică în 
rândul lor. Fiecare îşi are importanţa sa, definită bine de momentul 
utilizării. Pentru uneltele de cioplit piatră, calităţile bronzului nu pot 
fi depăşite de cele ale fierului. Acesta din urmă însă, prin modul uşor 
de preparare, dar mai ales pentru că este cel mai răspândit dintre 
toate metalele grele care se găsesc pe scoarța terestră, ajunge să 
domine activităţile omului. Fierul se oxidează uşor în contact cu 
aerul şi cu umezeala. Pentru asta se dă o mai mare importanță 

aliajelor sale. În special combinarea cu mici cantităţi de carbon şi alte 
elemente — crom, nichel, vanadiu, molibden, wolfram — îi conferă cea 
mai mare duritate din grupa metalelor. Devine ceea ce numim în mod 
curent, oțel. Bronzul este tot un aliaj. Are ca principală componentă 
cuprul, la care se adaugă în proporţii ce diferă de la un caz la altul, 
staniu, aluminiu, siliciu, beriliu etc. În funcţie de elementul de adaos, 
şi de gramaj, calităţile mecanice şi fizice ale bronzului sporesc în 
duritate şi rezistență la coroziune. Anticii au avut mai multă încre- 
dere în uneltele din bronz decât în cele de fier. Egiptenii, mii de ani 
şi-au cioplit piatra, doar cu unelte scumpe de bronz. 


Vom încerca să descriem întreaga panoplie tradiţională a 
acestor scule, lădiţa plină, cum spun cioplitorii. Iar în măsura în care 
putem fi la curent, vom întreprinde un raid şi prin domeniul tehno- 
logiei moderne. 


Ciocanul este piesa cea 
mai importantă din atelierul 
cioplitorului. El este profilat 
de mii de ani în aşa fel încât 
să facă față cât mai bine 
solicitării la care este supus, 
să poată realiza maximul de 
randament, şi în acelaşi timp 
să poată fi manevrat toată 
ziua, fără să obosească mâna. 
Să aibă greutatea calculată, 
cu alte cuvinte, ca un echi- 
libru între eficiența şocului 
necesar pentru dăltuire, şi 
nevoia omului de a lucra 
neîntrerupt cu el. Piesa de 
metal a ciocanului, selectată 
drept cea mai aptă, este cea 

Fig. 8 Ciocan de lemn realizată din lipirea, în linie 

şi ciocan de metal. dreaptă, a trei cuburi egale, 

cu latura de 3,5 centimetri. O prismă dreaptă pătrată, cu înălțimea de 
10,5 sau de 11 centimetri. Rezultă o greutate de un kilogram, 
acceptată cu uşurinţă de orice mână validă. Coada se implantează în 

centrul corpului geometric echilibrându-i greutatea, aşa încât bătaia 
se poate face la fel de bine cu oricare din capete. 

Coada de lemn a ciocanului are 30 de centimetri lungime, 3,5 
lăţime şi 2,3 grosime. Dar ea nu are profilul în unghiuri drepte, 
pentru c-ar face bătături sângerânde în palmă, nici rotund, că s-ar 
putea răsuci în timpul lucrului. ÎI are oval, pentru a fi ţinută cu multă 
stăpânire în mână. De altminteri, din aceleaşi motive, toate uneltele 
manuale cu coadă-ciocan, târnăcop, baros, topor sau bardă — au 
lemnul mânerului profilat în oval. Chiar şi gaura, de 3,5 pe 1,5 
centimetri, din piesa de fier a ciocanului, se face tot ovală, plecând 
de la două forări în linie dreaptă, cu un burghiu de 15 milimetri. 

Baza pătrată a prismei este preferată unei baze rotunde, pentru 
că oferă mai multă siguranţă când se bate în capul dălții, fără 
implicarea ochiului în dirijarea mişcării. Preocupat, cum e şi firesc, 
doar de felul în care-şi prelucrează piatra, cioplitorul se uită tot 
timpul doar la vârful dălții sale. Aici se rup bucăţile de rocă în timpul 
cioplirii, drept care şi modelarea mişcării se face tot de aici, sub o 
continuă supraveghere a văzului. Chiar şi puterea izbirii este dirijată 
privindu-i permanent doar efectul. Această corelare omul învaţă de 
obicei să o facă singur, fără îndrumări speciale, încă din primele ore 
de practică. 

Un cioplitor nu-şi mânuieşte ciocanul la fel cum îşi bate tâm- 
plarul cuiele. Acesta, având un ciocan de două ori mai uşor, iar cuie de 
mărimi diferite, e pus în situaţia de a modela din mână putere izbirii, în 
funcție de mărimea cuielor sau de duritatea lemnului. Tâmplarul nu 
poate bate neobosit cu ciocanul opt ore din zi, fără să-şi afecteze mâna 
într-o epicondilită dureroasă, greu de vindecat, cu toate radiaţiile 
aparaturii moderne. Secretul cu care cioplitorul bate zilnic cu ciocanul 
câte 10-12 ore în şir, fără să obosească, şi nu doar o zi, ci toată viaţa, 
constă în faptul că el nu foloseşte la izbit decât greutatea ciocanului. 
Efortul braţului său se reduce doar la ridicarea acelui kilogram de fier, 
şi dirijarea instinctivă a greutăţii spre punctul de lovire. Dacă vrea să 
lovească mai tare, ridică ciocanul mai sus, iar dacă vrea să lovească 
mai încet, îl ridică foarte puţin deasupra dălţii cu care ciopleşte. Dar 
puterea sa de izbire mai este hotărâtă şi de locul din lungul cozii unde 
apucă cu mâna. Forța cea mai mare o are când ciocanul este ţinut de 
capătul cozii şi este dirijat să cadă mai de sus, iar forţa minimă, când 
este ținut aproape de fier. 

În afara acestei prime unelte, ţinută permanent în mână de 
cioplitor în timpul muncii, în funcţie de trebuință mai există şi alte 
ciocane, de diferite mărimi, care se folosesc sporadic. În general, 
doar câte unul din ele poate satisface nevoile unui atelier în care 
lucrează mai mulți pietrari. Ciocănelul este asemănător primei variante, 
dar cu dimensiunea redusă la o prismă formată din alăturarea a trei 
cuburi cu latura de aproximativ 2,5 centimetri. Deci cu lungimea 
între 7,5 şi 8 centimetri. Cântăreşte aproximativ o jumătate de 
kilogram şi se foloseşte la cioplitul ornamentelor mici şi la scrierea 
literelor. Cioplitorii îl numesc ciocănel de litere. 


Fig. 9 Barosul — mațeta. 


Mațeta este un ciocan mai mare, de acelaşi format, de apro- 
ximativ 2 sau 2,5 kilograme cu aspectul unei prisme drepte pătrate de 
5 centimetri şi înaltă de 12. Se foloseşte, mânuită uneori de coadă cu 
ambele mâini şi lovind mai mult cu muchia, la spargerea marginilor 
abrupte şi late de-o palmă, din jurul contururilor creionate pe supra- 
fața pietrei. Operația efectuată cu ea se numeşte mațetare. 

Barosul este un ciocan transpus în forma sa cea mai mare, cu 
coadă lungă şi solidă ca a târnăcopului, cu o greutate dublă față de 
greutatea mafetei. Se foloseşte ținut de coadă numai cu ambele mâini, 

de oameni ceva mai vânjoşi, pentru sfărâmat piatră, sau la bătutul 
penelor pentru despicat pietre mari. 

Șpițul este piesa din setul de 
atelier al dălţilor care se foloseşte cel 
mai mult. În general, în proporţie de 
90%. Este făcut dintr-o bară cilindrică 
din fier oțelit, lungă de 30 de centi- 
metri, groasă de unu şi ascuţită în 
patru muchii piramidale la un capăt. 
Doar prin ascuţitul în acest fel se 
poate ciopli piatra. Cel cu vârful ca 
andreaua, este total ineficient. Piatra 
nu-şi poate modela structura ca me- 
talul, când este împuns cu domnul. 
Muchiile vârfului sunt profilate doar 
pentru tăiere sau rupere, şi numai prin 
intermediul lor şpițul poate disloca 
material. Călitul sculei se face numai 
la vârf. Capătul opus trebuie să preia 
elastic şocul izbirii cu ciocanul, motiv 
pentru care se şi formează aici, un fel de cap, aşa cum are cuiul sau 
pironul. Călitul doar la vârf se aplică, de fapt, oricăreia din dălți. 
Altminteri, necălite, se turtesc la impactul cu piatra, iar călite în 
totalitate, se pot rupe în bucăţi în timpul cioplitului, situaţie care 
implică uneori deteriorarea lucrării, accidentarea omului, şi în mod 
cert, ratarea instrumentului de lucru. Solicitat aproape continuu, 
şpițul se uzează repede, pentru că-şi pierde mereu din lungime la 
ambele capete. Din vârf prin tocire, şi la polul opus, prin permanentă 
turtire datorată bătăii cu ciocanul. În general, un cioplitor cu 
experienţă are în dotare 100 de şpiţuri. 

Actualmente toate atelierele de cioplitărie îşi confecționează 
şpiţurile în atelierele proprii, din arcuri rupte de maşini. Oţelul este 
de bună calitate, cu grosimea constantă, şi oferă orice lungime. 
Pentru diametrul său de 10-12 mm, se preferă arcul autoturismelor 
mici. 


Fig. 10 Șpițuri. 

Fig. 11 Tiu — chiulumb. 


Țiul, numit în anumite zone şi chiulumb, este un fel de 
târnăcop ascuţit la ambele capete, ca şpițul. Mânuit de coadă cu 
amândouă mâinile, degroşează cu multă hărnicie cantități mari de 
piatră. Preia, de fapt, munca şpițului când este vorba de degroşări 
mai serioase. Nu întâmplător este socotit fratele mai mare al acestuia. 
Cum e satârul pentru briceag. Are un mare randament la cioplitul 
pietrei formate din calcar sedimentar cochilifer. Se foloseşte cu mult 
succes la prelucrarea rocii respective din zona Măgurii Buzăului, 
unde este folosit aproape în întregime la orice fel de degroşare, 
renunțându-se la şpiț. Considerată în cariere unealta de nelipsit a 
cioplitorului, pietrarii buzoieni îl ţin în mână oriunde s-ar deplasa în 
şantier, aşa cum doctorul internist e mereu asociat cu stetoscopul. 
Pentru economie de timp şi de efort profesional, astăzi fierarul 
confecționează fiul pe nicovală, doar reducând din dimensiunea unui 
târnăcop, şi modelându-i la roşu vârfurile de la ambele capete. 


Fig. 12 Gradine. 

Într-un profil mai mic şi mai delicat, numit pickhammer, 
unealta mai este folosită de geologi şi de inginerii mineri în cerce- 
tările lor, iar uneori de alpinişti şi de speologi, la escaladări. 

Gradina are mărimea şi aspectul unei furculițe cu dinţii foarte 
scurți. Este făcută dintr-o daltă căreia i s-au crestat pe muchie 7-8 
dinți ascuţiţi, ca tot atâtea vârfuri mici de piramide. Se foloseşte la 
mărunțitul granulaţiei rămasă pe suprafaţa pietrei în urma şpițului 
sau a ţiului. Aspectul conferit de gradină începe să prindă formă 
definitivă atât în modelatul plastic al formelor, cât şi în tratarea 
decorativă, plană, a pieselor geometrice folosite în arhitectură. 


Fig. 13 Pupăză şi tarac. 


Pupăza este unealta care înlocuieşte, cu eforturi ceva mai mari, 
dar cu rezultate pe măsură, munca efectuată cu gradina. Are forma 
unui topor dotat cu două tăişuri, ca o halebardă medievală folosită în 
luptă de Mihai Viteazul. Muchiile din tăiş a uneltei sunt zimţate cu 
dinţi, ca o gradină mai mare. Are coada inserată pe direcţia tăişului, 
de unde şi asemănarea cu pasărea de pădure care-i împrumută 
numele. Cioplitul cu chiulumbul sau cu fiul lasă urme mult mai adânci 
în piatră decât şpițul. Mânuită cu două mâini ca securea, pupăza 
rezolvă mult mai eficient decât gradina aducerea la acelaşi nivel a 
granulaţiei. 

Taracul este un instrument de acelaşi profil şi mărime cu 
pupăza, folosit în acelaşi sens, şi cu acelaşi rezultat. Diferenţa constă 
doar în implantarea mânerului de lemn perpendicular pe direcţia mu- 
chiilor. Ca la sapa sau grebla de grădină. În funcţie de specificul pietrei, 
de forma modelatului, dar mai ales de apetența cioplitorului pentru 
anumite poziţii în timpul lucrului, se foloseşte taracul ori pupăza. 

Fig. 14 Bucearda. 


Bucearda este un ciocan de formatul celui de cioplit piatră, cu 
fierul puţin mai lung şi de două ori mai greu, cu ambele feţe de lovire 
modelate ca la cel de lemn, cu care gospodina bate carnea în 
bucătărie înainte s-o pună la tigaie. În pătratul său, bucearda nu are 
doar 7 sau 8 dinţi cum are gradina ori, cu 2 —3 în plus, ca taracul sau 
pupăza, ci de tot atâtea ori mai mulţi, respectiv 49 ori 64 de vârfuri în 
muchi piramidale. Se foloseşte la mărunțitul granulației rămasă de la 
şpiţuit, în situaţia planurilor drepte, cu întinderi mai largi. Ca mai 
toate instrumentele cu coadă, este mânuită cu ambele mâini în 
tratarea unor suprafeţe poziționate orizontal. 

Baştarda este o buceardă mai mare şi mai grea. Are un număr 
redus de dinţi, 5 x 5 sau 6 x 6, respectiv 25 ori 36, reliefaţi puternic, 
cu acelaşi profil piramidal. Îndeplineşte funcţia buceardei, cu o 
putere mai mare de izbire, pe suprafeţele accidentate de şpițuitul cu 
tiul sau chiulumbul. 

Scapițatorul este de lungimea unei dălți, cu corpul mai gros, ca 
un paralelipiped drept. Nu are tăişul profilat în V, ci una din cele 
două muchii mai lungi de la capătul de lucru, profilată în unghi de 80 
de grade. Aşezat vertical cu această muchie pe conturul unei piese 
desenate pe piatră, şi orientat uşor pe o direcţie exterioară, desprinde 
cu exactitate piatra, adânc, pe măsura puterii de izbire a ciocanului. 
Se foloseşte la ruperea abruptă a pragurilor aflate în afara liniei care 
defineşte forma lucrării. Se cere stăpânit bine în mână, şi utilizat în 
poziția dălţii cu care fierarul, lovind-o cu ciocanul, taie bucăţi din 
alte metale. Este o sculă foarte preţuită care, bine călită şi folosită cu 
atenţia cuvenită, poate sluji o viață de om. 

Fig. 15 Scapițator. 


Dalta are o formă plată, pentru a fi bine stăpânită când e ţinută 
în mână. Are lungimea oscilând între 20 şi 30 de centimetri, lăţimea 
între 2 şi 3, iar grosimea de 3-5 milimetri. Se prelucrează din 
platband oţelit, sau din foi de arc tăiate la dimensiunile necesare. Se 
ascute numai înroşită în foc, prin bătaie cu ciocanul pe nicovală, pe 
ambele părți, pentru a-i face tăişul în V. Nu se recomandă ascuţitul la 
polizor, pentru că i s-ar reduce într-un ritm prea repede dimensiunea, 
dar mai ales pentru că şi-ar pierde repede starea călită a muchiei 
tăioase. Se foloseşte la curățatul suprafețelor de granulația rămasă în 
urma gradinei dau a buceardei, la cioplitul tacadei care stabileşte 
muchiile unei suprafeţe drepte, la bordura moloanelor, sau la ultima 
cizelare — nu oricând necesară — a volumelor din sculptura artistică. 
Au tăişul drept, perpendicular pe axul piesei, dar muncitorul are în 
rezerva sa şi câteva cu muchia rotunjită, pentru curățatul unor 
profiluri curbate. De asemeni, un set de dăltițe de dimensiuni mai 
mici, este păstrat separat pentru cioplitul literelor, pentru realizarea 
volumelor miniaturale ori a detaliilor mici, semnificative. Deşi toate 
dălțile fără coadă din trusa cioplitorului se numesc dălţi, dalta 
propriu-zisă, cea de care vorbim în momentul de față, este cel mai 
puţin folosită. Cu ea facem doar toaleta unei lucrări deplin împlinite. 
lar în multe din situaţii, atât la cioplitor cât şi la sculptor, nici 
operaţia asta nu mai e necesară. 

Ungheta este cea mai fină şi delicată dintre unelte. Este făcută 
din corpul unei dălți înguste de un centimetru şi lungă de aproximativ 
30. Muchia tăişului este orientată perpendicular pe forma aplatizată a 
piesei, şi-i depăşeşte grosimea cu câte un milimetru — doi, în stânga 
şi-n dreapta. 

Fig. 17 Unghete. 


Cu tăişul ei îngust, sub 1 centimetru, urmat de un gât subțiat şi 
mai mult, îşi permite să pătrundă în şanţuri subțiri sau în orificii unde 
poate crea cavități mai largi decât spaţiul pe unde a intrat. Aşa cum 
operează dentistul cu foreza dentară. Permite sugerarea cioplitului 
din interior spre exterior, ca şi cum materia, la început moale, a fost 
modelată, şi apoi pietrificată. Este unealta folosită cu multă iscusință 
de greci la crearea vestimentaţiei fluturate de vânt, cu care dădeau o 
notă distinctă unora din statui. Vezi Victoria din Samotrace, Venus 
din Milos sau Zeița Fortuna din tezaurul de la Tomis (Constanţa). Şi 
tot cu ungheta s-au săpat şi spaţiile goale din jurul Șarpelui 
Fantastic aflat în acelaşi tezaur. Încolăcirea atât de firească a 
corpului său, pare mai degrabă aşezată cu mâna, şi nu rezultată din 
cioplirea materialului dur al unui bloc monolit de marmură. 
Unghetele au lungimi diferite, şi uneori gâturi orientate în unghi, sau 
frontal, pentru a se putea lucra cu ele în zonele unde dălţile, 
concepute doar în linie dreaptă, nu pot pătrunde. De asemeni tăişul 
lor poate fi drept, oval sau curbat în semicerc, pentru a se putea lucra 
în voie orice fel de formă. 


Fig. 18 Vinclu — ghiunie — şi compas. 

Un instrument foarte important în atelierul de creație al sculp- 
torului, este compasul proporțional. Dotat cu gheare în ambele 
sensuri, are deschiderea în x, cu posibilităţi de măsurare la fiecare 
din capete. Tijele sale metalice sunt traforate pe întreaga lor 
lungime. Un şurub petrecut prin aceste traforări, fixează, cu o 
piuliță-n fluture, punctul în jurul căruia compasul îşi poate mişca 


Fig. 19 Compas proporțional. 
deschiderea. Raportul dintre cele două dimensiuni, măsurate conco- 
mitent de instrument, este decis de sculptor, mutând şurubul mai sus, 
ori mai jos, în lungul tijelor. Cât timp acesta rămâne fixat cu piulița, 
orice măsurătoare efectuată la unul din capetele compasului, se 
păstrează în acelaşi raport — de 1⁄2, 14, etc. — cu segmentul indicat 
instantaneu de cealaltă deschidere. Aşa cum un cleşte patent îşi 
păstrează tot timpul acelaşi raport dintre deschiderea gurii şi 
deschiderea mânerelor sale. Compasul proporţional este necesar la 
transpunerea cotelor mici ale unui proiect, în dimensiunile mari, 
definitive, ale unui monument sculptural. Aşa cum am vrea să mărim 
un bibelou la dimensiunea unui om, fără să greşim cu nimic raportul 
dintre elementele sale componente. Se foloseşte de mii de ani, şi se 
va folosi încă mult timp, pentru precizia şi rapiditatea operativă. Se 
poate utiliza cu aceeaşi siguranţă atât la măritul cât şi la micşoratul 
lucrărilor de artă bidimensionale, a hărților, a desenelor tehnice sau a 
oricărei lucrări grafice. Lipsit de nevoia unei claviaturi care să 
transmită digital necesarul de date pentru calcul, instrumentul nostru 
răspunde mai repede solicitării decât oricare din calculatoarele 
electronice moderne. Rămâne în picioare ce spunea Arhimede în 
urmă cu 2200 de ani: Compasul este cel mai corect instrument. 

Fig. 20 Flexul electric. 


Fig. 21 Tăiatul şi şlefuitul pietrei cu flexul. 


Compasul este fidel şi prompt în măsurarea lungimilor. Când e 
vorba de volum, solicitarea sa implică segmentări, reveniri, verificări, 
asamblări, repoziționări etc. 

Un sistem care ajută cel mai bine la mărirea unei lucrări în tot 
aspectul ei spaţial, cunoscut din vechime şi practicat cu eficiență şi 
astăzi, este cel bazat pe un cadru făcut din şipcă de lemn pe conturul 
unei prisme drepte în care intră lejer şi stă nemişcat proiectul sculpturii. 
Acesta se modelează, de regulă, la o zecime din mărimea lucrării 
definitive. Dacă schiţa e înaltă de 60 cm, lucrarea va avea în final 6 m. 
Vom conveni că avem pentru un proiect sculptural rama unei prisme 

drepte care măsoară în înălțime 60 cm, lateral 30 cm şi în adâncime 
40 cm. Patrulaterul de sus are notată prin liniuțe distincte, centimetru cu 
centimetru, lungimea fiecărei laturi. Se mai foloseşte o piesă formată 
dintr-o tijă de lemn lungă de 60 cm, prinsă rigid în unghi drept, cu unul 
din punctele sale terminale, de capătul unei şipci de 45 cm. Piesa are 
aspectul unui vinclu cu care tâmplarul trasează unghiuri drepte. Pe tijă, 
gradată şi ea în centimetri, culisează un cub de lemn forat anume pe 
centru, dotat cu un şurub care îl poate imobiliza la orice nivel, ca piesa 
mobilă a şublerului pe glisiera sa. Cubul la rândul său are o gaura 
laterală orientată orizontal, prin care alunecă o andrea gradată în unități 
şi subunități de centimetri. Această piesă cu elementele mobile, se 
aşează cu şipca sprijinită orizontal pe două din laturile paralele ale ramei 
de sus a scheletului, într-o poziţie paralelă la celelalte două laturi, cu tija 
orientată vertical. Îşi poate mișca poziţia stânga-dreapta, sau mutată pe 
cealaltă pereche de laturi, înainte-înapoi. Poziţia şipcii este tot timpul 
citită pe gradația ramei. Cubul îşi face măsurătorile sale pe verticala tijei 
stabilind cote, iar andreaua, prin culisarea ataşată de cub, localizează 
punctele aflate în spaţiu. Întregul ansamblu împreună cu proiectul 
sculpturii se aşează într-un colț al atelierului pe un postament adecvat. 
Alături, încăperea are nevoie de un spațiu considerabil pentru ampla- 
sarea unei schelării de aspect identic, dar de zece ori mai mare, adică 
măsurând 6 m înălțime, 3m lateral şi 4 m adâncime. Piesa cu elemente 
mobile este aşezată în aceeaşi poziţie ca în varianta mică. Şi toate 
semnele grafice care înainte delimitau pe rama de sus centimetri, acum 
măsoară decimetri, inclusiv pe tija verticală, mare cat o prăjină. 
Andreaua, la rândul ei, este gradată acum în decimetri subdivizaţi în 
centimetri. Orice notație făcută în sistemul miniatural al primului cadru 
poate fi lejer copiată la gabaritul cadrului mare. 

Fig. 22 Sistem pentru mărit lucrări de sculptură. 

Practic, în interiorul scheletului mare se realizează sculptura la 
mărimea sa finală, copiindu-se mărită forma din proiect, fără riscul 
de-a greşi cu ceva. Orice punct atins cu vârful andrelei pe modelajul 
sculpturii mici, poate fi localizat cu certitudine în spațiul de 
dincoace, prin trecerea coordonatelor sale în seama aparaturii mari. 
Numai aşa se poate controla modelarea corectă a noului volum. 

Punctatorul este un instrument folosit de cioplitori sau scul- 
ptori pentru a copia în piatră forma exactă a unei sculpturi preexis- 
tente în ghips. Este alcătuită din două ţevi metalice asamblate în 
forma literei T, prevăzută cu câte o gheară în capetele extreme pentru 
poziţionarea rigidă în faţa lucrării de ghips, sau în faţa pietrei în care 
i se ciopleşte forma. Lungimea tijelor diferă în funcţie de mărimea 
lucrării. Pot avea 40 cm sau pot să depăşească cu mult 2 m, fără să 
respecte egalitatea între ele. Sistemul de prindere permite modifi- 
carea asamblării de la forma literei T, la L, după cum solicită 
trebuința. Uneori se folosesc trei tije puse în forma literei H, situație 
în care e nevoie de 4 gheare de susţinere. În oricare din situaţii, piesa 
este folosită când în picioare, când răsturnată, şi reprezintă doar 
suportul unui sistem mobil care, prin intermediul unei andrele, 
cunoscută nouă din prezentarea aparaturii precedente, preia cotele 
oricărui punct de pe suprafaţa sculpturii de ghips şi îi verifică 
transpunerea corectă în masa pietrei la care se ciopleşte. Dispozitivul 
prin care este legată andreaua de tije, este făcut dintr-un cilindru 
metalic de mărimea unui creion întreg. Are largă posibilitate de 
manevrare prin dotarea sa la un capăt cu o sferă prinsă la sistem prin 
nucă. Mişcarea elementelor între ele se imobilizează prin şuruburi. 
Andreaua are un mic manşon care se poate muta prin culisare în 
lungul ei. Când vârful ei atinge suprafața modelată a ghipsului, 
coordonatele acelui punct sunt reținute prin imobilizarea cu un mic 
şurub pe tija andrelei. După care, retrăgând-o de la contactul cu 
lucrarea, întreaga aparatură se mută într-o poziţionare identică, de la 
ghips la piatră. Aici se controlează cât mai este de cioplit măsurând 
distanța prin împingerea andrelei până la piatră şi măsurând distanța 
rămasă între punctul de unde-şi începe glisarea şi manşon. Se cio- 
pleşte în continuare, cu opriri pentru testare, până când manşonul îşi 
reocupă locul pe care-l avea când i s-a imobilizat poziţia. 

Aşezată în trei poziţii spaţiale ale sculpturii, aparatura poate 
controla toată transpunerea în piatră a lucrării, cu întreaga înfăţişare 

pe care o are alături de ea, piesa din ghips. Se foloseşte doar la 
copierea volumului rond-bosse, păstrându-i identice toate reperele. 
Aici nu se pune în nici un fel problema unor măriri sau micşorări de 
forme. 

Simplitatea conceptului, siguranţa transferului de date, dar mai 
ales nevoia copierii corecte în piatră a unor modele fixate în 
materiale de tranziţie, ne face să credem că instrumentul a funcționat 
la fel de bine şi când era făcut din lemn sau din tuburi de trestie, 
înainte de epoca metalelor. Confecţionat din material lemnos, avem 
convingerea că poate fi folosit cu aceeaşi eficiență ca cel din metal. 


Una din problemele ivite permanent în multiplele profiluri şi 
modalități de prelucrare a pietrei este şi cea a forării unor găuri în 
linie dreaptă. Metoda cea mai veche din cele cunoscute, este cea 
practicată cu un cilindru lung de metal, terminat la unul din capete cu 
o măciulie oțelită, striată adânc în muchii ascuțite, numită sapă de 
forare. Piesa arată ca o freză dentară, sau, într-o formă mai mare, ca 
un buzdugan medieval de luptă, cu lungimea cozii calculată să 
corespundă adâncimii găurii. Aşezat cu capul pe piatră şi orientat cu 
mâna pe direcţia forării, cilindrul este bătut ca un cui cu ciocanul. În 
acelaşi timp este răsucit axial stânga-dreapta, pentru măcinatul 
pietrei cu striația măciuliei. Mii de ani, de la apariţia uneltelor de 
metal, procedeul s-a păstrat neschimbat, până-şi fac apariţia în 
secolul nostru, perforatoarele mecanice. Foratul se făcea orizontal, 
uşor ascendent, pentru ca praful rezultat să poată fi evacuat uşor. În 
cazul găurilor mai adânci, practicate cu freze lungi, era nevoie de doi 
oameni. Unul păstra poziția uneltei, asigurându-i şi mica rotire în ax, 
iar altul dădea mereu la baroase în capul frezei. Tija era ţinută cu 
amândouă mâinile de un ghidon, care putea fi desfăcut şi reasamblat 
în lungul ei, la orice nivel, în funcţie de adâncimea la care se ajungea 
cu foratul. Se cerea atenţie, răbdare, timp şi efort. 

Un instrument mai mic, cu care se găurea piatra în adâncimi 
reduse, mai mult cu sensuri decorative sau folosit în anumite zone ale 
sculpturii artistice, este violinul. În capul unui cilindru de lemn ale 
cărui dimensiuni variază după caz, se montează, orientată în ax, o 
daltă cu tăişul rotunjit. La centrul lemnului se înfăşoară de două-trei 
ori mijlocul unei sfori lungi de 1,5 metri. Un om ţine poziționat 
instrumentul iar altul, trăgând alternativ de capetele sforii, îi dă o 

mişcare axială dute-vino. Adâncirea forării se face în timpul mişcării, 
prin apăsarea cu podul palmei în capătul opus, special rotunjit, al 
cilindrului de lemn. Se pare că este cel mai vechi instrument folosit 
la foratul prin strunjire, în linie dreaptă, a pietrei. Solicitarea fără 
percuție a dălţii ne întăreşte convingerea că scula a fost folosit multă 
vreme cu succes, încă din epoca anterioară metalelor. 

Inspirată de violin, se defineşte încetul cu încetul forma 
coarbei, piesă ceva mai elaborată, cu care poate lucra o singură 
persoană. Un cilindru de metal este modelat să facă 4 cotituri în 
unghi drept, în partea sa centrală, în aşa fel încât, revenind pe prima 
direcţie a axului, devine manivela propriei mişcări de rotaţie. Unealta 
este dotată la unul din capete cu un manşon de lemn mobil în ax, de 
forma unei ciuperci, iar în partea opusă, pentru prinsul dălţii sau a 


Fig. 23 Coarbă. 


burghiului, are montată o mandrină de metal. Instrumentul este pozi- 
ționat cu manşonul de lemn în podul palmei stângi, iar cu mâna 
dreaptă i se dă mişcarea circulară cu manivela axului. Este o invenție 
aparent simplă, dar genială la vremea ei. Interesant este noul sistem 
prin care se fixează rigid burghiul în axul de rotaţie al sculei. 
Mandrina. Aceasta este primul mecanism prehensil folosit pentru 
fixarea forezelor la agregatul forării. De aici sunt culese datele care 
duc la fabricarea mandrinei de strung, a bormaşinei electrice, a 
forezei dentare, a celei mari destinată forării adânci din industria 
petroliferă etc. Coarba a fost unul din instrumentele cele mai cu- 
noscute. Se folosea deopotrivă la găuritul lemnului, metalului şi a 


44 


pietrei. O găsim răspândită în toate atelierele meşteşugăreşti, indi- 
ferent de profil. Până şi-n casa omului simplu de la ţară, obişnuit 
doar cu coarnele plugului. 

Găuritul pietrei se face astăzi mecanic, la fel cum găurim cu 
bormaşina în metal sau lemn. Burghiul însă diferă, căci piatra nu dă 
cunoscutul şpan, care, la celelalte materiale impune reziduului să iasă 
singur. Burghiul pentru piatră este făcut dintr-o tijă cilindrică al cărei 
cap de forare, bătut ca o daltă, trebuie să-i depăşească puţin 
diametrul. Muchia tăierii este rotunjită, sau în V lărgit, cu vârful 
orientat înainte. În timpul operării piatra măcinată este eliminată sub 
formă de praf deosebit de fin, ca făina de grâu la moară. Lungimea 
burghielor diferă, după trebuinţă, de la câţiva centimetri, până la 
3 sau 4 metri. Cele lungi se află în inventarul perforatoarelor pneu- 
matice, folosite mai mult în minerit, sau în carierele de piatră unde 
extracția se face prin detonare. 

În cioplitoriile de largă productivitate, cum erau cele ale 
Fondului Plastic sau ale Marmurei din Bucureşti, s-au găsit multe 
soluții mecanice de mânuire a unor scule. S-au inventat dispozitive 
electrice care, rotind piese excentrice, angrenează într-o trepidaţie 
continuă dalta, şpiţul, gradina sau bucearda, scule cu care pietrarul 
lucrând, își menajează considerabil efortul fizic. În acelaşi sens, dar 
cu mai multă eficiență, se folosesc şi dispozitive cu aer comprimat. 
Acumulat cu ajutorul unui compresor într-un rezervor de metal, aerul 
este dirijat cu presiune prin intermediul unui furtun mobil, ca cel de 
aragaz, într-un tub scurt de metal, uşor de ţinut în mână ca orice 
mâner de sculă. În el se introduce unealta de care cioplitorul are 
nevoie. Ţinând bine obiectul, se apasă în palmă un buton aflat 
pe cilindrul mânerului, care deschide o supapă din interior. Aerul 
declanşat, acționează unealta într-o mişcare pe principiul ciocanului 
pneumatic, atât de cunoscut în şantierele rutiere, în minerit, sau în 
carierele de piatră. Trepidaţiile obținute sunt de intensităţi egale, 
scurte, dar generatoare de şocuri decise. Cioplitorii folosesc sistemul, 
în mărimi diferite, mai mult la prelucrarea rocilor dure, în special a 
granitului. 

Sculele mânuite prin trepidație, cu excepţia buceardei, îşi 
păstrează profilul original. Noua buceardă se face dintr-o talpă de 
metal, asemănătoare ca mărime şi număr de dinţi cu unul din 
capetele buceardei tradiționale. Pe centrul suprafeţei opuse zimțării 

se află sudată o tijă verticală, ca un mâner de ştampilă. Este ca un cap 
de buceardă retezat cu bomfaierul, cu un mâner sudat în centrul 
suprafeței netede. Această tijă este introdusă în ţeava dispozitivului 
cu aer comprimat. Vibrată apăsat pe suprafaţa şpiţuită a pietrei, îi 
mărunțeşte uniform granulaţia. Se mai foloseşte uneori, pentru 
aspectul decorativ, sau la granulatul suprafețelor netede, rezultate din 
tăiatul pietrei în plăci prin intermediul sforii diamantate sau a 
gaterului. De obicei, această granulare, ca şi şlefuitul cu rinichi, se 
practică după asamblarea placajului pe suprafaţa verticală a clădirii. 

În general tehnicitatea trepidaţiei nu scurtează vizibil finalizarea 
lucrării. Dar cel mai important aspect al neajunsului ei constă în 
variante intense, de la cele mai fine mânuiri, până la cele abrupte, 
încărcate de tensiuni, atât de necesare în dăltuitul unei sculpturi 
artistice. Aspectul liniar, aplatizat al mişcării, dă rezultate foarte bune 
în prelucrarea industrială a pietrei în forme strict geometrice, folosite 
în construcţii. Dar şi aici, lejeritatea mânuirii, scutirea efortului fizic 
şi spectacolul operaţiei, îşi cer de la o vreme tributul. Folosite 
intensiv, îndelung şi constant, aceste ciocane şi ciocănele pneu- 
matice, afectează iremediabil ritmul cardiac. 


1.4. SCURTĂ CLASIFICARE A ROCILOR 


Prin rocă înțelegem materialul mineral natural, care alcătuieşte 
scoarța terestră. Substanțele minerale care intră în alcătuirea unei 
roci, pot fi solide lichide şi intermediare. 

Clasificarea rocilor în funcţie de tăria lor a incitat de mult timp 
geologii. Elaborarea unei astfel de clasificări a avut tot timpul în 
vedere rezistența la şoc, rezistența la rupere, la compresiune şi vârsta 
geologică. Savantul rus Protodiakonov ne propune o clasificare a 
rocilor în 10 clase, care au coeficienți de tărie între 0,3-30 fără să ia 
în considerare vârsta geologică. Deşi cu timpul este depăşită prin 
introducerea unor noi parametri de testare, rămâne prima şi cea mai 
răspândită clasificare ştiinţifică, folosită cu succes şi astăzi. Gradele 
de tărie sunt plasate între cel al rocilor curgătoare, notate cu 0,3 şi 
cel al rocii extrem de tari, reprezentată de bazalte şi cuarțite. În 

domeniul studiului nostru, care vizează doar pietrele folosite de 
sculptori, considerăm că este cea mai eficientă clasificare. 

Metodele tradiţionale prin care strămoşii verificau tăria rocilor 
şi prin asta certificau conservarea lor în timp, era rezistența la uzură. 
Aceasta se putea uşor determina prin trei procedee, numite astăzi: 
abrazivitate, abraziune şi atrițiune. 

Abrazivitatea unei roci reprezintă uzura suferită de un corp care 
se freacă de acea piatră. În situaţia noastră e vorba de uzura tăişului 
dălţii, a şpițului sau a oricăreia dintre uneltele cu care cioplim. 

Abraziunea este uzura unui corp frecat cu alt corp. Uzura, de 
data aceasta, numai a rocii când se lucrează asupra ei cu oricare 
dintre uneltele cunoscute. 

Atrițiunea este uzura produsă doar de frecarea bucăţilor de rocă 
între ele. După cum s-ar părea, în toate timpurile, preocupat doar de 
modelarea formei pietrei prin cioplire, omul ia în calcul mai mult 
abraziunea. 

De-o mare eficiență în stabilirea tăriei, a durității şi a formei 
monolite a pietrei, este sunetul pe care aceasta îl emite atunci când 
este lovită cu un corp contondent. Orice rocă monominerală răspunde 
cu sunetul ei propriu. Dacă în incinta aceluiaşi atelier se cioplesc 
lucrări din roci diferite, sunetul rezultat diferă de la o piatră la alta, în 
funcţie de natura fiecăreia, chiar dacă se folosesc aceleaşi tipuri de 
unelte. Dar mai interesant este că, cioplind aceeaşi varietate de rocă, 
sunetul nu se modelează în raport cu mărimea pieselor în lucru. O 
bucată de marmură mare sună la fel ca una mai mică. Deosebim 
tonuri acustice, de obicei seci sau de uşoară rezonanță, doar în cazul 
unor fisuri, a unor cavități ascunse, sau a unor pepite de mineral 
străin conţinute în masa compactă. 

Duritatea este o proprietate a rocilor care depinde de coeziunea 
de rețea şi de coeziunea de aderenţă a elementelor componente. Prin 
ea cioplitorul înțelege practic rezistenţa pe care o opune piatra la 
acțiunea mecanică a cioplirii. Duritatea îşi are şi ea bine definit un 
semnal acustic. Doar prin intermediul urechii, se pot percepe multe 
din calităţile sau defectele unei pietre înainte de-a fi pusă pe bancul 
de lucru, aşa cum lutierii din Cremona testau în primul rând cu auzul 
puritatea lemnului de rezonanță din care urmau să-şi facă celebrele 
viori. 

Meseriaşii cunosc bine calităţile fiecărei pietre, şi în funcţie de 
ele pot separa modalități în mânuirea uneltei şi profiluri în gama 
obiectelor confecționate. Nefolosind termeni livreşti în definirea unei 
roci, pietrarii pot vorbi totuşi bine despre ea pentru că-i ştiu toate 
însuşirile. De cele mai multe ori, nepreocupați de cunoaşterea 
numelui real al rocii, ei o numesc simplu, după numele localităţii de 
unde provine: piatră de Câmpulung, piatră de Mahmudia, de Vraţa, 
de Măcin, de Turda, de Cluj etc. În acelaşi timp, prin acumularea 
practică a cunoştinţelor transmise prin tradiţie, ei ştiu mai bine decât 
geologul la ce e bun şi cum trebuie cioplit un calcar numulitic, un 
porfir sau un granit. Vom nota pentru fiecare din rocile utile în 
construcții sau în crearea obiectelor de artă, şi localităţile — sau 
zonele geografice — unde se găsesc principalele zăcăminte şi carie- 
rele lor de extracţie. 


1.5. ROCILE SEDIMENTARE 


Calcarul este o rocă alcătuită din carbonat de calciu (Ca CO3) 
sub formă de calcit, sau uneori din aragonit. Are foarte multe 
aspecte, ceea ce impune subdivizarea lui în mai multe categorii. Se 
poate găsi în forme cu granulaţie de mare fineţe sau larg cristalizat, 
cu durități diferite şi într-o largă paletă de culori: alb, gălbui, roşcat, 
roz, albastru, verde, ocru, gri, negru şi chiar violet. După cum se 
formează, calcarele pot fi sedimentare şi metamorfice. 


Calcarele sedimentare pot fi de natură organică, atunci când 
provin din acumularea părţilor minerale a vieţuitoarelor ori din acti- 
vitatea constructivă a coralilor, sau anorganică atunci când rezultă 
din precipitarea carbonatului de calciu din apele continentale sau 
marine. În şirul celor organice deosebim calcarul cochilifer, rezultat 
mai mult din fragmente de cochilii, denumite uneori după natura 
acestora (numulitic, radiolar, brahiopodic, lumaşelic etc.) și calcarul 
recifal, care este alcătuit pe baza produselor vechilor recife conso- 
lidate prin precipitație chimică. În cadrul calcarelor de provenienţă 
anorganică, distingem calcarul oolitic compus din mici elemente 
sferice, calcarul litografic, foarte fin şi omogen, alcătuit din silice cu 
argilă, tuful calcaros, creat prin consolidarea cenuşii şi nisipurilor 

provenite din erupțiile vulcanilor, şi travertinele, despre care vom 
vorbi separat. 

Calcarele metamorfice se formează prin transformarea celor 
sedimentare în urma acţiunii mişcărilor tectonice sau variațiilor 
puternice de temperatură cauzată de erupțiile vulcanice. Ele sunt, în 
general, alcătuite din calcit larg cristalizat. Calcitul e o formă natu- 
rală a carbonatului de calciu cristalizat în sistemul romboedric. În 
funcţie de calcarul sedimentar preexistent, unele pot conţine impuri- 
tăți şi forme fosile. 

În prezentarea pietrelor nu ne propunem să intrăm cu totul în 
domeniul litogenezei, ştiinţă preocupată în exclusivitate de procesele 
de formare a rocilor. Vom puncta totuşi ceva despre geneza fiecăreia 
din rocile de care vorbim, ca să înțelegem mai uşor în ce constă 
structura unei pietre bune de cioplit. Vom încerca şi lărgirea cunoş- 
tințelor din domeniul petrografiei prin familiarizarea cu unii din 
termenii de specialitate. Să aruncăm pentru început o privire în 
domeniul rocilor pe care le numim calcare. 

Calcarul numulitic este o rocă sedimentară de precipitație 
biochimică. S-a format prin depunerea şi acumularea în cantităţi mari 
pe fundul Mării Sarmatice a scheletelor şi a structurilor protectoare 
ale organismelor de la care îi provine numele. Numuliţii sunt fosile 
de foraminifere care au aspectul unor lentile cu diametrul de 4-8 mm, 
constituiți după modelul unei lame învârtite în formă de spirală 
aplatizată, ca cea a arcului de ceas. În componenţa rocii se mai 
găsesc şi cantități mici rezultate din dezagregările unor roci silicoase 
sau urme din scheletele altor viețuitoare. Se prezintă în forma unor 
mase compacte, structurate aproape imperceptibil cu cochiliile ori- 
zontale. Are coeficientul de tărie de 5-8, şi greutatea de 2400 kg/m’. 
În funcţie de starea omogenă a sedimentului, poate avea o coloratură 
care variază între nuanţe grizate de galben, ocru, roşcat, portocaliu, 
violet şi de multe ori uneori cenuşiu. 

Există pe întregul spaţiu sarmaţian din sud-estul Europei. În 
România se găseşte în depozitele din Dobrogea, Carpaţii Orientali, 
Depresiunea Getică şi în Bazinul Transilvaniei. Foarte apreciat este 
calcarul numulitic din zona Muscel, satul Albeşti, rocă ştiută în ţară 
mai mult sub numele de piatră de Câmpulung. Este alcătuit dintr-un 
amestec destul de eterogen de resturi organice, material detritic 
carbonatat şi ciment calcitic de precipitare, în care se găsesc cele mai 

variate şi interesante fosile eocene (numuliţi, echinoderme, crustacee, 
şi dinţi de rechin). Calcarul acestui depozit a fost apreciat încă din 
perioada dacică pentru structura compactă a zăcământului cu mări- 
mea relativ mică şi uniformă a numuliţilor, aspectul cromatic plăcut 
curent în spaţiul Munteniei, constituind materialul oricărui element 
din piatră necesar unei construcții. 

O lungă perioadă de timp, piatra carierei de aici a însemnat o 
bază serioasă a economiei câmpulungene. Secole întregi a existat în 
zonă o serioasă tradiţie a cioplitorilor. Ruinele castrului roman 
Jidava din apropiere probează că piatra albeştenilor se folosea încă 
din acele vremuri. De altminteri măiestria cioplitorilor din zonă a 
fost folosită împreună cu piatra lor, şi de legendarul Negru Vodă la 
construirea mânăstirii care-i poartă numele. Din această zonă au 
descins şi s-au afirmat sculptorii Dimitrie Mirea, Dimitrie Măţăoanu, 
Constantin Baraschi şi arhitectul Andrei Berechet. Din piatră de 
Câmpulung şi-a dăltuit şi Brâncuşi scaunele din complexul său de la 
Târgu Jiu. O altă carieră din care se extrage calcar numulitic de 2.000 
de ani este cea de la Lespezi, în Dobrogea, lângă Adamclisi. Cu 
blocuri de piatră extrase din această carieră au construit romanii 
cetatea Tropaensis. Calcarul de la Lespezi are culoare albă, este 
compact, are spărtură dreaptă şi e dispus în depozite masive de 6 
până la 7 metri grosime. Se pot extrage blocuri lungi până la 7 metri 
şi groase de 1 sau 2 metri. Se prelucrează uşor, putându-se obţine 
lucrări sculpturale în relief. Lipsit total de impurități, se poate tăia cu 
fierăstrăul. Din acest calcar s-au executat lucrările din piatră de la 
Palatul Administrativ C.F.R. din Bucureşti, din fața Gării de Nord. 


Calcarul lumaşelic, înrudit cu cel numulitic, este format prin 
sedimentarea în zonele joase ale uscatului ori în apele mărilor sau 
oceanelor, a resturilor de sidef cochilifer ce definesc grupele de 
gasteropode din încrengătura moluştelor. Melcii, cu alte cuvinte. 
Coeficientul de tărie, al durității şi greutatea, nu diferă de cel al 
calcarului numulitic. Aspectul suprafeţei însă e total dirijat de struc- 
tura cochiliilor care intră în componenţa rocii. O caracteristică 
evidentă a tuturor calcarelor de natură organică este că, şlefuind 
suprafaţa lor, nu obținem luciul pietrelor cu structură cristalină, ca în 
cazul rocilor magmatice sau a celor metamorfice. Liantul din calcarul 

lumaşelic lasă mai peste tot spaţii între piesele componente, aşa încât 
suprafețele drepte oferă aspecte decorative interesante. 

Aria sa de răspândire ocupă spaţiul nord-mediteranean al 
Europei, cel al Ucrainei de sud şi al Spaniei. În România se găseşte 
în depozitele terțiare din Subcarpaţii Meridionali şi în sudul Dobrogei. 
Se foloseşte în construcţii, la confecţionarea dalelor şi în placarea 
decorativă a clădirilor. 

O varietate interesantă şi foarte apreciată a calcarului lumeşelic 
o constituie cel format numai din scoici din familia Cardium şi 
Venus, cu diametre relativ egale — de 2 centimetri, aflate în depozitul 
din zona localităţii Măgura, la nord de Buzău. Roca, având o struc- 
tură egală, fără modelări în masă, oferă în spărtură aspectul interesant 
al cochiliilor secţionate ca pentru studiu. Are culoarea cenușiu- 
deschis, influenţată de nuanța sidefului. Se foloseşte în construcții, la 
decoraţiile interioare şi la monumente funerare. Datorită nuanţei 
sculptorilor. A constituit vreme de 16 ani — 1970-1985, materia primă 
a cunoscutei tabere de sculptură în aer liber Măgura Buzău, prima şi 
cea mai eficientă tabără de creaţie de acest fel organizată până acum 
în România. 

Alte centre de exploatare a calcarului lumaşelic se mai găsesc în 
România în zona localităţilor enumerate mai jos: 

Techirghiol. În jurul lacului cu acelaşi nume, renumit pentru 
nămolul său terapeutic s-au format serioase depozite alcătuite din 
aglomerări de cochilii. Modul variat de aşezare a acestora, golurile 
dintre ele şi culoarea lor dau acestui material un aspect foarte plăcut. 
În cantităţi mai mari se exploatează într-o carieră situată la 2 km vest 
de staţiunea Techirghiol, în malul nordic al lacului şi se prelucrează 
în atelierele locale. Se pot obţine placaje, stâlpi, coloane, borduri şi 
dale pentru trotuare. Având o culoare alb-gălbuie, cu aspect 
cavernos, se utilizează frecvent pentru ornamentarea cu plăci deco- 
rative la construcţiile mari de pe litoral. 

Tohani. La 3 km de această comună din județul Prahova se 
găseşte o carieră de calcar format din cochilii de diferite dimensiuni, 
uneori chiar mari, asemănătoare celor din Dobrogea. Sunt însă mai 
rezistente datorită unei cimentări mai puternice. Uneori prezintă 
straturi compacte care pot fi lustruite bine. Se poate tăia în plăci 


51 


frumoase care rivalizează cu travertinul. Edificiul Institutului de 
Arhitectură din Bucureşti este placat cu piatră de Tohani. 

Breaza. Pe culmea Istriţa de lângă cunoscuta localitate pra- 
hoveană, se pot extrage două varietăţi de calcare. Una sarmaţiană, 
gălbuie, compactă şi destul de dură, dispusă în straturi înclinate cu 
grosimi până în 2 metri, iar alta, lumaşelică, cu grosimi de până la un 
metru. Între cele două varietăţi de calcare sunt intercalate pânze 
subţiri de marne care uşurează extragerea separată a unor pietre cu 
laturi de 2 m. Ambele varietăți au calităţi tehnologice bune, se pot 
şlefui şi lustrui, putând fi apreciate în lucrările ornamentale. 
Depozitul e estimat ca fiind mare, cu rezerve apreciabile şi accesul în 
carieră uşor. 


Gresia reprezintă o varietate de rocă sedimentară detritică 
formată prin cimentarea argilelor nisipoase în amestec cu nisipuri 
curgătoare de material silicos, calcaros, feruginos şi resturile unor 
schelete de organisme. Este una din cele mai răspândite roci sedi- 
mentare. Se prezintă în numeroase varietăți, în funcţie de proporţia în 
care se găsesc în compoziţia sa dezagregările altor roci. Are textura 
compactă-masivă cu particulele componente mici sau medii, până la 
0,3 mm. Are rezistenţa la cioplit relativ redusă în comparaţie cu 
marmura, dar prezența părţii silicoase îi ridică mult gradul de 
abrazivitate, ceea ce grăbeşte uzura uneltelor de metal. Are coefi- 
cientul de tărie cuprins între 5-8, şi greutatea de 2200-2500 kg/m. 
Lipsită de structură cristalină sau de stratificație lamelară, nu-i putem 
defini imaginea spărturii. Se prezintă în nuanţe deschise de galben, 
bej, verde sau cenuşiu. Având prin structură o permeabilitate ridicată, 
nu prezintă o rezistență deosebită la factorii corosivi ai mediului. 
Conservarea în timp, cu alte cuvinte, nu poate fi de lungă durată. Se 
foloseşte totuşi pe scară largă în construcţii fiind un material mai 
uşor de prelucrat şi uşor de găsit. Varietăţile cu cuarț constituie 
materia primă a sticlei sau a ceramicii refractare. În România se 
găsesc numeroase feluri de gresii cu o răspândire foarte larg. Datorită 
coloritului uniform al pietrei şi aspectului plăcut prin care-şi pune în 
valoare formele modelate, este folosită de multe ori ca materie primă 
pentru sculptura artistică de interior. În cazul unei structuri fine şi 
implicit rezistentă, se pot practica şi sculpturi de dimensiuni mai 
mari, destinate spațiului larg citadin. 

Brecia este o rocă sedimentară clastică în compunerea căreia 
intră material rezultat din dezagregarea unor roci de natură vulcanică 
cimentate în general cu liant argilos, dar întâlnim şi consolidări mai 
trainice cu un material mărunt ce conţine silice sau carbonat de 
calciu. Particulele componente au dimensiuni mai mari de 2 mm, cu 
contururi colțuroase. Având în compunere mici fragmente colţuroase 
de cuarțite, granite, bazalte, dolomite şi uneori calcare ori gresii, nu 
poate avea o structură omogenă. Este colorată în nuanţe cenuşii de 
tonalități diferite, uneori albăstrui sau verzui, dar aspectul ei cel mai 
cunoscut este cel pestriț. Natura diferită a liantului sau a com- 
ponenţilor clastici îi plimbă coeficientul de tărie între 4-13 iar 
greutatea între 1900-2500 kg/m’. Mai tari şi de o nuanță mai închisă 
sunt breciile piroclastice formate din resturile exploziilor vulcanice 
consolidate cu lavă sau cenuşă. O categorie aparte a acestei roci este 
pseudobrecia. Ea are o structură asemănătoare primelor variante, dar 
s-a constituit aparte, prin deshidratare şi recristalizare, evidențiind 
componentele fragmentelor clastice. 


Brecia se găseşte în cantități mai mici decât marmura. În 
România apare la Bobâlna, Pietricica şi la Derinde în Dobrogea. Sunt 
folosite în mod curent în construcții şi în lucrări de drumuri. 
Pseudobreciile, cu un colorit mai pronunţat, sunt foarte apreciate în 
lucrările ormamental-decorative exterioare şi interioare ale clădirilor. 
Le găsim în Ardeal la Moneasa, Vaşcău şi Alunu, şi la Tulcea. 
Datorită texturii cristalizate, a nuanţelor care unduiesc de la albul 
sidefiu până la roşul-vişiniu închis, dar mai ales din cauza luciului 
obținut prin şlefuirea placajelor, sunt uşor de confundat cu marmura. 
De multe ori pseudobrecia e folosită în crearea formelor sculpturale 
moderne. Îndeosebi cea de nuanţe gălbui-sidefii oferită de cariera de 
la Alunu. 


Oficalcitul este o rocă sedimentară care s-a format prin conso- 
lidarea unor fragmente de roci puternic zdrobite sau fisurate prin 
mişcări tectonice. Cimentul de culoare deschisă a rezultat din substan- 
tele minerale care circulă printre roci. Este o piatră foarte dură, cu 
coeficientul de tărie 22-28, şi cu greutatea de 2800-3100 kg/m”. Se 
prezintă în culori diferite: verde-închis, vişiniu, roşu, cenuşiu-închis şi 

uneori violet. Unele varietăți au un aspect plăcut ochiului chiar în 
starea lor nativă. 

În România se exploatează în comuna Tisoviţa-luţi din Banat. 
Oficalcitul este folosit doar în construcții pentru pardositul cu dale 
sau placaje. Datorită aspectului interesant al desenului sugerat de 
linia cimentului calcitic sau cel de cuarţ, roca incită cumva imagi- 
nația, drept care sculptorii încearcă să plămădească din ea lucrări 
artistice modelându-i uneori volumul, sau adaptându-i forma curată 
în compuneri tridimensionale de spectacol la care mai intervin cu 
elemente din alte materiale: lemn, metal, plastic etc. 


Travertinul este un calcar piroclastic continental al cărui aspect 
stârneşte nedumerire şi admiraţie. Format prin precipitarea carbo- 
natului de calciu din ape de suprafaţă calde sau reci, îndeosebi în 
zonele cu izvoare minerale unde au avut loc activităţi vulcanice, are 
o structură alveolară cu goluri de forme nedefinite, vizibile cu ochiul 
liber, relativ egale-n mărimi şi repartizate constant în toată masa 
materialului. Este practic o varietate de tuf calcaros provenit din 
pulberi şi rupturi mici de rocă aruncate de erupții în apele bogate în 
minerale calcitice. Sedimentate în mediu, cenuşa împreună cu parti- 
culele ei componente suferă o interesantă metamorfozare trecând 
într-un calcar structurat mezocristalin şi uneori macrocristalin. Se 
prezintă în zăcământ sub forma unor mase compacte cu aspectul 
stâncos al unor blocuri masive. Are coeficientul tăriei de 12-16, şi 
greutatea de 2600 kg/m”. Este o rocă docilă la cioplit, cu o spărtură 
dreaptă sau puțin aşchioasă. Caracteristica cea mai importantă a 
travertinului rămâne aspectul buretos al materialului său, ceea ce-i 
conferă, uneori, o prețiozitate decorativă. Are o culoare constantă în 
carieră: gri-gălbuie, cenuşie sau nuanțată în ocru-galben. 

Este cunoscut şi apreciat ca piatră de construcţii şi ornamentală 
de multe milenii. Coliseumul din Roma a fost construit din travertin. 
Chiar şi Michelangelo l-a folosit uneori în lucrările sale. Se găseşte 
în majoritatea ţărilor cu teritoriul marcat de activităţi vulcanice, iar în 
România la Borsec, Tuşnad, Geoagiu, Banpotoc şi Borz. Este foarte 
apreciată ca piatră ornamentală pentru podele şi pereți de interior şi 
exterior. Datorită coloritului cald şi structurii interesante a rocii, care 
oferă mereu surprize în timpul lucrului, este un material preferat de 
mulți sculptori moderni. De mai bine de un secol, cel puţin în 

Europa, cele mai multe sculpturi de piatră din parcuri şi pieţe urbane 
sunt făcute din travertin. Constantin Brâncuşi apela deseori la 
expresia nativă a acestei pietre. În complexul de la Târgu Jiu, Poarta 
Sărutului, Masa Tăcerii şi Masa de Piatră II sunt cioplite în travertin 
de Banpotoc. 


1.6 ROCILE METAMORFICE 


Marmura este o rocă calcaroasă complet cristalizată prin meta- 
morfism regional şi de contact. Este structurată mezo şi macro- 
cristalin, iar în unele zone, cum e cazul celei de la Carrara, are aspect 
zaharoid. În stare pură, cum e cunoscută în majoritatea cazurilor, este 
albă. Uneori însă, datorită impurităților, capătă diferite alte culori: 
alb-gălbui, ocru, roz, cenuşiu, roşcat, verzui, brun şi chiar negru. 
Alteori îşi plimbă coloratura în nuanțări rafinate de meandre, 
sugerând pe suprafețele lustruite o lume mirifică. Are coeficientul de 
tărie 6-16, şi greutatea de 2800 kg/m”. Având spărtura dreaptă, neaş- 
chioasă şi textura compactă uniform, este docilă tot timpul lucrului 
cu întreaga sa masă. 

Se găseşte răspândită în toate ţările cu formaţiuni carbonatice 
metamorfozate. În România marmura se extrage la Rușchița, Căprioara, 
Alun, Vaşcău, Borşa, Cormaia, Geoagiu, Gheorghiţeni, Guşeţel, 
Porumbacu etc. În perioada anilor 1978-1980, cu ocazia construirii 
şoselei „Transfăgărăşan” s-au localizat uriaşe zăcăminte de marmură 
albă cu structură mezocristalină. 

Datorită rezistenței la intemperii, a bunei conservări în timp şi a 
siguranţei cu care se poate ciopli, a fost materialul de construcţie al 
tuturor templelor vechi greceşti şi romane, a statuilor de exterior, şi 
în general, a întregii arhitecturi din spaţiul mediteranean, din anti- 
chitate până în perioada barocului târziu. 


Amfibolitul este o rocă metamorfică provenită din roci mag- 
matice sau tufuri calcaroase compacte, în amestec cu roci sedimentare. 
Are textură masivă sau şistoasă, de culoare verde-grizat închis, până la 
negru. Având coeficientul de tărie 13-20, opune o rezistență la cioplit 
mai mare ca marmura. Este una din rocile grele, cu 3000-3200 kg/m. 
Spărtură sa aşchioasă solicită un cioplit mărunt şi atent, cu multe 

posibilităţi de modelare a formelor. Executarea unei lucrări de artă 
cere timp şi sporită siguranță profesională. Este răspândit în zona pre- 
alpină a Anzilor centrali şi de est, în Anglia, Germania şi Franța. Mai 
poate fi întâlnit în scutul baltic al Norvegiei, în Canada, Austria şi 
Rusia. În România se găseşte în şisturile cristaline din Carpaţii 
Orientali, Meridionali şi Dobrogea. 


Fig. 24 Amfibolit în formă nativă. 


Varianta compactă şi dură din zona de sud-est a țării, foarte 
apreciată în construcţii şi lucrări de artă ornamentală, este cunoscută 
mai mult cu numele de piatră de Mahmudia. 


Eclogitul este o rocă metamorfică de un colorit care oscilează 
între verde şi roşu. Se prezintă într-o textură masiv compactă cu o 
granulaţie care variază de la foarte fină la grosieră, uneori repartizată 
neuniform. Are un coeficient de tărie mare, 15-17, iar greutatea 
stabilă, de 2900 kg/m’. Oferă o spărtura concoidală şi, lucru foarte 
important, nu este atacat deloc de acizi. Denumirea rocii vine de la 
cuvântul grec eklektos, care înseamnă rar. Se găseşte rar şi în cantităţi 

reduse, motiv pentru care este folosit cu economie în construcții şi la 
unele lucrări interioare de mare efect. Se întâlneşte în zona vestică a 
Alpilor, în Scoţia, Germania, California şi în Japonia. În România se 
poate găsi doar în Munţii Sebeş. 


1.7. ROCILE DE ORIGINE VULCANICA 


Din totalul pietrelor care ne permit să le modelăm forma pentru 
a construi din ele case ori pentru a crea opere de artă, rocile eruptive 
sau magmatice au cele mai bune şanse de conservare în timp. 
Duritatea materialului, constituţia omogenă şi rezistența sporită la 
agenţii corosivi ai mediului, le asigură o viaţă mult mai lungă decât o 
au calcarele sedimentare sau metamorfice. Nu întâmplător faraonii 
Egiptului Antic, visând la nemurire, comandau să li se facă statui din 
granitele cele mai dure. Încercăm în continuare să întreprindem un 
scurt raid prin lumea tăcută şi fermă a principalelor pietre vulcanice. 


Fig. 25 Masiv de basalt. 


Bazaltul este o rocă eruptivă compactă, cu o structură complet 
cristalizată sau complet vitrofiată. Se prezintă sub forma unei mase 
cu granulaţie fină, colorată în cenuşiu-închis sau negru. Reprezintă 
90-95% din totalitatea rocilor vulcanice. Coeficientul de tărie este 

foarte mare, de 25-30, ca de altfel şi greutatea, care oscilează între 
2500-3200 kg/m”. 

Are textura compactă cu permeabilitatea şi porozitatea practic 
nule. Deţine, după granit, una din rezistenţele cele mai mari la şoc şi 
uzură. Are spărtura concoidal-aşchioasă. 

Bazaltele au o largă arie de răspândire, putând fi întâlnite pe 
toate continentele, în Hawai şi în multe insule din Oceanul Pacific. În 
România roca bazaltică se exploatează în carierele de la Racoş, 
Rupea, Bogata, Brănişca, Malnaş, Sărmaş şi Detunata. Se foloseşte 
în construcții de drumuri ca balast, criblură sau pavele, la prepararea 
betoanelor, la construirea zidurilor de sprijin de la baraje, la poduri 
etc. În sculptură se obţin rezultate remarcabile folosind în cioplit 
scule dotate cu oțel diamantat, cu widia sau cu discuri abrazive. Nu 
se cunosc instrumentele cu care anticii modelau aceste roci, dar unele 
dintre statuile şi obiectele găsite în inventarul mormintelor egiptene 
sunt cioplite din bazalt, ceea ce dovedeşte că tehnicitatea prelucrării 
pietrei era foarte bine stăpânită. Mai mult! Olmecii, socotiți la nivelul 
neolitic al Epocii de Piatră, îşi ciopleau cunoscutele lor capete uriaşe, 
din rocă monolită de bazalt. 


Diabaza este una din cele mai vechi roci eruptive, hipoabisală, 
asemănătoare ca structură şi textură cu bazaltul. O diferenţiază de 
acesta doar structura grăunțoasă şi coloritul verzui sau brun. Cu 
coeficientul de tărie foarte mare, de 22-30 şi cu greutatea de 2800- 
3100 kg/m’, se înscrie în rândul rocilor temerare. Oferă o spărtură 
concoidal-aşchioasă. Este răspândită în America, Africa de Sud, 
Europa şi Asia. În România sunt întâlnite la Bătuţa, Căzăneşti, 
Vărădia şi Zam etc. Se foloseşte în construcţii, la întreținerea dru- 
murilor şi a căilor ferate. Când zăcământul are o granulaţie măruntă, 
diabazele sunt tăiate în plăci subțiri, lustruite şi folosite în lucrări 
monumentale şi ornamentale. Se pot folosi şi în sculptura structurată 


laţiei scoasă în evidenţă prin luciu. 


Dunitul este o rocă magmatică cu structură granulară, adesea 
cu aspect zaharoid. Se prezintă în textură masiv compactă, în culori 
galbene uşor verzui, cu nuanțe albăstrui foarte plăcute. Are coefi- 
cientul de tărie mediu, între 17-20. Fiind totuşi densă, posedă 

respectabila greutate de 2800-3200 kg/m”. Are spărtura dreaptă sau 
aşchioasă. Se găseşte răspândit în munţii Ural, Asia Mică, Africa de 
Sud, Afganistan şi în munţii Dun din Noua Zeelandă de unde i se 
trage şi numele. În România este întâlnit la Tisoviţa-Banat. Contrastul 
interesant şi plăcut obţinut prin prelucrarea dunitului masiv, îl 
recomandă ca piatră bună pentru construcţii în forme de plăci, dale, 
bolţari şi alte elemente, atât pentru lucrările interioare cât şi pentru 
cele exterioare. Datorită rezistenței la agenții atmosferici, varianta cu 
granulaţie mică aflată la noi, poate fi utilizată fără reţineri şi pentru 
sculpturile de exterior. 


Gabroul este o rocă magmatică intrusivă a cărei denumire 
provine de la cuvântul latin glabrous ce însemnă strălucitor şi se 
referă la strălucirea pe care o are piatra în spărtura proaspătă. Are o 
structură granulară cu cristale foarte mari, perceptibile cu ochiul 
liber. Textura este masiv-compactă, de o culoare închisă, uneori până 
la negru, iar proporţia în care apar componenţii minerali, îi dau 
nuanțări cenuşii, verzui, albăstrii sau brune. Uneori prezintă pete cu 
aureole care dau rocii un aspect de neconfundat prin luciul sticlos al 
cristalelor de culoare verde-măslinie. Are coeficientul de tărie destul 
de mare, 18-25 şi atinge greutatea maximă a rocilor pentru con- 
strucții, respectiv 3000-3200 kg/m”. Are spărtura aşchioasă, mai rar 
dreaptă, fără permeabilitate şi porozitate. Aria răspândirii cuprinde 
Europa, America de Nord şi Asia Mică. În România este întâlnit la 
Iuţi, Greci, Ciungani, Petrimanu şi Urdele.. Este folosit ca piatră de 
construcții, dar e mai mult apreciat în lucrări ornamentale. Prin 
şlefuire poate oferi surprize plăcute care diferă de la o varietate de 
rocă la alta. 


Granitul este o rocă magmatică a cărui nume provine de la 
cuvântul latin granum, ceea ce înseamnă granul, şi se referă la 
aspectul granulat pe care-l are piatra. Are o textură masiv-compactă 
structurată în cristale larg dezvoltate. Se prezintă într-o largă paletă 
de culori, egalată doar de marmură. Deosebim alb-cenuşiu, verde, 
roşcat, galben, şi chiar albăstrui, culori dirijate în tonuri care merg 
uneori până la negru. Faptul că nu prezintă variante cromatice în 
aceeaşi carieră, oferă o primă garanţie celor care îl folosesc. Are 
coeficientul de tărie foarte mare, de 22-28, şi o greutate care atinge la 

unele varietăţi 3200 kg/m’. Porozitatea o are foarte mică şi absorbția 
apei e practic nulă. Prezintă rezistența cea mai mare la şoc, dar 
rezistenţa de uzură o are medie, ceea ce implică o relativă lejeritate a 
prelucrării. 


Se găsesc răspândite în depozite uriaşe in Egipt, Franța, Anglia, 
Germania, Italia, Suedia, Ucraina, Finlanda, Montana, California, 
Alaska etc. În România este întâlnit la Pricopan, Greci, Ogradena, 
Poiana Mărului, Sfârdinu iar în varietatea grandiorit, roca mai poate 
fi întâlnită la Măcin, Vlădeasa, Săvârşin şi Dognecea. Este folosit în 
construcţii, în lucrările de drumuri, în sculptura monumentală şi în 
lucrări ornamentale. 

O varietate cunoscută a granitului este grandioritul. Are spăr- 
tura dreaptă sau aşchioasă ca şi granitul. Poate fi găsit asociat zonal 
în oricare din ţările cu zăcăminte de granit, şi individual doar în 
Norvegia, Iugoslavia, Austria şi Japonia. În România este întâlnit la 
Măcin, Vlădeasa, Săvârşin şi Dognecea. 

Grupa mare a granitelor este foarte apreciată din cele mai vechi 
timpuri de sculptori pentru masivitatea nelimitată a rocii, tăria, duri- 
tatea şi rezistenţa la şoc, coloritul diversificat, conservarea cea mai 
stabilă în timp şi, nu în ultimul rând, pentru că acceptă docilă să-i fie 
modelată materia. Piramida lui Mikerinos făcută în întregime din 
granit, rezistă de 4600 de ani cu aceeaşi înfăţişare. Iar faraonul 
împreună cu regina lui, privesc adâncul nemuririi şi astăzi cu ochii de 
atunci. 


Labradoritul este o piatră structurată prin procese tectonice în 
roci magmatice şi uneori chiar metamorfice. Denumirea îi vine de la 
peninsula Labrador din Canada unde au fost localizate primele 
zăcăminte mai importante. Uneori apare în cristale tabulare dar cel 
mai des se prezintă în mase granulare. Poate fi incolor sau colorat în 
alb, galben, verde sau, mai rar, roşcat. Adesea are irizaţii puternice 
datorate incluziunilor conţinute. Are coeficientul de tărie mic, de 
numai 6-12, şi greutatea de 2600-2700 kg/m, cu spărtura dreaptă. 
Bine cristalizat are un clivaj perfect, este casant şi uneori poartă un 
aspect translucid cu luciu sticlos. 

Se găseşte în Labrador, Norvegia, Italia Japonia, Ucraina şi 
Finlanda. E folosit frecvent în construcţii şi în mod deosebit pentru 
lucrări ornamentale. În România se găseşte la Iuţi şi în munții 
Drocea. Datorită rezistenţei reduse poate fi utilizat cu lejeritate în 
reliefurile ornamentale, în sculptura mică, a bibelourilor şi a unor 
bijuterii. 


Porfirul este o rocă magmatică hipoabisală de culoare vişinie. 
Are o structură tipică cu cristale înglobate într-o masă microcristalină 
de feldspat sau de sticlă vulcanică. Textura o are masivă, încremenită 
uneori în aspect fluid. Coeficientul de tărie diferă de la o varietate 
sau alta, între indicii 9-24, iar greutatea e de 2200-2800 kg/m”. Are 
spărtura dreaptă şi aşchioasă, e foarte rezistentă la uzură şi docilă la 
cioplit. 

Se găseşte în Austria, Italia, Scoţia, Statele Unite, Rusia, Egipt 
etc. În România se poate găsi la Turcoaia şi Cârjelari din Dobrogea, 
iar în Banat la Copăcele şi luţi. Toate porfirele sunt folosite în 
general la lucrările unor construcţii ca piatră ornamentală. Placajul 
lustruit are un efect decorativ deosebit de frumos, datorită cristalelor 
mari care strălucesc, deschise la culoare, pe fondul închis al rocii. 


Fig. 27 Porfir în stare nativă. 

CAPITOLUL II 


CIOPLITUL ÎN PIATRĂ A PRINCIPALELOR 
ELEMENTE DE CONSTRUCŢIE 


Cioplitul în piatră se învață începând cu cele mai simple 
elemente folosite la construirea caselor: moloanele. Acestea repre- 
zintă blocuri de piatră prelucrate în forme paralelipipedice şi folosite 
pentru consolidarea şi decorarea zidăriei exterioare de jur-împrejur, 
pe o înălțime de aproximativ un metru. Molonul are în general 
lăţimea de 30 cm iar grosimea şi lungimea se stabilesc în funcţie de 
dimensiunea pietrei din care acesta se ciopleşte. 

Pentru a face un molon se aşează piatra în poziţie orizontală şi 
se desenează perimetrul pe una dintre suprafeţele informe, după care 
i se rup cu scapițatorul părțile de material aflate în afara laturilor. Se 
obține o formă rectangulară paralelipipedică, uneori pătrată, fără 
muchii perfect drepte. Pentru îndreptarea lor la linie, se curăță 
muchiile cu dalta. În afara acestor muchii laterale, care trebuie să 
permită lipirea pieselor între ele, partea dorsală a molonului nu se 
prelucrează. Se modelează cioplind sumar cu şpiţul doar suprafața 
piesei care rămâne expusă după montarea lui la zid. Această supra- 
faţă are la rândul ei perimetrul încadrat de o bordură lată de 2 cm şi 
orientată în acelaşi plan. 

Placatul cu moloane se face, în general, în brâie orizontale, cum 
se lipeşte faianţa pe perete dar, uneori, în scopul unei armonii este- 
tice deosebite, piesele au forma unor hexagoane sau pentagoane şi 
îmbinarea se face în sistemul celulelor de albine. 

Cioplitul pietrei cu şpiţul se face ţinând unealta lejer în mână şi 
orientată în unghi de 70-75 de grade cu vârful spre direcţia cioplirii, fără 
să fie strânsă în pumn. Atenţia e îndreptată permanent spre tăişul dălții 
şi nu spre capul de lovire cu ciocanul, pentru dirijarea lucidă a efor- 
tului. Un ucenic îşi poate adapta mâna pentru mânuitul şpițului şi al 
ciocanului încă din primele ore de muncă fără riscuri deosebite. Nu 
trebuie să ne fie teamă că ne lovim peste mână. În 8 ore de muncă, 
lucrând doar cu şpiţul, un cioplitor poate da aproximativ 20.000 de lovi- 
turi cu ciocanul şi rare sunt zilele când, nimerind pe lângă daltă, îşi ră- 
neşte mâna. lar când lucrul acesta se întâmplă, faptul că ciocanul cade 
cu propria-i greutate, neîmpins de om, face ca şocul să fie suportabil. 

Fig. 28 Poziţia corectă a şpițului în timpul cioplirii. 

Pentru dirijatul cât mai exact a uneltei şi pentru ca aceasta să 
răspundă la cele mai sensibile mişcări ale mâinii, un cioplitor pro- 
fesionist ține şpiţul peste degetul mic. În felul acesta scula nu răneşte 
degetele omului dar, dacă e strânsă rigid, oricare dintre uneltele 
manuale de cioplit în piatră poate provoca, prin şocuri, leziuni 
dureroase în palmă. 


Fig. 29 Profiluri neregulate de moloane. Casă din Câmpulung Muscel. 


la primăria din Câmpulung Muscel. 

Fig. 31 Combinaţie de moloane rectangulare şi neregulate în 
placarea întregii suprafețe a unei vile din Câmpulung Muscel. 


Nu trebuie să existe teama că bucăți sau granule din piatra 
dislocată ne poate lovi mâinile, corpul sau fața. Orientarea şpiţului 
sau a dălţii face ca toate bucăţile să sară înainte şi să cadă la 2-3 
metri de noi. Ochelarii de protecție ne feresc mai mult de praful iscat 
în timpul cioplirii şi uneori de aşchiile de piatră ce ricoşează când se 
lovesc în căderea lor de ceva. 


Fig. 32 Cioplitul unui cub — prima fază. 


Când vrem să cioplim în piatră un cub, începem mai întâi cu 
suprafața orizontală de sus a acestuia. Pentru asta creionăm pe 
modelajul inform al pietrei un plan orizontal în care înscriem un 
pătrat şi decupăm cu scapițatorul materialul aflat în afara acestuia. 
Lovind cu pricepere, piatra se rupe aproape vertical, cu uşoară 
înclinare spre exterior. Se obţine, deocamdată, văzută de sus, prima 
imagine aproximativă a cubului. Lateral, la nivelul cel mai scăzut al 
zonei scapițate, se trasează cu condeiul o orizontală (Fig. 32). După 
ce se îndepărtează materialul de deasupra sa cu acelaşi scapițator, se 
curăță cu dalta o bordură orizontală de 1 sau 1,5 cm, care se numeşte 
tacadă. Se aşează pe muchia acestuia un dreptar (A), şi cu un altul 
(B) creionăm orizontala pe suprafaţa scapițată opusă, după ce s-a 
verificat cu ochiul din plan lateral, dacă cele două linii ale dreptarelor 
se suprapun optic (Fig. 33). Se scapițează şi se curăţă cu dalta şi a 
doua tacadă. Unind cu condeiul, două câte două, capetele opuse ale 

tacadelor, A cu B şi D cu C, s-a proiectat grafic şi cealaltă pereche de 
laturi ale pătratului. După realizarea noilor tacade, prin intermediul 
aceloraşi scule, se trece la degroşarea cu şpiţul a cantităţii de piatră 
existentă deasupra planului orizontal, delimitat de cele patru laturi. 
Cioplitul se face cu multă atenţie, pentru a nu coborî în nici un punct, 
sub nivelul viitoarei suprafeţe, de sus, a cubului. (Fig. 34) 


Fig. 34 Cioplitul unui cub — faza a treia. 
Crearea primei suprafeţe orizontale. 

Oricare cioplitor, încă de la începutul carierei sale, intuieşte 
suprafaţa pătratului în masa pietrei, şi îşi opreşte şpiţuitul la 5-6 mm 
deasupra acelui plan. În continuare, se coboară cu 3-4 mm nivelul 
ciupit de şpiţ, prin intermediul gradinei. Aceasta mărunțeşte formele 
granuloase rămase pe suprafaţa tratată cu şpițul. Se coboară în felul 
acesta nivelul prelucrat al planului, până la 1-2 mm de cota finală. 
Pentru urgentarea procedurii, în locul gradinei, se foloseşte buciarda. 
Gradina este folosită mai mult în tratarea suprafețelor ondulate, şi în 
general de artişti, la modelarea formelor sculpturale. 

În faza următoare se ia în mână o daltă lată de 5-6 cm, numită 
şalier, şi se curăță granulaţia mică a instrumentului anterior. Aparent 
s-a ajuns la suprafaţa perfect plană, dar au rămas urmele şalierului, 
măsurate în zecimi de mm. Prin frecarea întregii suprafețe cu o 
bucată de gresie, se obţine acea netezire absolută, numită oglindă. 
Ultima operaţie se face udând mereu piatra cu apă. 

În toate etapele realizării unei suprafeţe plane, de la şpițuit până 
la şlefuit, se foloseşte verificarea cu dreptarul, pentru evitarea 
oricărei erori. Când acesta nu permite să pătrundă nici cel mai subţire 
fir de lumină între el şi suprafața pe care o controlează, planul e bine 
făcut. 

Celelalte feţe ale cubului, se cioplesc în acelaşi mod, doar că 
măsurătorile sunt corelate pornind de la primul pătrat. Cioplitorul 
trebuie să aibă în dotare, în afara sculelor folosite până acum, 
neapărat un vinclu cu care măsoară unghiul drept. Corelarea perfectă 
a muchiilor se face numai prin intermediul acestuia. În rest, tehni- 
citatea este aceeaşi, fie că folosim scule de piatră, de bronz sau de 
fier. Cubul trebuie să fie cub, cu suprafeţele plane, şi aşezate între ele 
în unghi drept! Dacă privim cu puţină atenție munca omului din 
mezolitic, şi o comparăm cu a celui din epoca fierului, credem că nu 
existau diferențe de efort privind realizarea aceleiaşi piese. Necesarul 
de timp era altul. Altminteri, clădite pe o suprafață orizontală, 
construcţiile aztecilor sau ale maiaşilor erau la fel de stabile ca cele 
făcute de vechii egipteni, sau de italienii lui Bernini. Şi nu trebuie să 
mai mire pe nimeni, că între cuburile de piatră din care se făceau pe 
vremuri ziduri, nu se poate introduce, oricât de subţire ar fi, o lamă 
de cuţit. Aşa este firesc să fie! 

Tehnica modernă a introdus în locul şlefuitului manual, şlefuitul 
mecanic. Un motor electric roteşte orizontal un corp de mărimea 
unui lighean de vase, care are trei pietre abrazive încastrate în bază, 
numite, din cauza formei lor, rinichi. În timpul funcţionării, apara- 
tura, ţinută de două mânere, este plimbată în planul drept al pietrei, 
ca aspiratorul de praf, pe suprafaţa covorului din odaie. Pentru un 
rezultat mai eficient, dar şi pentru evitarea prafului, se foloseşte în 
timpul şlefuirii, şi apa. 

Tehnica tradiţională a extracţiei şi a cioplitului în piatră se mai 
practică şi astăzi în unele cariere mici din ţară, unde investiția în 
aparatură modernă s-a dovedit că nu-i rentabilă. Printre acestea, se 
numără şi cariera de calcar numulitic din satul Albeşti de Muscel. 
Roca din zonă, cunoscută sub numele de piatră de Câmpulung, a fost, 
încă din timpul stăpânirii romane, principalul calcar folosit în con- 
strucțiile edilitare din spaţiul Munteniei. Astăzi exploatarea zăcămân- 
tului a ajuns la marnă. Meseria străbună a cioplitului în piatră, auzită 
odinioară pe întinderea a trei sate, se mai practică acum la Albeşti 
doar în Mal, de 7 sau 8 oameni. 

Munca cioplitorului nu este lipsită de efort, dar nici atât de grea, 
încât să pară abrutizantă. Practic, nici munca ocnaşului nu-i atât de 
grea, pe cât este sechestrarea sa acolo! Cioplitorii îşi practică meseria 
plini de responsabilitate şi trăiesc satisfacţii deosebite când îşi 
termină treaba. Obiectele muncii lor — coloana, treapta, casa întreagă, 
sau crucea pentru cimitir — nu 
au cum să aibă defecte, că n- 
ar putea sta în picioare. În 
cioplitorie nu se poate trişa 
nici măcar cu un milimetru. 
Turnul din Pisa nu s-a 
înclinat din cauza con- 
structorului, sau a cioplito- 
rilor, ci din cauza terenului 
neadecvat. 

În ultima jumătate de 
secol, timpul confecționării 
unui cub este mult redus prin 
tăierea cu sfoara metalică 


Fig. 35 Cioplitul diamantată. Munca omului se 
cilindrului — prima fază. 

Fig. 36 Cioplitul cilindrului — 


faza a doua. 


Fig. 37 Cioplitul cubului — faza a treia. 


reduce doar la pozi- 
ționatul pietrei, perpen- 
dicular pe direcția de 
tăiere a sforii, care tot 
timpul se desfăşoară ver- 
tical. Un cub are nevoie 
de 6 tăieturi şi, poziționată 
bine, piatra rezultată poate 
răspunde oricărei exi- 
gențe. Adăugând şi timpul 
şlefuirii, pentru realizarea 
unui cub de marmură cu 
latura de 1 m, sunt ne- 
cesare 2 ore. În tehnica 
tradiţională, un cioplitor 
bun are nevoie de 4 zile 
de muncă. Timpul necesar 
pentru cioplitul unui obe- 
lisc egiptean, comandat 
de regina Hatschepsut, a 
fost estimat la un an de 
efort colectiv. Astăzi, 
unul de aceeaşi înălțime, 
se poate face în mai puțin 
de o lună. Obeliscul din 
fața Casei Albe din 
Washington, deşi e mult 
mai înalt şi realizat mai 
repede, lipsit de semni- 
ficaţia religioasă a Egiptului 
antic, nu poate fi privit cu 
acelaşi respect. 

O coloană cu pro- 
filul rotund se făcea, 


până nu de mult, plecând de la înscrierea cercului în pătrat. Spre 
exemplu, dintr-un cub cu latura de un metru, putem face o coloană 
cilindrică înaltă de un metru, cu diametrul tot de un metru (Fig. 35). 
Pentru început, se înscriu două cercuri în două din pătratele paralele 

ale cubului. Prin cele 4 puncte (Fig. 35) unde diagonalele pătratului 
intersectează cercul, se duce câte o tangentă la circumferință. 
Prelungite, acestea determină, fiecare, câte două puncte pe laturile 
pătratului. În felul acesta, înscriem în pătrat un octogon, pe care-l 
notăm cu cifre, de la 1 la 8. Pe latura opusă a cubului, notăm 
octogonul similar, cu cifrele cuprinse între 9 şi 16. Dacă, prin 
cioplire, eliminăm muchiile prismatice ale cubului, se obţine o 
prismă octogonală dreaptă, de aceeaşi înălțime. 

Continuând operaţia, obţinem, prin acelaşi procedeu, din prisma 
octogonală, o prismă dreaptă cu 16 laturi. Se ciopleşte câte o tacadă 
pe circumferința ambelor cercuri înscrise în poligoanele de capăt ale 
prismei, după care i se bat cu bucearda cele 16 muchii paralele. 
Pentru a evita încărcarea grafică, rămânem în desenele noastre la 
imaginea prismei octogonale. Lucrând cu atenție, corpul geometric 
se transformă în cilindru. După curățatul cu şalierul, suprafața 
rotundă se şlefuieşte cu gresia. În felul acesta îşi ciopleau egiptenii, 
şi mai târziu, grecii, tam- 
burii din marmură care, 
asamblaţi pe verticală, de- 
veneau coloane de temple. 
În imaginea din Fig. 37, 
sugerăm cum prin dispariţia 
muchiei 3-11,  octoedrul 
începe să devină cilindru, 
rotunjidu-i-se parţial supra- 
fața 2, 10, 12, 4. 

O coloană  subțiată 
spre unul din capete, cum o 
făceau grecii de la o treime 


în sus, ori invers, cretanii — 
dar în toată lungimea ei — 
implică o mică adaptare 
tehnică. Fiind practic vorba de un corp de con alungit, acesta se va 
concepe ca fiind înscris, nu într-un cub sau paralelipiped drept, ci în 
corpul, alungit pe măsură, al unei piramide pătrate. Deci, în primul 
rând, se pune problema realizării acestui corp de piramidă. Pentru 


Fig. 38 Cioplitul coloanei tronconice. 
Prima fază. 

uşurinţa înțelegerii, vom încerca să realizăm acest lucru dintr-un cub 
similar celui de la care s-a pornit şi prelucrarea cilindrului. 

Păstrăm suprafața orizontală de jos, drept baza noului nostru 
corp geometric. (Fig. 38). Toate laturile pătratului orizontal de sus, se 
micşorează, în stânga şi în 
dreapta, în mod egal. 
Obţinem punctele 1, 2, 3, 
4, 5, 6, 7 şi 8. Unindu-le 
prin paralele la muchiile 
cubului, obţinem, la inter- 
secţia liniilor, punctele a, b, 
C, şi d, care delimitează un 
pătrat mai mic, înscris pe 
diagonalele primului. Cel 
mic reprezintă faţa de sus a 
corpului de piramidă, şi 
latura sa trebuie să cores- 
pundă  diagonalei de la 
capătul subţiat al coloanei 
pe care vrem, în final, s-o 
facem. Eliminăm prin cio- 
plire formele de pană, deli- 
mitate de punctele 4, 3, G, H, D, C, şi E, F, 2, 1, A, B, şi obţinem 
suprafețele haşurate, înclinate, din Fig. 37. Adică 4, 3, D, E, şi 1, 2, 
A, B. Continuând cioplitul, realizăm celelalte două suprafețe încli- 
nate, respectiv A, a, d, D, şi B, b, c, C, din Fig. 39. Se obține în felul 
acesta, în sfârşit, corpul de piramidă, în care se află, înscris, corpul 
de con al coloanei. 

Înscrierea celor două cercuri în pătrate, se face prin acelaşi 
procedeu, folosit şi la crearea cilindrului. Apoi urmează înscrierea în 
fiecare din cele două pătrate orizontale, a unui octogon. Prin unirea 
colţurilor octogonului de sus, cu cele corespunzătoare octogonului 
mai mare, din bază, se obţine o prismă octoedră ca în Fig. 40. 

Transformarea octogonului în poligon cu 16 laturi se cunoaşte. 
Unind punctele celui de jos cu ale celui de sus, obţinem, eliminând 
muchiile octoedrului, o prismă cu 16 laturi. Prin teşirea muchiilor cu 
bucearda, (Fig. 41) se obţine suprafața rotundă a corpului de con, 
delimitat, şi la un cap şi la altul, de câte o tacadă. Urmează şlefuirea. 

Fig. 39 Cioplirea coloanei 
tronconice. 


(Din aceleaşi motive, evocate mai sus, s-a evitat reprezentarea 
grafică a corpului de piramidă cu 16 laturi.) 


SPC 
| $ 
Fig. 40 Cioplitul coloanei 


tronconice. Faza a treia. 


Fig. 41 Cioplitul coloanei 
tronconice. Faza a patra. 


Menţionăm că în desene s-a avut în vedere mai mult perceperea 
tehnicității, şi nu realizarea fidelă, la parametri originali, a unui 
modul de coloană antică. Diferența dintre diametrul de la bază, şi cel 
de la capitel al coloanei, era mult mai mică. Iar la mărimea reală a 
modulului, era dificil de sesizat cu ochiul liber. 

După cum se observă, realizarea corpurilor rotunde creează 
mult mai multe probleme decât planurile drepte ce definesc restul 
formelor geometrice. Cioplirea lor solicită nu numai o perfectă stăpâ- 
nire a tehnicității, dar şi puțină intuiție. Dintre toate corpurile de 

rotaţie, cel mai dificil de realizat este sfera. Ea reprezintă testul cel 
mai greu, al examenului de capacitate, pe care-l dă cioplitorul. 


Fig. 42 Cioplitul sferei. 
Prima fază. 


y 
Fig. 43 Cioplitul sferei. 
Faza a doua. 


Crearea în piatră a unui 
cilindru sau con, în funcție de 
înălțimea piesei, poate pleca de 
la orice paralelipiped drept, cu 
laturile de bază egale. Pentru 
cioplirea unei sfere, se pleacă 
neapărat de la un cub. De 
altminteri şi cubul este un 
paralelipiped drept, dar în regim 
special, cu toate laturile egale. 

Sfera trebuie văzută mai 
întâi cu ochii minții, ca aflân- 
du-se în spaţiul de intersecţie a 


trei cilindri, perpendiculari între 
ei, cu înălțimi şi diametre egale. 
Pentru asta, se desenează, în 
primul rând, în fiecare din 
laturile unui cub, câte un 
octogon, în care vom înscrie 
câte un cerc prin care repre- 
zentăm capetele celor trei 
cilindri. (Fig. 42). Până aici, 
tehnica este cunoscută de la 
cioplitul coloanei. Prin elimi- 
narea tuturor muchiilor pris- 
matice ale cubului, spațiul din 
jurul cotului celor trei cilindri se 
reduce considerabil. Spre 
exemplu, cioplind prismele de 
muchie AE, BF, CG şi DH 


(Fig. 43), realizăm prisma orizontală frontală. Repetând operația pe 
imaginea laterală, şi apoi pe cea verticală a cubului, se selectează din 
masa de piatră a acestuia, corpul geometric din Fig. 44. El reprezintă 
forma tridimensională conținută de intersecţia celor trei prisme 
octogonale, poziţionate în cele trei direcţii spaţiale, aşa cum indică 

săgețile. Piesa este compusă, în ansamblul ei, din 18 pătrate egale, şi 
8 triunghiuri echilaterale, ale căror puncte din centru sunt tangente la 
sferă. 

Prin teşirea cu bucearda sau cu gradina a muchiilor dintre 
pătrate, încercând să transformăm poliedrele în cilindri, obţinem 
practic, în proporţie de 90 la sută, sfera. Apoi, prin teşirea muchiilor 
celor 8 triunghiuri, atenţi la felul cum se va ovaliza suprafaţa 
acestora, se încheie, în sfârşit, cioplitul noului corp geometric. 

În atelierele cioplitorilor se foloseşte, în general, un şablon de 
carton sau de tablă, care are decupată în suprafaţa sa un semicerc sau 
întregul cerc, piesă cu care se controlează mereu în timpul muncii, 
forma corectă a sferei. Rar mai putem afla meseriaşi care, având un 
ochi limpede, şi mâna bine formată, să nu folosească şablonul. 

Necesarul de muncă şi har cu care se iscăleşte realizarea celul 
mai elaborat, perfect şi aparent simplu dintre corpurile geometrice, 
rămâne proba cea mai exigentă a măiestriei cioplitului în piatră. În 
general, orice cioplitor poate copia bine în marmură, gresie sau 
travertin, o formă sculpturală semnată de un artist mare, dar nu 
oricine poate ciopli corect o sferă. 


Fig. 44 Cioplirea 
sferei. Faza a treia. 


Secolul XX, numit nu întâmplător şi secolul vitezei, ne oferă 
posibilitatea de a confecţiona coloane şi sfere din piatră, oricât de 
mari, la strung. Mai dificilă a rămas, totuşi, realizarea sferei. Pentru 
ea a fost nevoie de inventarea unui sistem special şi destul de 

complicat, de dirijare a mişcării cuțitului de strung. Echivalentul 
controlului cu şablonul din cioplitul manual. 

Pare greu de crezut, dar trebuie să acceptăm ideea că efortul de 
a strunji cu maşina modulele pentru refacerea coloanelor din toate 
temple antice, aflate cândva în spaţiul Europei, inclusiv ale 
Artemisonului şi ale legendarului Mausoleu din Halicarnas, ar fi fost 
mai mic decât forarea, prin strunjire, a recentului tunel de sub 
Canalul Mânecii. Doar o singură axă, din cele care leagă economia 
Franţei de cea a Angliei, are o putere indiscutabil mai mare decât 
nevoile Culturii Universale! 

În concluzie, putem vorbi de o evoluţie în tehnicitatea 
cioplitului pietrei, doar în crearea planurilor drepte şi a celor curbe ce 
definesc corpurile de rotaţie. Însă modelarea suprafeţelor plastice ale 
sculpturii, este soluţionată şi astăzi în acelaşi fel şi cu aceleaşi 
instrumente cu care au lucrat Scopas, Fidias, Policlet sau, la două 
milenii după ei, Michelangelo. Nu au ce căuta aici sfoara metalică 
diamantată, strungul, gaterul sau dinamita. Singura invenţie acceptată 
este flexul, pe care sculptorul îl foloseşte mai mult la degroşare, la 
şlefuire, sau la eboşarea geometrică a unor lucrări. Şi dacă, uneori, 
aceste eboşuri sunt identificate cu forma artistică definitivă, maniera 
aparține elaborării cubiste, care-i limitată în timp şi spaţiu, ca orice 
curent, fie modern, fie de tradiţie. 

Instrumentele din domeniul sculpturii artistice nu au evoluat, 
aşa cum le găsim uneori în scrieri sau filme ştiințifico-fantastice. 
Jules Verne anticipează multe din descoperirile ştiinţifice din secolul 
său pentru că-şi concepea operele pe baza unor serioase discuţii 
purtate cu cercetătorii reali ai timpului. Deocamdată însă, desfacerea 
pietrei ca o coajă de nucă şi scoaterea la lumină a miezului sculptat 
doar prin intermediul laserului, sau a altui procedeu sofisticat, este o 
fabulaţie. Chiar dacă ăsta-i visul, de când lumea, al oricărui cioplitor 
sau sculptor. 

CAPITOLUL III 


EXPRESII ARTISTICE OBŢINUTE PRIN 
CIOPLITUL PIETREI 


Se cer clarificate de la început problemele care definesc statutul 
volumului sculptural ca latură distinctă a artelor vizuale. Sculptura 
este percepută în două feluri: cea a volumului înscris tridimensional 
în spaţiu, numită unanim ronde-bosse, şi cea care sugerează existența 
acestui volum printr-o modelare aplatizată, numită basorelief. Dacă 
prin pictură, artă grafică sau artă decorativă înțelegem o artă dirijată 
pe o suprafață plană, la examinarea sculpturii practicate în primul 
aspect, ronde-bosse, constatăm că aceasta este arta care reproduce în 
sine corporalul în deplina sa înfăţişare, adică forma care se des- 
făşoară în spaţiu pe trei dimensiuni. În contrast cu pictura, sculptura 
este caracterizată într-un anumit sens, ca o artă deosebit de realistă 
căci confirmă esenţialitatea deplin spaţială a lucrurilor. Pictura nu 
tăgăduieşte existența celei de-a treia dimensiuni, dar o redă pe 
suprafaţa reprezentării sale plane recurgând la efectele de sugestie 
obţinute prin linii şi culori, lumini şi umbre, perspectiva liniară şi 
cromatică etc. 

Basorelieful, ca lucrare de sculptură cu figurile scoase în relief 
pe un fond cu suprafaţa plană, este segmentul artelor plastice situat 
între cele două componente amintite mai sus: volumul tridimensional 
şi arta suprafețelor. 

Sculptura înfăţişează prin excelență corpuri, şi odată cu aceasta, 
spaţiul umplut cu ele. Mai exact, spațiul delimitat de conturul aerian 
care le defineşte forma. Ea nu înfăţişează şi spaţiul ambiental în care 
există corpurile prin forma lor. Redarea interrelației sculptură — 
spațiu este tot atât de străină sculpturii, ca palparea pe întuneric a 
volumului sugerat în pictură. În schimb aceasta îşi poate permite să 
reprezinte foarte bine spaţiul în care există, trăiesc, respiră şi coexistă 
persoane şi obiecte. Constituie chiar una din problemele sale de bază. 

La rândul ei sculptura, folosind, din domeniul artei suprafeţelor, 
desenul, îşi prelucrează cu multă exigență forma sa tridimensională. 
Doar că desenul acesta se percepe în linia optică ce separă aerul 
ambientului de suprafețele laterale ale volumului. Numim chiar 

sculptură ideală doar acel volum care se află înscris într-un spațiu 
controlat din 360 de grade prin intermediul unui desen plăcut 
ochiului. Aşa se şi explică existenţa în atelierul de sculptură a 
meselor rotative de lucru, pe care artistul încearcă să-şi definească de 
jur-împrejur forma corectă a operei sale. Interesant este că în atenţia 
creatorului nu intră preocuparea pentru desenul conturului de stânga 
separat de cel din dreapta, ci simultan pentru amândouă, căci practic 
prin munca sa, modelează spaţiul cuprins între linii. 

Sesizăm de-acum o diferență destul de clară între desenul 
sculptorului şi cel al pictorului sau al graficianului. În timp ce în arta 
acestora linia este dirijată în căutarea propriei sensibilităţi, încărcată 
de valenţe şi semnificaţii, linia practicată de sculptor îşi propune tot 
timpul să sugereze un spațiu în care să fie structurată piesa sa 
tridimensională. Pentru el, desenul făcut pe suprafaţa plană a hârtiei 
este o formă de control a unui volum văzut cu ochii minţii. În acest 
sens, adevărata muncă pentru crearea acestei imagini, se desfăşoară 
în timp ce-şi modelează acel desen spaţial rotindu-l mereu în jurul 
volumului de sculptat. 

Exerciţiul acesta se practică cu exigență încă din prima fază de 
concepere a sculpturii, modelând o lucrare mică din lut sau plastilină, 
care se numeşte schiță sau proiect. După câteva încercări de genul 
acesta, se alege una din variantele bune şi se repetă operaţia la o 
scară mai mare. La orice nivel al elaborării, cea mai importantă 
preocupare a sculptorului este crearea unei imagini care să fie în 
totalitate estetică, indiferent din ce unghi e privită. Este o gafă 
profesională, sau o insuficientă angajare în creativitate, când unele 
sculpturi obligă panotorul să le aşeze la perete sau chiar la colţul sălii 
de expoziţie, ca să-i ascundă părțile tratate cu superficialitate. 

Sculptura trebuie să solicite atenţia privitorului de jur împre- 
jurul ei, aşa cum şi autorul şi-a tot rotit lucrarea pe masa turnantă 
căutând să-i înscrie formele în cea mai frumoasă corelare. Într-o 
armonie care impresionează din orice unghi. De aici concluzionăm 
că în mintea unui serios creator de sculptură ronde-bosse, nu-şi au 
locul noţiuni ca față, lateral sau dos prin care să separe cote valorice. 
Aerul, ca şi ochiul critic al vizitatorului, nu trebuie să fie lezat cu 
nimic atunci când se plimbă în jurul sculpturii. 

Lucrările marilor maeştri ai Greciei Antice pot fi considerate, în 
acest sens, cele mai serioase unități de referinţă, cu admiterea unor 

mici şi nesemnificative abateri observate la statuile amplasate în 
firide sau în frontonul templelor. Abia în secolul XX, cu ocazia 
restaurărilor sau a filmărilor făcute pentru unele studii, practicate 
prin intermediul platourilor telescopice, s-a observat că unele statui 
nu aveau spatele terminat. Astăzi înțelegem de ce sculptorul nu era 
obligat să mai cioplească faldurile din spatele statuilor, câtă vreme 
acolo sus, de mai bine de 2000 de ani, n-a putut pătrunde ochiul 
omenesc. Şi nici nu puteau anticipa că în viitor va fi posibil. 
Problema nu o putem vedea ca pe o gafă ascunsă în timp, ci o 
menajare a omului în fața unui efort fără sens. lar faptul că până 
acum nu s-a cunoscut, dovedeşte în continuare că acei oameni erau 
angajaţi foarte serios în conceptul despre sculptură ideală pe care 
singuri l-au fondat. 

Transpunerea în piatră a unei forme sculpturale începe mental 
încă din faza primelor schițe făcute cu creionul pe hârtie. În faza a 
doua, când artistul îşi modelează ideea într-un material de tranziţie — 
plastilină, lut, ghips sau ceară — are deja în vedere materialul defi- 
nitiv în care îşi va transpune lucrarea. Problemă de mare importanţă, 
că atât piatra cât şi lemnul, metalul sau teracota, îşi are fiecare o 
nuanță proprie de limbaj plastic. Ne vine greu să gândim cum ar 
arăta Turnul Eiffel făcut din piatră, piramidele egiptene din metal, 
sau templul de pe Acropolea Athenei, din oţel inoxidabil, ori sticlă 
cu beton, ca blocurile zgârie-nori americane. 

Sculptorul obişnuit să-şi cioplească lucrările în piatră are un 
avantaj față de ceilalţi artişti, şi numai cel neiniţiat nu beneficiază de 
el. Piatra proaspăt extrasă din carieră, poate sugera, prin forma sa de 
la început, o mulțime de idei, situaţie în care autorului nu-i rămâne 
decât să contribuie prin modelarea sa, uneori foarte puţin, ca 
sculptura sugerată iniţial să prindă viață. Din păcate, de condiţia asta 
nu poate beneficia şi pictorul când vizitează oricare din sursele 
materiei sale prime, adică fabrica de pânzeturi, cea de culori, sau 
atelierul de făcut rame. 

Un bloc de marmură, sau oricare altă piatră aleasă de sculptor 
direct din carieră, are mult mai multe şanse să devină o veritabilă 
operă de artă, în timp ce o piatră găsită întâmplător, sau primită 
cadou de la prieteni, îşi poate aştepta rândul mulți ani, uneori poate 
de-a pururi, până ce artistul să poată surprinde în configuraţia ei 
acceptul vreunei idei. 

După cum se poate vedea, viaţa pietrei începe în carieră, iar 
destinul ei se defineşte în atelierul sculptorului. Sau mai recent, în 
şantierul unor tabere unde se desfăşoară simpozioane anuale de 
creaţie artistică. Pentru o corelare bună între posibilităţile pietrei şi 
năzuința artistică a elevului, sunt foarte importante practicile stu- 
dențeşti organizate vara, la sfârşitul fiecărui an de studiu, la carierele 
de piatră. Avem convingerea că, dacă sculptorul nu este inițiat din 
timp în ceea ce numim taina rocilor, nu va ajunge niciodată să-i 
iubească materia, iar piatra, la rândul ei, nu-l va putea ajuta cu nimic. 
Orice rocă îşi are, prin natura sa, o entitate aparte, care constă în 
prețiozitate, trăinicie, sinceritate şi originalitate de expresie. Doar 
respectându-i aceste calităţi native, pe care ea niciodată nu şi le va 
schimba, îi putem câştiga colaborarea. 

Organizarea extracţiei corecte a pietrei din carieră a permis 
sculptorului încă din cele mai vechi timpuri să aibă suficient material 
în atelier pentru a face lucrări oricât de mari. De piatră nu s-a dus 
niciodată lipsă. Talent să fie, că rocă-i pretutindeni. Dar dacă astăzi 
ne mândrim cu tehnica modernă de extracţie, e bine să vedem lucid, 
că nu ne-ar fi mai uşor să scoatem cu mașinile noastre de fier 
necesarul de piatră pentru Marea Piramidă, mai repede decât o 
făceau la vremea lor vechii egipteni. 

Niciodată nu s-a folosit orice fel de piatră, indiferent de natura 
ei, pentru a face o sculptură. De mult timp oamenii au observat că, 
până şi în sânul aceleiaşi cariere, se pot găsi sortimente de piatră cu 
structuri, durități, nuanţe de culori şi tării diferite. Cioplitorii de la 
cariera de calcar numulitic din zona Albeşti de Muscel au remarcat 
diferența cromatică dintre crucile care se păstrează întregi de sute de 
ani, şi altele care, după 30-40 de ani, îşi încep procesul ireversibil al 
decalcifierii. Şi s-a notat că cea mai serioasă metodă de cunoaştere a 
calităților unei pietre se bazează pe observația asupra modului cum 
ea se conservă la lucrările vechi. Nu doar gradul de rezistență la 
cioplit atestă conservarea în timp a rocii. Factorii corosivi ai me- 
diului lucrează încet, dar sigur, în foarte multe forme. Travertinul de 
Banpotoc, deşi e mai dur la cioplit decât marmura, rezistă în timp 
mai puţin ca aceasta. Bazaltul, piatra cu cea mai mare rezistență la 
prelucrat, e depăşită în longevitate de granit, din cauză că devine 
casant la variațiile de temperatură bruşte. Nu întâmplător, egiptenii 
îşi făceau statuile lor pe care le gândeau pentru eternitate, din granit. 

Cum s-a mai spus, prin forma sa din carieră, piatra are 
posibilitatea de a sugera o mulțime de forme sculpturale, din care 
artistul să tot aleagă: compoziții monolite în sferă, în cub, alungite 
vertical, orizontale, structurate din mai multe bucăţi, compuse static 
sau dinamic etc. Michelangelo vizita deseori cariera de marmură de 
la Carrara şi se bucura foarte mult când lucra efectiv la extracţie. Şi 
chiar dacă acolo, ca-n orice carieră, blocul de marmură se livra în 
forme paralelipipedice, înclinăm să credem că piesele amorfe ale 
rocii i-au sugerat multe din sculpturile sale încărcate de dinamism. 

Buna cunoaştere a pietrei dă dezlegare sculptorului să-şi 
conceapă opera mergând pe limbajul nativ al rocii. Şi cea mai 
eficientă învăţare se face doar contactând-o la ea acasă, la carieră. 
Aici i se pot descoperi secretele în totalitate, inclusiv cele care-i pun 
în valoare valenţele estetice. Fără această cunoaştere, de cele mai 
multe ori artistul cade în păcatul de a chinui materialul să corespundă 
unui format în care nu îi stă bine. Iar în final, obiectul rezultat nu 
poate însemna decât o negaţie estetică a ceea ce a crezut autorul că 
poate şi a posibilităţilor de expresie pe care le are piatra. 

CAPITOLUL IV 


CIOPLITUL ÎN PIATRĂ 
A SCULPTURII RONDE-BOSSE 


Modelarea unei sculpturi în piatră începe prin înlăturarea sur- 
plusului de rocă ce include în interiorul ei forma plastică intuită de 
autor. Munca se practică fie utilizând punctatorul, cum fac cioplitorii 
care-şi execută meseria mai mult mecanic, ca să evite orice fel de 
risc, fie prelucrând de-a dreptul formatul masiv al pietrei, fără instru- 
mente intermediare, cum face un sculptor care stăpâneşte bine meseria 
cioplitului. În ochii minţii acestuia, piesa din interiorul pietrei este 
atât de limpede conturată, încât nu se cere decât eliberarea ei. 


Fig. 45 Michelangelo: David — detaliu. 

Când artistul, din diferite motive nu ştie să cioplească, pentru 
transpunerea în piatră a sculpturii sale apelează la munca cio- 
plitorului. Şi în majoritatea din cazuri, lucrarea nouă reprezintă un 
compromis între adevărul dorit de autor şi posibilitatea de înțelegere 
a executantului. Acesta îşi practică meseria cu aceeaşi exactitate cu 
care ciopleşte moloane, trepte pentru case, coloane sau cruci pentru 
cimitire. Pe cioplitor nu-l bucură surprizele oferite de piatră în timpul 
lucrului care să-i justifice adaptări de modelaj. Neinstruit în per- 
ceperea calităţii estetice a rocii, el îşi transpune cu aceeaşi exactitate 
modelul ştiut pe dinafară al crucii în orice fel de piatră. Chiar dacă-i 
vorba de marmură, cu întreaga sa gamă de culori, de travertin, gresie, 
calcar numulitic, sau de granit negru. Angajat să execute o lucrare 
după un model de ghips, el nu poate merge mai departe cu lucrul său 
decât să execute acea lucrare, ca pe o copie fidelă a ghipsului. Iar 
sculptorul care nu cunoaşte meseria cioplitului, nu mai poate 
interveni cu nimic asupra operei pe care o semnează. 

Este regretabil că nu trebuie să căutăm prea departe lucrări de o 
asemenea manieră. Ele apar mai mult acolo unde arta a fost obligată 
să răspundă unor solicitări imediate. În faţa Universităţii din 
Bucureşti se găsesc amplasate trei statui din marmură — loan Eliade 
Rădulescu, Gheorghe Lazăr şi Spiru Haret. Toate trei dau mai mult 
impresia unor ghipsuri bine cizelate şi șlefuite, decât de lucrări 
transpuse în marmură sănătoasă, cu sticlirea sa specifică. La statuia 
lui David a lui Michelangelo, albul materialului provenit de la 
Carrara îşi are până şi astăzi, după o jumătate de mileniu, expresia 
specifică. Dar Michelangelo, ca şi Brâncuşi, se numără printre puținii 
sculptori care nu aveau nevoie de cioplitori. Şi bănuim că la fel erau 
şi Fidias, Lisip, Policlet sau oricare din titanii sculpturii egiptene, 
titani care, în modestia lor, nici măcar nu-şi semnau operele. De-a 
lungul întregii sale vieţi creatoare, Constantin Brâncuşi face doar o 
singură excepție. A angajat trei cioplitori din satul Albeşti de 
Câmpulung pentru cioplitul celor 12 scaune rotunde de la Masa 
Tăcerii, toate identice, şi a celor 20 de scaune pătrate, concepute în 
acelaşi format, pentru aleile parcului din Târgu Jiu. După cum 
vedem, se punea deja problema confecţionării în serie a unor obiecte, 
unde creatorul de obicei nu se implică, dar tenacitatea cu care marele 
artist îşi urmărea orice lucrare până la capăt, nu şi-a pierdut nici aici 
din luciditate. În primul rând prin angajarea unor cioplitori de la 

aceiaşi carieră care i-a furnizat şi cunoscutul calcar numulitic 
folosit la scaune. Adică oameni formaţi profesional pe acest material. 
Altminteri întreaga sa operă, chiar şi cea care e făcută în bronz ori 
din lemn, este creaţia proprie-i sale mâini, şi a intrat în legendă 
exigenţa greu de suportat cu care şi-a tratat puținii tineri artişti, care 
trecându-i pragul, îşi puseseră-n gând să-i devină discipoli. 

Pentru a învăța mai uşor cum se pot realiza formele sculpturale 
cu valoare artistică autentică, se recomandă elevului artist să plece de 
la modelatul în lut. Cum s-a mai spus, lutul, plastilina, ceara şi 
ghipsul reprezintă pentru sculptori materiale de tranziţie fiindcă ele 
nu pot fi conservate în timp. Dar prin structura lor plastică, permit 
reveniri în modelarea unei forme până când aceasta prinde un aspect 
artistic. În acelaşi timp tânărul este îndrumat să se gândească şi la 
materialul definitiv pe care-l preferă pentru lucrarea sa. Piatră, 
metal, teracotă, lemn etc. La nivelul acesta al iniţierii în tainele 
sculpturii, artistul îşi poate roti de câte ori este nevoie lucrarea, sau el 
pe în jurul acesteia, aşa încât modelarea să corespundă celei mai 
serioase exigențe. Elaborarea artistică se face încet, prin reveniri 
succesive, structurând volumele cu răbdare şi fără teama riscului. 
Practic este vorba de înscrierea sculpturii în ceea ce numeam mai 
devreme, un desen spațial controlat estetic de jur împrejur. Ajunsă în 
stadiul modelării care sugerează o formă artistică certă, se trece la 
etapa următoare: turnatul lucrării în ghips. 

Ghipsul, ca material de tranziţie, spre deosebire de lut, plastilină şi 
ceară, are o structură rigidă şi o rezistență ceva mai sporită. Se poate 
conserva chiar bine în timp, dacă este păstrat în interior, în condiţii 
de temperatură constantă şi de umiditate redusă. În afara durității sale 
acceptabile şi a rigidității, ghipsul mai prezintă şi un alt avantaj. Prin 
albul său poate sugera mult mai bine aspectul pietrei decât celelalte 
materiale. Şi calităţile sale nu se rezumă doar la preluarea formei 
sculpturii în materia sa. Albul ghipsului ne poate evidenția unele cali- 
tăţi, dar şi multe din neajunsurile pe care autorul nu le putea percepe 
când sculptura era modelată în lut. Drept pentru care, dacă situația 
impune, se mai poate interveni asupra volumelor, retuşând, răzuind 
sau chiar remodelând parţial cu ghips, aşa cum zugravii chituiesc 
neajunsurile pereţilor cu acelaşi material din care e preparat gletul. 

Mulţi sculptori consacraţi, din anumite considerente, preferă să-şi 
modeleze lucrarea înainte de-a o trece în material definitiv, direct 

din ghips, fără să mai folosească lutul sau alte variante. Căci materia 
permite celor iniţiaţi, să lucreze cu aceeaşi dexteritate, finețe şi 
sensibilitate cu care se modelează şi plastilina. De obicei, datorită 
apropierii cromatice, se preferă această tehnicitate atunci când se 
vizează în final lucrările de piatră. Interesant însă e că sculptorul 
englez Henry Moore proceda aşa pentru orice fel de lucrare. Mai ales 
sculpturile sale din bronz au fost iniţial modelate în mărimi şi forme 
definitive, direct în ghips. 

După cum se înţelege, opera închegată la nivelul materialului de 
tranziţie, fie el şi ghips, este departe de a fi gata. Adevăratul 
modelaj, cel care rămâne posterităţii, este cel practicat în material 
definitiv. În zona studiului nostru, piatra. 

Modelatul pietrei nu se practică prin adăugare de material. 
Forma plastică nu se clădeşte practic în spațiu, ca în cazul mate- 
rialelor de tranziţie, unde treaba mai necesită şi un schelet solid în 
interior, făcut din metal, sârmă sau lemn. În noua situație lucrarea se 
află conținută în masa dură a rocii şi, având volumul mai mic decât 
aceasta, efortul artistului se concentrează pe modalităţile prin care ea 
poate elibera de acolo. 

Transpunerea lucrării în piatră începe cu degroşarea. Încă de la 
primele dăltuiri, efortul este dirijat de imaginea piesei pe care 
sculptorul o are în minte. Stadiul acesta pe care-l numim eboşă, 
definit de primele conturări ale lucrării, este echivalentul crochiului 
cu care pictorul îşi începe primele lui imagini pe pânză. Degroşarea 
urmăreşte schițarea în mare a conturului operei conținută tridi- 
mensional în piatră. Ca urmare, şi schiţarea respectivă, la rândul ei va 
fi tot tridimensională. 

Înaintea oricărei dăltuiri, este foarte important să se înţeleagă că 
piatra este piatră şi trebuie să i se respecte materia. Modelându-şi 
exigenţa față de sine, omul — şi numai el — îşi poate adapta voinţa 
pentru o bună colaborare cu materialul său de lucru. Să nu aştepte, cu 
alte cuvinte, ceea ce piatra nu vrea şi nu poate. Obstinitatea în faţa 
acestui adevăr nu duce decât la rateuri sau, mai indulgent spus, la 
kitch. O gafă semnată cu deplină luciditate de om! 

Sculptorul, când lucrează, nu-şi pune problema economiei de 
material, aşa cum face cioplitorul care, măsurând permanent aritmetic 
şi gândind la fel, desprinde bucăţi dimensionate cât mai exact din 
partea care depăşeşte limitele lucrării, şi le păstrează pentru lucrări 

mai mici; cruciuliţe, glastre, moloane etc. Artistul nu vede în mate- 
rialul rocii decât lucrarea sa şi, în funcţie de mărimea pietrei, poate 
oricând să reconsidere dimensiunile viitoarei sculpturi. El nu-şi 
consideră piesa că se află în interiorul pietrei în limita strictă a unor 
cote matematice. Este mai importantă modelarea permanentă a 
formei pentru înscrierea cât mai plăcută în spaţiu. Astfel, trecând de 
la stadiul de eboşă prin diferite trepte, lucrarea se apropie încetul cu 
încetul unitar de forma finală, cu întregul ei ansamblu. Şi opere de 
valoare sunt acele sculpturi care oricând, în orice stadiu al elaborării, 
îşi au o valoare distinctă. Căci sculptorul, ca orice creator de nou, în 
timpul plămădirii se află practic în cercetare, drept care nu-şi are 
perfect definită mental, sută la sută, forma piesei la care ciopleşte. El 
modelează de la început până la sfârşit forma pietrei, cercetând cu 
atenţie şi surprizele estetice ce se pot ivi în timpul muncii. Obţinerea 
unui inedit sensibil este practic năzuinţa oricărui creator, şi această 
superioritate separă de fapt cioplitul său de cel al cioplitorului. De 
aceea artistul nu poate fi atent şi la pietrele care-i cad de sub daltă. În 
subconştient, acestea nu sunt percepute ca valori, ci ca o adunătură 
de inamici care, din unghiul de vedere al profesiei sale, se opun cu 
tenacitate sculpturii să iasă la suprafață şi să respire în voie. Şi în final, 
rezultatele acestei victorii, autorul şi le percepe ca pe o revelație. 

Odată descoperit acest adevăr, nu mai trebuie să mire că 
Brâncuşi, când îşi transpune în piatră de Vraţa cunoscuta lucrare 
Cuminţenia Pământului, îşi opreşte cercetarea la momentul consi- 
derat de el drept cota maximă a expresivităţii artistice. Şi dacă 
neinițiații văd în ea doar o lucrare neterminată, rămasă în stadiul unei 
eboşe, aşa cum e definit termenul în dicţionar, rămâne totuşi o operă 
bine definită, de mare valoare artistică şi gândită numai pentru acel 
material. Dovadă că, mulțumit de rezultat, sculptorul n-a mai testat 
variante şi-n alte materiale, cum a făcut cu Domnişoara Pogany. La 
fel a procedat şi în cazul Rugăciunii, deşi lucrarea a fost gândită încă 
din timpul modelării în lut doar pentru bronz. Aici şi-a oprit mode- 
larea formelor la clipa când sugerarea pioşeniei, încărcate de sensuri 
umane adânci, atinge cota estetică cea mai înaltă. 

Aşa-şi face intrarea în scenă o capodoperă a artei universale, 
care rupe tradiţia de secole prin care nudul feminin era constrâns să 
semnifice doar sexul frumos limitat la propriul său potențial. Dar şi 

Fig. 46 Brâncuşi — Cuminţenia pământului. 


în cazul acestei sculpturi, pentru marea masă de privitori lipsiţi de 
ochi care să vadă, lucrarea pare o simplă eboşă. 


Mulţi sculptori încearcă să rezolve problemele legate de ronde- 
bosse doar pe baza câtorva desene care ilustrează corpuri văzute 
dintr-un unghi sau două. Dar proiectarea, fie şi din 4 laturi a unui 
volum sculptural, nu poate fi suficientă pentru crearea unei imagini 
unitare, de întreg, tridimensionale. Sunt cunoscute desenele lui 
Michelangelo în care îşi plimbă imaginea viitoarei sculpturi prin mai 
toate formele oferite de contre-jour. Dar certitudinea realizării unui 
volum plastic corect, care să corepundă exigenţei sale artistice, şi-o 
găsea tot prin modelarea în material de tranziție a unui proiect, oricât 
de mic ar fi fost el. 


Fig. 47 Michelangelo: Sclav murind — detaliu. 

Fig. 48 Arthemisa. 


90 


Fig. 49 Copilul cu gâsca. Arta greacă antică. 

Fig. 50 Michelangelo — Sclav (detaliu). 

Fig. 51 Michelangelo: Pieta. 


Tot aşa proceda mai târziu şi Henry Moore, pentru a decide 
forma oricărei sculpturi. După cum se vede, nevoia de a creiona mai 
întâi pe o suprafaţă plană înfăţişarea viitoare a volumului sculptural, 
există şi se practică în mod curent. Dar nimic nu îi redă mai bine 
aspectul tridimensional decât desenul spațial practicat fie prin inter- 
mediul unei schițe mici, fie prin modelarea în material de tranziție a 
piesei la dimensiunea sa definitivă. 

Spre deosebire de lucrările cioplite în piatră, sculptura destinată 
bronzului se cere neapărat modelată mai întâi în material de tranziţie 

iar înaintea turnării în metal, i se transpune întreaga formă în ceară. 
Bronzul îşi are un alt specific al expresiei estetice. O lucrare din 
piatră nu poate avea înfăţişarea identică celei din bronz. Dacă autorul 
este constrâns în ultimul moment să renunţe la materialul bronzului 
în favoarea pietrei, va trebui să-şi reconsidere întreaga viziune asupra 
volumelor care făceau echilibrul estetic al primei variante. Problema 
implică mutații serioase, şi situaţia bietului creştin nu mai poate 
stârni invidia colegilor. Modificări mai solicită aspectul sculpturii şi 
în funcţie de specificul rocii în care se ciopleşte. Statuile egiptene din 
granit nu şi-ar putea păstra valoroasa lor expresie dacă le-am copia în 
calcar cochilifer. Şi iar ne amintim de Brâncuşi cu cele zece variante 
ale Domnişoarei Pogany făcute în bronz şi marmură, din care nici 
una nu repetă perfect forma alteia. 

Cu alte cuvinte, toate sculpturile de tip ronde-bosse, prin modul 
în care-şi prezintă aspectul, au în esenţă o caracteristică comună. Dar 
în acelaşi timp îşi permit să fie de un tip sau altul, adică de sculptură 
specifică unui material, sau de execuție într-o tehnică sau alta. Ceea 
ce înseamnă că estetica lor se transformă în estetici diferite. Estetici 
ale unor arte particulare. Theodor Lipps numeşte neangajarea în 
specificul unui material definitiv „nepăsare față de forma materială 
concretă”, şi asta creează într-o mare măsură probleme care duc la o 
„negaţie estetică”. 

Un aspect foarte interesant al statuarei realizate prin cioplirea 
materialului, mai mult a celei figurative, este că dau impresia că sunt 
structurate pe un schelet de interior. Toate sculpturile de valoare, 
începând cu cele antice ale grecilor şi romanilor, până la cele create 
de Buordelle, Rodin sau Maillol, dau impresia că au fost modelate 
prin adaos de piatră şi nu invers, cum în realitate se procedează. Este 
una din principalele aspecte cu care o sculptură fascinează. De 
altminteri sugerarea unei tensiuni interne preocupă şi sculptura 
modernă, nonfigurativă, şi dă rezultate excelente în realizările lui 
Henry Moore. Acest mod de structurare a volumelor reprezintă 
practic delimitarea netă a domeniului sculpturii artistice, de cel al 
sculpturii decorative. Tensiunea de excepţie sugerată de toată 
sculptura lui Michelangelo, îi conferă de fapt statutul valoric de 
neconfundat. Efortul depus de un sculptor care modelează piatra 
excavând din material prin cioplire, dar în scopul obţinerii impresiei 
inverse, este indiscutabil superior şi dotat cu mai mult har decât 

efortul unui artist care-şi modelează lucrarea din lut, şi-i dă, în final, 
duritate prin arderea în foc. De altminteri tocmai tehnicitatea facilă a 
acestui ultim procedeu, dar şi manopera ieftină, au făcut ca la mormân- 
tul primului împărat al Chinei — Cin Shihuang , sec.II î.Hr. — să fie 
amplasați pentru paza veşniciei sale 7000 de străjeri modelaţi în mărime 
naturală, din teracotă colorată. Egiptenii, cu 1500 de ani înaintea 
Chinei, îşi permiteau să străjuiască aleile care duceau spre templele 
din Teba, Karnac sau Memfis, cu tot atâţia sfincşi ciopliţi în rocă 
dură de granit. lar faraonii Keops, Kefren şi Mikerinos îşi construiau 
din piatră, cu 2400 de ani înaintea lui Cin, faimoasele piramide de la 
Giseh, din care ultima este integral făcută din granit, cea mai dură 
rocă din toate câte acceptă să fie modelate prin cioplire. 

Granitul, atât de preferat de sculptorii egipteni, şi marmura — 
preferata grecilor — aşa cum s-a mai afirmat când se vorbea despre 
roci, ne oferă cea mai largă paletă de culori din lumea pietrelor. Cu 
nuanţe şi tonuri plimbate de la alb imaculat la negru profund. La 
statuile greceşti, strălucirea formei corporale a atleților modelați cu 
accent pe tonusul anatomiei tinere, e magistral subliniată de aspectul 
opac al faldurilor mişcate. Şi toate realizate în acelaşi bloc de 
marmură. Plierea şi dirijarea formei vestimentare pe formele anato- 
mice aflate în mişcare sau statice, reprezintă noul adus de sculptura 
greacă antică. Posibilitatea de a sugera înapoia oricărui drapaj acel 
corpus sanus, cultivat prin multe exerciţii fizice, şi fiecare în posesia 
unei mens sana dăruită de zei, ţinea de fapt doar de harul artistic al 
elenilor, care tot timpul au ştiut să fie cu picioarele pe pământ. Ideea, 
culeasă într-un fel de la staticul sintetizat simbolic al sculpturii egip- 
tene, are rădăcini mult mai adânci. Ea aparţine — de fapt — capacității 
dintotdeauna a ființelor vii, raționale, de a corela la cele văzute şi pe 
cele percepute doar cu ochii minţii. 

Legat de tehnicitatea modelării pietrei, remarcăm şi un mijloc 
prin care sculptorul conduce contemplarea estetică de la detalii spre 
întreg, sau invers. E vorba de coroziunea artificială creată prin 
diferite modalități: cu gradina, şpițul sau chiulumbul, prin sablare 
cu nisip sau ruperi abrupte de piatră folosind unelte speciale pentru 
astfel de operaţii, ca scapițatorul, ciocanul sau direct barosul. 
În genialitatea sa, Michelangelo, ajutat şi de recordul absolut al 

Fig. 52 Constantin Brâncuşi — Domnişoara Pogany. 


longevităţii de şantier, a reuşit să stăpânească toate formele de 
expresie estetică a pietrei. Uneori şlefuieşte marmura până la acu- 
ratețea maximă, sugerând fineţea pielii încărcată de corpusculi tactili, 
ca în cazul Maicii Domnului din Pieta, alteori moliciunea corporală 
la Sclav murind, sau lipsa totală a tonicităţii la omul mort în 
imaginea lui lisus din compoziţia aceleiaşi Pieta din Catedrala 
„Sfântu Petru” din Roma. Lucrând lejer cu expresivitatea pietrei, o 
compartimentează alteori într-o formă masiv-monolită, stăpânită 
parcă de tensiuni demiurgice, din care prin mult efort încearcă să-şi 
elibereze întreaga ființă, un sclav. E un altorelief care dă impresia că 
a fost lucrat doar în sectorul ființei umane, ajungându-se chiar la 
şlefuirea unor părți, ceea ce-i face pe unii observatori să creadă, ca-n 
cazul acelor lucrări semnate de Brâncuşi, că piesa nu este terminată. 


Fig. 53 Henry Moore — Figură relaxată. 


În timpul Renaşterii, indiferent de material sau domeniu plastic, 
se pune un mare accent pe reprezentarea omului. Fie în mod direct, 
ca în cazul sculpturii, fie simțindu-i-se prezenţa prin potenţialul său 
afectiv sau spiritual. Se inventează perspectiva care dă imediat o 
nouă orientare artei suprafețelor, dar mai ales este adoptată de 
desenul arhitectural ca ştiinţă exactă. Basorelieful, în scopul redării 
mai corecte a realității, foloseşte şi el noile metode de deformare 
optică stabilite de perspectivă. 

Sculptura ronde-bosse suferă şi ea unele schimbări în forma 
prezentării. Modelarea se face punând în valoare numai volumul, iar 
golul este acceptat doar ca un loc accidental, lipsit total de expresie 
plastică. Practic nici nu i se remarcă existența. Apare de la sine ca loc 
de întâlnire a două volume sau, altfel spus, este zona zero de unde 
ochiul este dirijat să caute tensiunea unor forme. În sculptură se 
urmăreşte redarea omului într-o expresie solemnă şi gravă, cu o 
prestanţă a figurilor cum nu s-a mai practicat din perioada imperială 
a Romei. Încet dar sigur, se dezvoltă o stilistică bazată pe admiraţia 
pentru arta antică şi pe marea lecţie de sculptură în relief a acesteia. 

Respectul pentru gol, propunându-se chiar modelarea aspectului 
său cu drept de participare alături de formele pline la corelarea 
întregii tensiuni a piesei, surprindem abia la mijlocul secolului XX, 
în viziunea lui Henry Moore. Până atunci, o jumătate de mileniu s-a 
păstrat ca literă de Evanghelie în artele vizuale, dar mai ales în felul 
de a modela al sculptorilor, modelul renascentist de a percepe 
raportul dintre volum şi gol. Pictura de pe plafonul Capelei Sixtine e 
proba cea mai grăitoare a noii viziuni, care-şi ocupase deja un teren 
solid şi în arta suprafeţelor. Maniera de lucru prieşte redării unei 
tensiuni lăuntrice cu care sunt animate personalitățile complete. De 
fapt uriaşa pictură amintită, domină mai mult prin sugerarea unor 
fiinţe umane modelate în tensiuni extreme, decât prin rafinamente de 
paletă. 

Se înlocuiesc reprezentările cu aspect hieratic, mai mult de 
decor, ale sculpturii romanice şi gotice. Sedimentându-şi convin- 
gerile privind rolul personalităţii omului în făurirea istoriei, toți 
artiştii renaşterii, începând timid cu familia de sculptori Pisano şi 
Giotto, şi-au definit fiecare operele, mai bine de două secole. Nu s-au 
iscat mişcări împotriva credinței, dar artiştii îşi aleg din biblie doar 
eroi, precum Moise sau David, care fac de milenii dovada că omul îşi 
poate stăpâni şi crea singur destinul. Donatello şi Verrocchio reînvie, 
uitată de un mileniu şi ceva, gustul pentru măreţia simbolică a statuii 
ecvestre. Acelaşi Donatello modelează în marmură albă de mare 
efect, un basorelief care ne redă veselia zburdalnică şi plină de 
sănătate a unui grup de copii eliberaţi cu totul din canoanele biseri- 
ceşti, la Baptisteriul din Florenţa. 

Michelangelo, cioplindu-şi marmura sa — dar şi prin pictura, 
arhitectura şi sonetele sale — încheie ciclul evolutiv al artei renaşterii, 

Fig. 54 Jacques Lipchitz — Sculptură. 

Radu Adrian — Dinicu Golescu, Câmpulung Muscel. 


urcând estetica lucrărilor sale la cota cea mai înaltă a acelor vremuri, 
şi egalând totodată valorile oricărei epoci de aur din Cultura 
Universală. 


Fig. 56 Calder — Calul Roşu. 


Analizând sculptura modernă a secolului XX, distingem în 
primul rând efortul acesteia de a ieşi din salon. Fireşte că s-au mai 
făcut o mulțime de statui ecvestre sau monumente care nu-şi aveau 
locul în interioare. Dar ideea mutării tuturor lucrărilor artistice dintr-un 
ambient care era limitat doar la o categorie restrânsă de vizitatori, 
într-un spaţiu larg, accesibil mulțimii, începe să prindă contur o dată 

cu impresioniştii. Aceştia-şi expun pânzele pentru prima dată în 
localuri publice, renunțând la climatul rigid al salonului oficial. Noile 
viziuni ale curentului îşi lărgesc în felul acesta accesibilitatea, ocazie 
cu care s-a descoperit ceva foarte interesant: formele plastice ale 
viziunii noi erau de mult sesizate de omul simplu în aspecte fireşti 
din natură, fără să aibă o educaţie specială. Succesul repede la public 
al lui Renoir, Monet, Degas, Pissarro ori Sisley are la bază şi veselia 
oamenilor care constatau că ceea ce vedeau uneori şi ei, se putea 
confirma de oameni cu studii academice. 

Formele sculpturale parcurg şi ele acelaşi drum. Numai că aici 
observăm mai bine mutaţiile privind conceptul despre obiectul de 
artă. Lucrarea nu mai impune admirația prin respect de clasă, ci 
propune omului un dialog cu artistul despre artă, ca un mesager 
autentic. Problema înscrierii plăcute a sculpturii în spaţiul de 
amplasare, şi-o puneau artiştii şi edilii încă din antichitate şi s-a putut 
rezolva corect în majoritatea cazurilor. 

Mai nou însă, spaţiul ambiental solicitat de artist, este cel din 
afara aşezămintelor urbane sau rurale. Se încearcă deci şi un dialog 
cu natura în forma sa nativă. Pentru eliberarea formei sculpturale de 
orice constrângere a conviețuirii sociale. Artistul simte nevoia să-şi 
expună, prin lucrarea sa, o filozofie proprie privind raportul său cu 
restul lumii, fără afecteze pe nimeni. Nici măcar estetica unui spaţiu 
rural. Pentru acceptarea lucrărilor, natura este gazda cea mai gene- 
roasă, dar şi sinceră în expunerea laolaltă atât a calităților, cât şi a 
gafelor. Când sculptura în piatră este gândită şi plămădită ca o 
întoarcere înnobilată a materiei la leagănul firesc al naturii, de unde 
roca a fost vremelnic răpită, lucrarea este bine primită. 

Calder, Henry Moore, Fritz Wotruba sau Jacques Lipchitz au 
făcut dovada prin lucrările lor expuse în aer liber, că au înţeles în 
primul rând mediul natural. Ei nu fac altceva decât să evidenţieze 
frumuseţea unei naturi curate, încărcată de o nemărginită sensibilitate 
vie, dar care sub calmul ei aparent îşi păstrează în taină forțele 
telurice. 

Aşa se explică existenţa şi în taberele de creaţie de la Măgura, 
Oarba de Mureş, Babadag , şi în multe altele din România sau din 
alte țări, a unor sculpturi superbe, de o mare valoare artistică, pline 
de entitate, dar care rămân capodopere numai în acel spaţiu, în 
mediul în care au fost gândite şi pentru care au fost plămădite. 

Este o gafă istorică la care nu se renunță în veci, explicată doar 
de lăcomia specifică omului avut, faptul că întâlnim majoritatea din 
cele mai reprezentative opere de artă antică egiptene, greceşti sau 
asiro-babiloniene la Paris, New York, Londra, Berlin sau Philadelphia, 
nu în mediul în care au fost gândite şi pentru care au fost create. Deşi 
se spune că ajută cunoaşterea culturii, acțiunea de fapt implică multe 
neajunsuri în înțelegerea unitară a fenomenului istoric, localizat 
temeinic în spațiu şi timp, care a condus la formarea unor civilizații. 

CAPITOLUL V 


REALIZAREA BASORELIEFULUI 


Basorelieful, prin specificul său, se află situat între arta supra- 
fetelor şi arta în relief a sculpturii. Aşa cum indică şi denumirea, este 
vorba de un relief şi o bază. Aceasta, prin forma sa plată, aminteşte 
de suprafaţa dreaptă a unei coli de hârtie, a pânzei, sau a peretelui de 
pictat. Dacă lucrăm cu material de tranziţie, planul drept se face prin 
tasarea plastilinei sau a lutului pe o planşetă de lemn, şi se nivelează 
cu o şipcă, răzuind şi nivelând orizontal pe direcții diferite, aşa cum 
îşi face gospodina în bucătărie foaia de plăcintă. Se stabileşte dimen- 
siunea şi forma lucrării şi se înlătură restul lateral de material. O altă 
tehnicitate constă în tasarea lutului în interiorul unui patrulater făcut 
din şipci țintuite pe o planşetă. Suprafaţa dreaptă se face răzuind, 
dus-întors, cu o stinghie sprijinită cu capetele pe muchiile acelor 
şipci. 


Fig. 57 Armata şi muzicanţii. Artă persană. 

Suprafaţa perfect plană obţinută reprezintă orizontul, adică 
spaţiul cel mai îndepărtat unde poate ajunge ochiul liber. Pe nete- 
zimea acestui plan, sculptorul îşi transpune desenul bidimensional al 
compoziţiei sale, cum face orice pictor sau gravor. Modelajul se 
construieşte prin adăugare de material. Elementele din prim-plan, au 
relieful cu cotele cele mai înalte, şi succesiv, pe măsură ce sunt mai 
îndepărtate, sunt scoase tot mai puţin în relief. Dacă trebuiesc redați 
şi norii, sau munţii de la orizont, pot fi sugeraţi prin reliefări milime- 
trice, uneori şi mai mici, cum e cazul imaginilor de pe monede. Însă 
toate elementele reliefului, indiferent de locul unde i se sugerează 
locaţia, sunt material legate de planul bazei. În afara tehnicităţii de 
creştere sau descreştere a reliefului faţă de nivelul iniţial, se foloseşte 
şi perspectiva liniară, proprie artei suprafeţelor. În scopul sugerării 
cât mai veridice a volumelor amplasate în ambient, se foloseşte şi 
racursiul. Dar acesta apare curent şi în adaptarea unor raporturi dintre 
volume la sculptura ronde-bosse. 

Înarmat cu atâtea metode folosite în artele vizuale, un sculptor 
îşi poate permite să transpună în basorelief oricare din operele 
pictorilor, exceptând cele bazate în exclusivitate pe efecte cromatice. 
Şi multe din lucrările graficienilor au fost testate de sculptori în 
forme cu suprafeţele modelate în relief, obținând în cele din urmă 
efecte foarte interesante. 

Pentru transpunerea în piatră a unui basorelief, tehnicitatea este 
inversă celei urmărite până acum. Se transpune mai întâi desenul pe 
o suprafață — nu neapărat plană, că oricum se ciopleşte — oferită de o 
piatră cu aspectul ceva mai aplatizat. Partea sa dorsală însă, se cere 
să fie plană, pentru a face corp comun cu peretele la care de obicei 
sunt montate aceste lucrări. 

Primul nivel al pietrei, cel pe care ne-am transpus desenul, 
reprezintă cota celor mai reliefate elemente, şi concomitent, cele mai 
apropiate de noi din compoziție. Odată forma grafică creionată, se 
poate trece totul în seama dălţii. La început se elimină prin cioplire o 
parte din grosimea pietrei, ocolind întregul contur care delimitează 
ansamblul compoziţiei ce conţine figuri. Se urmăreşte, prin scăderea 
uniformă a reliefului marginal, stabilirea planului de bază — orizontul — 
față de care deocamdată rămân egale toate cotele elementelor din 
lucrare. Dar la nivelul de acum, vor rămâne în stadiul final doar cele 
situate în planul cel mai apropiat. Ocolind locurile ocupate de aceste 

elemente, se ciopleşte uniform toată suprafaţa compoziţiei, în general 
cu o cincime din grosimea primei degroşări. Se stabileşte în felul 
acesta înălțimea elementelor ce-şi au cota pe locul II. Sunt create 
acum două nivele reliefate distinct peste nivelul bazei. Pentru toate 
elementele aflate sub cota celor de până acum, care la sfârşit vor 
părea mai depărtate, se va coborî prin cioplire un al treilea nivel, care 
lasă la rândul său intacte cele două reliefuri stabilite anterior. Şi tot 
aşa în continuare, până se ajunge la cota cea mai mică a reliefului, ce 
va fi foarte aproape de suprafața bazei, adică de orizont. 

În stadiul acesta, lucrarea se cheamă că este doar degroşată, şi 
semănă mult cu relieful unor dealuri terasate în planuri orizontale 
pe mai multe nivele, pentru practicarea viticulturii. Diferenţele 
dintre aceste trepte care vor structura forma basoreliefului, ca şi a 
întregului zigurat față de suprafaţa bazei, se stabilesc în funcţie de 
mărimea lucrării, de specificul fizic al pietrei şi de ambientul 
amplasamentului. 

Modelarea propriu-zisă a lucrării începe abia după degroşare, 
când artistul începe să fie preocupat numai de felul în care dă formă 
şi contur fiecărui obiect sau fiinţă în parte, în aşa fel încât acestea să 
sugereze că-şi au un volum propriu şi un loc bine definit în spaţiu. 

În funcţie de nivelul în care stăpâneşte meseria cioplitului în 
piatră, sculptorul lucrează lejer un basorelief, fără să se complice în 
rezolvări de probleme. Totuşi, sunt rare situaţiile când artistul nu-i 
nevoit să respecte riguros treptele degroşării şi, stăpânind suficient de 
clar cu ochii minţii ansamblul lucrării sale, îşi modelează mereu 
piatra ca pe o eboşă. Este dificil să fi atent în acelaşi timp şi la 
conceperea estetică a volumelor, şi la rezolvarea plastică a defor- 
mărilor optice controlate de perspectivă şi racursiu, dar mai ales la 
plasarea acelor cote ce definesc spaţiul. 

Cu mici diferențe, constând în specificul materialului şi profilul 
sculelor, tehnicitatea este aceeaşi şi pentru basoreliefurile făcute în 
lemn. Cele turnate în bronz trebuiesc modelate la început din lut sau 
plastilină, turnate în ghips, şi apoi copiate în ceară. Tehnicitatea 
obligă folosirea materialelor de tranziţie, pentru că metalul nu poate 
fi modelat prin cioplire. 

5.1 TIPURI DE BASORELIEF 


Problema cea mai importantă pe care o are de rezolvat 
basorelieful, rămâne cea a impresiei de tridimensionalitate, a spa- 
țiului controlat firesc în adâncime de legile optice. Nu putem afirma 
că în domeniul redării impresiei de volum aşezat în mediul său, arta 
suprafețelor este mai dotată decât basorelieful. Dacă pictura şi arta 
grafică folosesc în plus culoarea sau contrastul de lumină şi umbră 
pentru sugerarea spaţiului şi a obiectului, basorelieful beneficiază în 
afara perspectivei liniare şi a desenului practicat în forme precise, de 
modelarea palpabilă a formei. 

Un basorelief cu înfăţişare aparte, care nu-şi propune pariul 
amintit cu arta suprafețelor, este cel de tip friză. Inventat în anti- 
chitate, era folosit, atingând culmea măiestriei artistice, la decorarea 
antablamentelor de la templele greceşti şi a monumentelor comemo- 
rative romane. În forma sa, artistul nu mai este preocupat şi de 
redarea mediului în care se înscriu elementele sculpturale. Renunțând 
la deformările optice prin care perspectiva sugerează spațiul, artistul 
înşiră o suită de personaje sau de reliefuri decorative, modelate la 
aceleaşi dimensiuni şi la aceeaşi înălțime faţă de orizontul bazei ca şi 
cum totul s-ar afla în prim plan. Compozițiile, încărcate de semni- 
ficaţii redate cu o mare putere de expresie, se desfăşoară narativ în 
faţa ochiului, în benzi care măsoară uneori zeci sau chiar sute de 
metri. Influența frumoaselor modele cioplite de Scopas şi Praxiteles 
la Mausoleul din Halicarnas, dar mai ales de Fidias în Friza 
Panateneelor, o găsim răspândită pretutindeni de-a lungul timpului, 
până în zilele noastre. Basorelieful friză îl regăsim la romani pe 
Arcul lui Titus, pe Columna lui Traian, la templele brahmene şi 
budiste din India, China, Japonia şi Java Centrală, pe pereţii tem- 
plului de la Borobudur, la templul Angkor Vat, la Cantoria Domului 
din Florenţa, la Arc de 1 Etoile din Paris, şi la Monumentul Eroilor 
din Bucureşti etc. E greu să le înşiruim pe toate, sau mai ales, câţi 
kilometri ar putea însuma laolaltă. 

Detaşarea proeminentă a reliefului sculptural față de bază 
poartă numele de altorelief. Aici personajele sau obiectele, mai ales 
cele din prim-plan, sunt atât de reliefate, încât dau impresia de ronde- 
bosse. Aşa se prezintă majoritatea reprezentărilor în piatră de la 
templele buddhiste şi de pe arcele de triumf. 

Mezorelieful îşi are modelată înălţimea formelor față de bază 
simțitor mai scăzută faţă de situația anterioară. Legătura de fundal a 
elementelor sculptate devine evidentă din orice unghi am privi 
lucrarea. Spre exemplu, o sferă poate fi redată prin înălțarea de la 
bază cu un sfert din diametrul formei etalate orizontal. Altorelieful 
îşi permite să o reprezinte chiar depăşindu-i cota cu o jumătate din 
diametrul ei. Atât mezorelieful cât şi altorelieful sunt folosite la orna- 
mentarea monumentelor de mari dimensiuni, pentru a putea fi admi- 
rate de la o distanță pe măsura construcţiei. Portretele uriaşe cioplite 
în piatră ale celor patru preşedinţi ai Statelor Unite este practic un 
altorelief gigantic. Cel mai mare de până acum realizat de om. 


F; 

Fig. 58 Donatello — Portret de florentină. Basorelief mult aplatizat. 

Basorelieful propriu-zis îşi are cota cea mai scăzută a reliefului. 
Şi cu cât înălțimea modelării sale este mai mică, măiestria artistului 
se cheamă că a trecut proba focului. Şi ca bun desenator, dar mai ales 
ca subtil şi rafinat modelator. Scrierea hieroglifică egipteană prac- 
ticată pe pereții templelor, sau în interiorul mormintelor regale, se 
făcea sub forma unor mici basoreliefuri săpate cu multă sensibilitate 
în interiorul literei desenate pe suportul perfect neted de piatră. I se 
adâncea conturul doar cu 1-2 mm. sub nivelul suprafeței. Şcoala 
milenară de cioplit piatră a Egiptului antic creează în felul acesta o 
formă unică de basorelief. Baza de la care se începe modelarea 
lucrării, se află la cota cea mai înaltă, adică suprafaţa plană a pietrei, 
netezită ca oglinda, iar relieful este modelat sub nivelul acesteia, ca 
amprenta unui sigiliu reţinut în ceară, ori în alte materiale maleabile, 
prin apăsare. Tehnicitatea, fiindcă păstra neştirbit formatul geometric 
al pietrei de la care egiptenii nu îngăduiau abateri, a trecut din 
domeniul scrierii la decorarea templelor şi a obeliscurilor cu imagini 
de zeități şi faraoni înconjurați de suite de subalterni şi sclavi. Aceste 
basoreliefuri, prin felul conceperii, au fost admirate încă din vremea 
lor ca minuni ale genului. 


Fig. 59 Radu Adrian — Eroii de la Mateiaş. Basorelief-friză. 

Tehnica reliefului scăzut, dar în forma modelării clasice, atinge 
sensibilităţi asemănătoare în arta greacă şi romană când se săpau în 
camee figurile mici ale unor personalităţi sau decorațiuni în scopul 
folosirii lor ca bijutierii. De asemeni, în roca dură de intalie anticii 
gravau în adâncime amprente sigilare — în forme negative, de matriţă — 
pe care le foloseau ca sigilii. Prin presare în material moale acestea 
imprimau forma artistică în relief pe care o conțineau. 

Comparând sigiliul cu ceea ce am văzut că făceau egiptenii prin 
scrierea lor observăm că acesta nu-i deloc o invenţie grecească sau 
romană. De altminteri egiptenii îşi sigilau mormintele regale cu mult 
înaintea războiului troian şi puneau peceți distincte pe papirusuri. 
Arheologul Howard Carter şi lordul Carnarvon au trebuit să rupă trei 
sigilii intacte când au intrat în mormântul lui Tutankamon. Dar şi 
fără continuarea unei tradiţii în domeniu, o amprentă putea fi culeasă 
uşor dacă se apăsa un pic de lut sau cocă în basorelieful unei litere 
egiptene. Privind rezultatul, lecţia modelării unei amprente struc- 
turată negativ, ca matriță, putea fi deja învățată. 

Tot în antichitate, nevoia practicării unor schimburi comer- 
ciale eficiente de largă extindere, atât teritorială cât şi în varietatea 
produselor, înregistrează tipul de basorelief cu cota cea mai scăzută 
din câte se pot practica. Este cazul monedei. Are două fațete, mai 
bine zis două basoreliefuri foarte mici, din care unul poartă însemne 
heraldice şi anul emiterii, iar altul imaginea unei personalităţi, un 
model decorativ, sau o notiță cu valoarea monetară a piesei. Relieful 
sculpturii poate fi măsurat doar în subunități de milimetru. Astăzi nu 
putem decât să admirăm talentul de artist şi de bijutier al acelui 
străbun care a realizat efigia capodoperă a lui Filip al II-lea de pe 
moneda care-l reprezintă. 

Nu întâmplător amintim aici, la arta cioplitului în piatră şi de 
monedele făcute din metal. După cum s-a mai notat, pentru turnarea 
în metal a unei lucrări, tehnicitatea se bazează pe existența unui 
model de-al acesteia din ceară, care este o copie identică după un 
model făcut din ghips. Deci pentru fiecare monedă de metal avem 
mai întâi nevoie de o monedă din ceară. Şi fiind vorba de reproduceri 
în serie, în zeci de mii de exemplare, se impunea existența unui tipar 
rigid, unic şi de durată. Aşa încât model original al monedei se 
impunea să fie cioplit minuscul în camee sau în intalie. De aici, 

pentru a fi identice, şi-au cules amprenta matriţele în care se formau 
monedele din ceară, înainte de-a fi turnate în bronz, argint sau aur. 

Tehnicitatea de astăzi anulează cu totul măiestria artistică a 
bijutierului de atunci. Prototipul monedei se face acum mare, de 
dimensiunea unui lighean cu diametrul de 50 cm. Şi după ce modelul 
este acceptat, parafat şi semnat de toată comisia de omologare, piesa 
este copiată cu ajutorul unui pantograf potrivit să reducă în acelaşi 
timp prototipul, la dimensiunea definitivă a monedei. Abia de acum 
lucrarea este dată producţiei de serie, unde tehnicitatea turnării nu are 
prea multe de spus față de cea antică. 


În încercarea noastră de a vorbi despre posibilităţile de expresie 
ale pietrei cioplite, mai putem adăuga observaţia că vechii egipteni şi 
greci, deşi au fost neîntrecuţi în descoperirea tuturor calităților pietrei 
şi punerea lor în valoare, la sfârşit îşi colorau sculpturile. Corpul 
omenesc era colorat în nuanța carnalului, iar piesele vestimentare 
erau colorate în aspectul lor obişnuit, aşa cum erau ele purtate de 
oameni. Se respecta nuanţa naturală de la simplul papuc până la tiara 
faraonului. Estetica de-a lungul timpului suferă mutații. Astăzi, 
admirând arta cioplitului a acelor titani, ne mirăm că-şi încheiau 
munca în acest fel. Ceea ce atunci însemna pecetea care consfințea 
sublimul, astăzi e perceput ca neavenit, ca o ascundere a frumuseții 
unitare şi fireşti a rocii. 

Norocul nostru, al posterităţii, e că vopseaua expusă afară nu 
rezistă mult în timp. Avem deci şansa de a percepe astăzi valoarea 
artistică a lucrărilor antice modelate în piatră, aşa cum populaţia de 
atunci nu putea s-o facă. Ne bucurăm de acest privilegiu, aşa cum se 
bucurau atunci doar sculptorii închişi în atelierele lor pline de statui, 
când le aduceau ultimele şlefuiri. 

Fig. 60 Francois Rude — Marsilieza. Altorelief pe Arcul de 
Triumf din Paris. 

Dorim ca cele mai mari lucrări cioplite în piatră să nu mai fie 
considerate dovezi de existență ale extratereştrilor. Dolmenele din 
Irlanda, sau cromlehul megalitic de la Stonehenge, trebuie privite ca 
borne reale rămase în timp de la strămoși. Doar aşa ne-am obliga să 
acceptăm ideea că oamenii acelor vremuri au avut preocupări serioase. 
Este o mare impietate să nu credem c-am putea fi şi noi la fel. A sosit 
timpul să privim cu luciditate aceste lucruri. În primul rând să 
renunțăm la convingerea, atât de puerilă dar larg împământenită, că le 
suntem superiori bătrânilor, numai pentru că suntem mai tineri. 
Altminteri, tot așteptând degeaba ajutoare din afara planetei ca să mai 
facem piramide ori alte minuni pe Pământ, viitorul seminţiei noastre va 
fi pus în mare pericol. Am instaura încetul cu încetul, fără măcar să ne 
dăm seama, un nou mileniu de nepăsare medievală pentru progresele 
ştiinţelor corecte, născute din nevoi şi gândiri fireşti, ştiinţe care, în 
esenţa lor, nu fac altceva decât să demonstreze că omul, indiferent de 
etnie sau de credința sa, rămâne în continuare măsura tuturor 
lucrurilor. Şi că, oriunde s-ar afla pe Terra, încă mai are suficiente 


resurse pentru a sfinți locul. 

